SunOnline: #LIVE: AFC Cup Play-Off (Full time): TC 2-3 Bengaluru FC\ndate_range ހުކުރު 18 ޖެނުއަރީ 2019\nއެމްޑީޕީ މަޖިލިސް ޕްރައިމަރީގެ ވޯޓުލުން ކުރިއަށް ދަނީ\nLast updated: 11 month4day ago\nއޭއެފްސީ ކަޕް (ފުލްޓައިމް): ޓީސީ 2-3 ބެންގަލޫރު\nފުރަތަމަ ހާފުގައި ގިނަ ހަމަލާތަކެއް އުފެއްދީ ޓީސީން\nފުރަތަމަ ހާފުގައި ދެ ޓީމަށްވެސް ލަނޑެއް ޖެހިފައެއް ނުވޭ\nއޭއެފްސީ ކަޕް ޕްލޭ އޯފްގައި ރާއްޖޭގެ ޓީސީ ސްޕޯޓްސް ކްލަބާއި އިންޑިއާގެ ބެންގަލޫރު އެފްސީ ބައްދަލުކުރާ ފުރަތަމަ ލެގު މެޗުގެ ލައިވް ކަވަރޭޖަށް ސަންގެ ކިޔުންތެރީންނަށް މަރުހަބާ!\nގައުމީ ފުޓްބޯޅަ ދަނޑުގައި މިރޭ 9:00ގައި ކުޅޭ އެ މެޗަށް ޓީސީއާއި ބެންގަލޫރު ނުކުންނަ އިރު:\nޓީސީން ޕްލޭ އޯފްގެ ޖާގައެއް ހޯދީ އޭއެފްސީ ކަޕްގެ ޕްރިލިމިނަރީ ބުރުގައި ބަނގުލަދޭޝްގެ ސައިފް ސްޕޯޓިން ކްލަބުގެ މައްޗަށް ކުރި ހޯދައިގެން. ބަނގުލަދޭޝް އަދި ރާއްޖޭގައި ކުޅުނު މެޗުވެސް ޓީސީން ވަނީ ކާމިޔާބުކޮށްފައި.\nބެންގަލޫރުން ޕްލޭ އޯފްގެ ޖާގައެއް ހޯދީ ޕްރިލިމިނަރީ ބުރުގައި ބޫޓާންގެ ޓްރާންސްޕޯޓް ޔުނައިޓެޑްގެ މައްޗަށް އެގްރިގޭޓުން ކުރި ހޯދައިގެން. ބޫޓާންގައި ކުޅުނު މެޗު ލަނޑެއް ނުޖެހި އެއްވަރުވެގެން ނިމުނު ނަމަވެސް، އިންޑިއާގައި ކުޅުނު މެޗު ބެންގަލޫރުން ވަނީ ކާމިޔާބުކޮށްފައި.\nޕްލޭ އޯފްގެ ދެ ލެގަށްފަހު އެގްރިގޭޓުން ކުރި ހޯދާ ޓީމަކަށް އޭއެފްސީ ކަޕް ގްރޫޕް ސްޓޭޖުގެ ޖާގައެއް ލިބޭނެ. އެގްރިގޭޓުން ކުރި ހޯދާ ޓީމެއް ގްރޫޕް ސްޓޭޖުގައި ބައްދަލުކުރަން ޖެހޭނީ އިންޑިއާގެ އައިޒޯލްއާއި، ރާއްޖޭގެ ނިއު ރޭޑިއަންޓް ސްޕޯޓްސް ކްލަބު އަދި ބަނގުލަދޭޝްގެ ދާކާ އަބަހާނީއާ.\nޓީސީއާއި ބެންގަލޫރު ބައްދަލުކުރާ ޕްލޭ އޯފްގެ ދެވަނަ ލެގު މެޗު ކުޅުމަށް ހަމަޖެހިފައިވަނީ މިމަހުގެ 20 ވަނަ ދުވަހު އިންޑިއާގައި.\nމެޗުގެ ދެވަނަ ހާފުގެ ކުޅުން ނިންމާލައިފި. މެޗު ނިމިގެންދިޔައީ 3-2ގެ ނަތީޖާއަކުން ރަށުން ބޭރުގައި ކުޅެމުންދިޔަ އިންޑިއާގެ ބެންގަލޫރު އެފްސީ.\nޓީސީއަށް ފުރުސަތެއް. ބެންގަލޫރުގެ ޕެނަލްޓީ އޭރިއާ ބޭރުން ފޭދޫ އިއްބެ ފޮނުވާލި ހަމަލާ ބްލޮކްވެގެންދިޔަ އިރު، ޕެނަލްޓީ އޭރިއާ ތެރެއިން އާރީ ފޮނުވާލި ހަމަލާ ކީޕަރު ވަނީ ދިފާއުކޮށްފައި.\nދެވަނަ ހާފުގެ އިތުރު ވަގުތުގެ ގޮތުގައި ހަތަރު މިނެޓުގެ ކުޅުން ދައްކައިފި.\n'89- ޓީސީގެ ފޭދޫ އިއްބެއަށް ހުސް ފުރުސަތެއް. ސައްޓު ދިން ބޯޅައަކުން ބެންގަލޫރުގެ ޕެނަލްޓީ އޭރިއާ ތެރެއިން ފޭދޫ އިއްބެ ފޮނުވާލި ހަމަލާ ދިޔައީ ގޯލުގެ އަރިމަތީ ދަނޑިކައިރިން ބޭރަށް.\n'87- ޓީސީއަށް އިތުރު ފުރުސަތެއް. އެނަޓޯލީ ދިން ބޯޅައަކުން ބެންގަލޫރުގެ ޕެނަލްޓީ އޭރިއާ ތެރެއިން ހުސްކޮށް ހުރެ، އާރީ ފޮނުވާލި ހަމަލާ އަމާޒުވީ ކީޕަރު އަތަށް.\n'85- ޓީސީއަށް ހުސް ފުރުސަތެއް. އިއްބެ ނަގައިދިން ހުރަހަކުން ބެންގަލޫރުގެ ޕެނަލްޓީ އޭރިއާ ތެރޭ ހުސްކޮށް ހުރެ، އާރީ ބޮލުން ފޮނުވާލި ހަމަލާ އަމާޒުވީ ބެންގަލޫރު ކީޕަރާ ދިމާލަށް.\n'84- ޓީސީގެ އެނަޓޯލީ ފޮނުވާލި ބާރު ހިލޭ ޖެހުން، ބެންގަލޫރުގެ ކީޕަރު ދިފާއުކޮށްފި.\n'81- ޓީސީއަށް ފުރުސަތެއް. އާރީ ދިން ބޯޅައަކުން ބެންގަލޫރުގެ ޕެނަލްޓީ އޭރިއާ ތެރެއިން ފޭދޫ އިއްބެ ފުންނާބުން ފޮނުވާލި ބޯޅަ، ބެންގަލޫރުގެ ކީޕަރު ވަނީ ހޯދާފައި.\nބެންގަލޫރަށް އެ ލަނޑު ކާމިޔާބުކޮށްދިނީ އެޓީމުގެ ފުރަތަމަ ލަނޑުވެސް ކާމިޔާބުކޮށްދިން ހައޮކިޕް ތަންގްކޮސިއެމް. އޭނާ އެ ލަނޑު ކާމިޔާބުކުރީ ޓީސީގެ ޕެނަލްޓީ އޭރިއާ ބޭރުން ފޮނުވާލި ހަމަލާއަކުން. އެ ހަމަލާ ދިފާއުކުރުމަށް ޓީސީގެ ކީޕަރު ނަދީމް މަސައްކަތްކުރި.\n'77- ބެންގަލޫރުން އަލުން ލީޑު ހޯދައިފި.\nޓީސީން ބަދަލެއް. ސާމިރުގެ ބަދަލުގައި ކުޅެން ނުކުތީ އަހްމަދު އާރިފް (އާރީ).\nޓީސީއަށް ނަތީޖާ ހަމަހަމަކޮށްދިނީ އިބްރާހިމް މަހުދީ ހުސައިން (ފޭދޫ އިއްބެ). އޭނާ އެ ލަނޑު ކާމިޔާބުކުރީ ބެންގަލޫރުގެ ޑިފެންޑަރުން އަތުން އެނަޓޯލީ ހޯދި ބޯޅައަކުން. ބެންގަލޫރުގެ ޕެނަލްޓީ އޭރިއާ ތެރެއަށް ވަނުމަށްފަހު ފޭދޫ އިއްބެ ވަނީ ވަރަށް ރީތިކޮށް ގޯލުގެ ތެރެއަށް ބޯޅަ ފޮނުވާލާފައި.\n'72- ޓީސީން ނަތީޖާ ހަމަހަމަކޮށްފި.\nފޭދޫ އިއްބެ ދިން ބޯޅައަކުން ޓީސީއަށް އެ ލަނޑު ކާމިޔާބުކޮށްދިނީ އެޓީމުގެ ބިދޭސީ މިޑްފީލްޑަރު އެނަޓޯލީ. ބެންގަލޫރު ޕެނަލްޓީ އޭރިއާ ތެރެއިން އެނަޓޯލީ ފޮނުވާލި ހަމަލާ އަމާޒުވީ ގޯލުގެ ކަނަށް.\n'70- ޓީސީން ލަނޑެއް ޖަހައި، ބެންގަލޫރުން ދަމަހައްޓަމުންދިޔަ ލީޑު ހަނިކޮށްފި.\nއެންޓޯނިއޯ ޑޮވާލޭ ނަގައިދިން ކޯނަރަކުން ބެންގަލޫރަށް އެ ލަނޑު ކާމިޔާބުކޮށްދިނީ އެރިކް ޕާޓަލޫ. ބެންގަލޫރުގެ ދެ ލަނޑުވެސް ކާމިޔާބުކޮށްފައި މިވަނީ އެޓީމަށް ލިބުނު ކޯނަރެއްގެ ތެރެއިން.\n'69- ބެންގަލޫރުން ލީޑު ފުޅާކޮށްފި.\n'67- ބެންގަލޫރުގެ ފަހު ބަދަލު. ކުޅެން ނުކުތީ ލާލްލިމްޕުއާ ޑެނިއަލް.\n'63- އުދަންތާއަށް ޓީސީގެ މުރުތަލާ ކުރި ފައުލަކާ ގުޅިގެން ޓީސީގެ ހާފްގެ ތެރެއިން ބެންގަލޫރަށް ހިލޭ ޖެހުމެއް. ހިލޭ ޖެހުމުން ޓޯނީ ނަގައިދިން ހުރަސް، ޓީސީގެ ޕެނަލްޓީ އޭރިއާ ތެރެއިން ނުރައްކަލެއް ނުވި.\n'62- ސާމިރުގެ ނަގައިދިން ހުރަސް، ބެންގަލޫރުގެ ޕެނަލްޓީ އޭރިއާ ތެރެއިން ސައްޓުއަށް ރަނގަޅަށް ކޮންޓްރޯލެއް ނުކުރެވުނު.\n'61- ބެންގަލޫރުން ބަދަލެއް. ބޮއިންތަންގުގެ ބަދަލުގައި ކުޅެން ނުކުތީ އުދަންތާ ސިންހް ކުމާމް.\n22:13 މުޙައްމަދު ޝަމްޢޫން ގައުމީ ފުޓްބޯޅަ ދަނޑު\nޓީސީގެ އަހްމަދު އާރިފް (އާރީ) ކުޅެން ނުކުތުމަށް ދަނީ ވޯމްއަޕް ކުރަމުން. ޕްރިލިމިނަރީ ބުރުގައި ބަނގުލަދޭޝްގެ ސައިފް ސްޕޯޓިން ކްލަބާ ދެކޮޅަށް ކުޅުނު ދެވަނަ ލެގު މެޗުގައިވެސް ބަދަލު ކުޅުންތެރިއެއްގެ ގޮތުގައި ނުކުމެ، އާރީ ވަނީ ވަރަށް ރަނގަޅު ކުޅުމެއް ދައްކާފައި. މިދިޔަ ސީޒަނުގެ ދިވެހި ޕްރިމިއާ ލީގުގައި އާރީ ފެނިގެންދިޔައީ އއ. މާޅޮސް ޓީމުން.\n22:12 މުޙައްމަދު ޝަމްޢޫން ގައުމީ ފުޓްބޯޅަ ދަނޑު\nދަނޑުގެ ސަލާމަތީ ކަންކަން ވަރަށް ވަރުގަދަ ކޮށްފައިވާކަން ފާހަގަކޮށްލެވޭ.\nއެންޓޯނިއޯ ޑޮވާލޭ ނަގައިދިން ކޯނަރަކުން ބެންގަލޫރަށް އެ ލަނޑު ކާމިޔާބުކޮށްދިނީ ހައޮކިޕް ތަންގްކޮސިއެމް. އެ ބޯޅަ ދިފާއުކުރުމަށް ޕެނަލްޓީ އޭރިއާ ތެރެއިން ޓީސީގެ އެނަޓޯލީ މަސައްކަތްކުރި. ތަންގްކޮސިއެމް އެ ލަނޑު ކާމިޔާބުކުރީ ޓީސީގެ ޕެނަލްޓީ އޭރިއާ ތެރޭ ހުރެ، ބޮލުން ފޮނުވާލި ހަމަލާއަކުން. ޓީސީގެ ޑިފެންޑަރުންނަށް އޭނާ އެންމެ ރަނގަޅަށް މާކު ކުރެވިފައެއް ނުވޭ.\n'51- ބެންގަލޫރުން ލީޑު ހޯދައިފި.\n"47- ޓީސީއަށް ބެންގަލޫރު ހާފްގެ މެދެއްހާ ހިސާބުން ހިލޭ ޖެހުމެއް.\n"46- ޓީސީއަށް ރަނގަޅު ފުރުސަތެއް. މަހުދީ ބޯޅަ ހިފައިގެން ބެންގަލޫރު އެފްސީ ޕެނަލްޓީ އޭރިޔާ ތެރެއަށް ވަދެ މަސައްކަތްކުރީ އެނަޓޯލީއަށް ދިނުމަށް. ނަމަވެސް އޭނާއަށް ރަނގަޅަށް ދެވޭ ގޮތެއް ނުވި.\nދެވަނަ ހާފްގެ ކުޅުން ފަށައިފި.\nދެވަނަ ހާފްގެ ކުޅުން ފަށަނީ ޓީސީން\nދެވަނަ ހާފްގެ ކުޅުން ފެށުމަށް ދެޓީމު ކުޅުންތެރީން ދަނޑަށް އަރައިފި.\nމެޗުގެ ފުރަތަމަ ހާފުގެ ކުޅުން ނިންމާލައިފި. ފުރަތަމަ ހާފު ނިމިގެންދިޔައީ ދެ ޓީމުންކުރެ އެއްވެސް ޓީމަކަށް ލަނޑެއްނުޖެހި އެއްވަރުވެގެން.\nބެންގަލޫރުގެ ނުރައްކާތެރި ހަމަލާއެއް. ކޯނަރަކުން ލިބުނު ބޯޅައައަކުން ޓީސީގެ ޕެނަލްޓީ އޭރިއާ ތެރެއިން ސުބާސިޝް ބޯސް ފޮނުވާލި ހަމަލާ، ވްލާސިޗޭވް އެނަޓޯލީ ވަނީ ދިފާއުކޮށްފައި.\nފުރަތަމަ ހާފުގެ އިތުރު ވަގުތުގެ ގޮތުގައި ދެ މިނެޓުގެ ކުޅުން ދައްކައިފި.\n'43- ޓީސީގެ ފޭދޫ އިއްބެއަށް އިތުރު ފުރުސަތެއް. ބޯޅަ ހިފައިގެން ޕެނަލްޓީ އޭރިއާ ތެރެއަށް ވަނުމަށްފަހު އިއްބެ ދިން ބޯޅައަކުން ފޭދޫ އިއްބެ ފޮނުވާލި ހަމަލާގައި ބާރެއް ނެތް. ޕެނަލްޓީ އޭރިއާ ތެރޭގައި ހުސްކޮށް ހުރެ ފޮނުވާލި ހަމަލާ، ބެންގަލޫރުގެ ކީޕަރު ވަނީ ފަސޭހަކަމާއެކު ހޯދާފައި.\n'41- ސައްޓުގެ ހަމަލާއެއް. ބެންގަލޫރުގެ ކީޕަރު ކުރިއަށް ނުކުމެ ހުރުމާއެކު، ޕެނަލްޓީ އޭރިއާ ބޭރުން ސައްޓު ފޮނުވާލި ހަމަލާ ދިޔައީ ގޯލުގެ ހުރަސްދަނޑި މަތިން ބޭރަށް.\n'40- ޓީސީއަށް ރަނގަޅު ފުރުސަތެއް. އިއްބެ ދިން ބޯޅައަކުން ބެންގަލޫރުގެ ޕެނަލްޓީ އޭރިއާ ބޭރުން ފޭދޫ އިއްބެ ފޮނުވާލި ހަމަލާގައި ބާރެއް ނެތް. އެ ހަމަލާ، ބެންގަލޫރުގެ ކީޕަރު ވަނީ ފަސޭހަކަމާއެކު ހޯދާފައި.\n'36- ބެންގަލޫރުގެ ޕެނަލްޓީ އޭރިއާ ބޭރުން ސައްޓު ފޮނުވާލި ހަމަލާ، ޑިފެންޑަރެއް ގައިގައި ޖެހި ބްލޮކްވުމުން، ބެންގަލޫރުގެ ކީޕަރު ވަނީ އެ ބޯޅަ ހޯދާފައި.\nބެންގަލޫރުން ކުޅެނީ ވަރަށް ބޮޑަށް ޑިފެންސަށް ވިސްނައިގެން. އެޓޭކުތަކުގައިވެސް އެޓީމުން ބޭނުންކުރަމުންދަނީ މަދު ކުޅުންތެރިންތަކެއް.\nޕްރިލިމިނަރީ ބުރުގައި ޓީސީގެ އެންމެ ނުރައްކާތެރި ކުޅުންތެރިއެއްގެ ގޮތުގައި ފެނިގެންދިޔައީ އެޓީމުގެ ބިދޭސީ މިޑްފީލްޑަރު ވްލާސިޗޭވް އެނަޓޯލީ. އޭނާއަކީ މިސީޒަނުގައި ޓީސީއާ އަލަށް ގުޅުނު ކުޅުންތެރިއެއް. ޕްރިލިމިނަރީ ބުރުގެ ފުރަތަމަ ލެގު މެޗުގައި އޭނާ ލަނޑެއް ކާމިޔާބުކުރި އިރު، ދެވަނަ ލެގު މެޗުގައި ހެޓްރިކެއް ފުރިހަމަކުރި.\nބެންގަލޫރު އެފްސީން ބަދަލެއް. ކުޅެން ނުކުތީ ރާހޫލް ބެކޭ.\n'21- ބެންގަލޫރުގެ ޑިފެންޑަރެއް ކައިރިން ނައްޓާލުމަށް ފަހު ޕެނަލްޓީ އޭރިއާ ބޭރުން ފޭދޫ އިއްބެ ފޮނުވާލި ހަމަލާ، ގޯލާ އަމާޒެއްނުވި.\n'16- ޓީސީގެ ނުރައްކާތެރި ހަމަލާއެއް. ބެންގަލޫރުގެ ޕެނަލްޓީ އޭރިއާ ބޭރުން އިބްރާހިމް ވަހީދު ހަސަން (އިއްބެ) ފޮނުވާލި ބާރު ހަމަލާ ދިޔައީ ގޯލުގެ ހުރަސްދަނޑި މަތިން ބޭރަށް.\n'14- އެންޓޯނިއޯ ޑޮވާލޭ ފޮނުވާލި ހިލޭ ޖެހުން ޓީސީގެ ގޯލާ އަމާޒެއް ނުވި.\n'13- ބެންޖޯ ކުރި ފައުލަކާ ގުޅިގެން ނުރައްކާތެރި ހިސާބަކުން ބެންގަލޫރަށް ހިލޭ ޖެހުމެއް ލިބިއްޖެ.\n21:08 މުޙައްމަދު ޝަމްޢޫން\nމިމެޗަށް ޓީސީން ނެރުނު ފުރަތަމަ 11އަކީ ކުރިން ޕްރިލިމިނަރީ ބުރުގައި ބަނގުލަދޭޝްގެ ސައިފް ސްޕޯޓިން ކްލަބާ ދެކޮޅަށް ކުޅުނު ދެވަނަ ލެގު މެޗުގައިވެސް ނެރުނު ފުރަތަަމަ 11.\n'3- ޓީސީގެ ނުރައްކާތެރި ކުޅުމެއް. ބެންގަލޫރުގެ ޕެނަލްޓީ އޭރިއާ ތެރެއަށް ވަނުމަށްފަހު ފޭދޫ އިއްބެ ޖައްސާލި ބޯޅަ، ޑިފެންޑަރެއްގެ ފައިގައި ޖެހި ބްލޮކްވުމުން ބެންގަލޫރުގެ ކީޕަރު ވަނީ ފަސޭހަކަމާއެކު ހޯދާފައި.\nމިމެޗަށް އިންޑިއާ ގައުމީ ޓީމު އަދި ބެންގަލޫރުގެ އެންމެ މުހިންމު ކުޅުންތެރިޔާ ސުނިލް ޗުތުރީ ރާއްޖެ އައިސްފައެއް ނުވޭ. މެޗަށް ބެންގަލޫރު ނުކުތީ ގިނަ ބަދަލުތަކަކާއެކު.\nމެޗުގެ ކުޅުން ފަށައިފި. ކިކްއޯފް ކުރީ ބެންގަލޫރުން.\nބެންގަލޫރުގެ ފުރަތަމަ 11:\nލަލްތުއައްމަވިއާ ރަލްޓޭ - ގޯލްކީޕަރު / ކެޕްޓަން\nހަރްމަނަންޖޯތު ސިންހް ކަބްރާ


Fenfulhi Eh Gai Alifaan Roavaa Mahsala Eh Boduvehjje - Vaguthu\nފެން ފުޅިއެއްގައި އަލިފާން ރޯވާ މައްސަލަ ބޮޑުވެއްޖެ\nމީގެ ދެހަފްތާ ފަހުން ރަޝިއާގައި ފަށާ ވޯލްޑްކަޕް ފުޓްބޯޅަ މުބާރާތަައް ހާއްސަކޮށްގެން އެގައުމުގެ ސްޕަމާކެޓަކުން ފުޓްބޯޅައެއްގެ ބައްޓަމަށް އުފެއްދި ފެން ފުޅިއެއްގެ ސަބަބުން އަލިފާން ރޯވާ މައްސަލަ ބޮޑުވެގެން ފިހާރަތަކުގައި ވިއްކަން ހުރި އެތައް ހާސް ފުޅިއެއްގެ ފެން އަނބުރާ ނަގަން ފަށައިފިއެވެ.\nރިޕޯޓްތައް ބުނާ ގޮތުގައި މިފެންފުޅީގައި އަލިފާން ރޯވާން ދިމާވަނީ އިރުގެ އަލި ފުޅިއަށް އެޅުމުން ފުޅީގެ ޑިޒައިން ހުރި ގޮތުންނެވެ. އާންމުގޮތެއްގައި ކޮންމެ ޕްލާސްޓިކް ފުޅިއަކުން ވެސް މިގޮތައް އަލިފާން ރޯކުރެވިދާނެއެވެ. ނަމަވެސް މައްސަލަ ޖެހިގެން އުޅޭ ފުޅީގެ ޑިޒައިން ހުރި ގޮތުން މާފަސޭހައިން އަލިފާން ރޯކުރެވެނީއެވެ.\nފެންފުޅި އުފެއްދި ކުންފުނިން ބުނީ ފެންފުޅި ބާޒަރަށް ނެރެވިފައި ވަނީ އެންމެ އެކަށީގެންވާ ޑިޒައިނެއްގައި ކަމަށް ނުވާތީ އެޑިޒައިންގެ ހުރިހާ ފުޅިއެއް ވިއްކުން ހުއްޓާލާ މިހާރު ފިހާރަތަކަށް ޑެލިވާރު ކުރެވިފައިވާ ހުރިހާ ފުޅިއެއް ނަގަމުން އަންނަ ކަމަށެވެ.\n— Yakov Koltovskoy (@KoltovskoyYakov) May 31, 2018\nމިފުޅި ބޭނުން ކޮށްގެން ފަސޭހައިން އަލިފާން ރޯކުރެވުނު ނަމަވެސް މިކަމުގެ ސަބަބުން އަދި ނުރައްކާތެރި ހާދިސާއެއް ހިނގި ކަމުގެ ރިޕޯޓެއް ލިބފައެއް ނުވެއެވެ.\nޖޫން 16 ގައި ފަށާ ވޯލްޑްކަޕް ފުޓްބޯޅަ މުބާރާތައް ތައްޔާރުވުމުގެ ގޮތުން ރަޝިއާގެ އެކި ކުންފުނިތަކުން ދަނީ ތަފާތު ތަކެތި ބާޒާރަށް ނެރެމުންނެވެ. ވޯލްޑްކަޕް ފުޓްބޯޅަ މުބާރާތަކީ ގިނަ ވިޔަފާރިތައް އެތައް ގުނައެއް ރަނގަޅު ވެގެން އަންނާނެ މޫސުމެކެވެ.


Jeddah in Male ah: Islamee furathama Dhaulayi\nޖިއްދާއިން މާލެއަށް: އިސްލާމީ ފުރަތަމަ ދައުލަތް\nއިސްލާމް ދީނަކީ ދަޢުވަތާއި ދައުލަތުގެ ދީނެވެ. މުސްލިމުންނާ އިސްލާމްދީން ޙިމާޔަތްކުރާނެ ދައުލަތެއް އޮތުމަކީ އިސްލާމްދީނުގެ ޠަބީޢަތް ހުރިހާ ޒަމާނެއްގައި ވެސް ލާޒިމު ކުރާ ކަމެވެ. އިސްލާމްދީނުގެ ގިނަ ކަންތައްތަކެއް ޤާއިމު ކުރުމުގެ މަސްއޫލިއްޔަތު ޙާކިމުގެ ކޮނޑުގައި އެޅިފައިވެއެވެ. އިސްލާމީ ޙުކޫމަތުގެ މަސްއޫލިއްޔަތަކީ ﷲ ގެ އެއްކައުވަންތަކަން ބިންމަތީގައި ޤާއިމުކޮށް ޙިމާޔަތްކުރުމާއި މީސްތަކުންގެ މެދުގައި ޢަދުލުވެރިކަން ޤާއިމުކުރުމާއި މީސްތަކުންގެ ޙައްޤުތައް ރައްކާތެރިކުރުމާއި ދީނާއި ދުނިޔޭގެ ކަންކަން އިޞްލާޙުގެ މަގުން ހިންގުމެވެ.\nއިސްލާމީ ދައުލަތަކީ ހަމަ އެކަނި މުސްލިމުން ދިރިއުޅޭ ދީނީ ދައުލަތެއް ނޫނެވެ. އިސްލާމީ ދައުލަތަކީ އިސްލާމީ އުޞޫލުތަކުގެ މައްޗަށް ޤާއިމުވެގެންވާ މަދަނީ ދައުލަތެކެވެ. ދައުލަތުގެ ހިޔަލުގައި ތިބޭ ހުރިހާ ދީނެއްގެ އަހުލުވެރިންގެ ހައްޤުތައް ތަފާތު ކުރުމެއް ނެތި ޙިމާޔަތް ކުރުމަކީ ދައުލަތުގެ ޒިންމާ އެކެވެ.\nމުޙައްމަދު ރަސޫލު ޞައްލަﷲ ޢަލައިހި ވަސައްލަމަގެ ރިސާލަތު ލެއްވިގެންވަނީ ދީނާއި ދުނިޔޭގެ މަންފާ އޭގެ މައްޗަށް ޤާއިމުވެގެންވާ ރިސާލަތެއްގެ ގޮތުގައެވެ. އަޤީދާއާއި އަޅުކަމާއި އަޚުލާޤާއި އިޤުތިޞާދީ މުޢާމަލާތާއި ޖިނާއީ އުޤޫބާތާއި ޢާއިލީ ނިޒާމުގެ އުޞޫލުތަކާއި ޤަވާޢިދުތަކާއި ޙުކުމްތަކާއި އިންސާނީ ޙައްޤުތަކާއި ބައިނަލްއަޤުވާމީ ގުޅުންތަގެ މަބާދިއުތައް އިސްލާމްދީނުގައި ބަޔާންވެގެން ވެއެވެ.\nމައްކާގައި ކުރިއަށް ދިޔައީ ދަޢުވަތުގެ މަރުޙަލާއެކެވެ. ދައުލަތުގެ މަރުޙަލާ ފެށުނީ މަދީނާގެ ހިޖުރައިންނެވެ. ހިޖުރައަށް ފަހުގައި ދައުލަތުގެ މަރުޙަލާގައި ވާޖިބުތަކާއި ޙުކުމްތައް ބާވާލައްވަން ފެއްޓެވިއެވެ.\nމައްކާގައި ދީނަށް ގޮވާލެއްވުމުގައި ކީރިތި ރަސޫލާ ޞައްލަ ﷲ ޢަލައިހި ވަސައްލަމަ 12 ވަރަކަށް އަހަރު ހޭދަ ކުރެއްވި އެވެ. މީހުން ބިނާ ކުރުމާއި ތަރުބިޔަތު ކުރުމާއި ﷲގެ އެއްކައުވަންތަ ކަމުގެ ޢަޤީދާ މުސްލިމުންނަށް އުގަންނަވައި ދެއްވުމާއި އިސްވެ ދިޔަ އުންމަތްތަކުގެ ވާހަކަތައް ކިޔައިދެއްވުމާއި ނަރަކައާއި ސުވަރުގޭގެ ވާހަކަތައް އުނގަންނަވައި ދެއްވުގެ އަމާޒަކީ އިސްލާމްދީނުގެ ރިސާލަތުގެ ދަޢުވަތާއި އިސްލާމީ މުޖުތަމަޢާއި ދައުލަތް ޤާއިމުކޮށްދޭނެ އަޤީދާ ވަރުގަދަ ޖީލެއް ބިނާކުރުމެވެ.\nއިސްލާމީ ދައުލަތެއް ޤާއިމު ކުރުމުގެ ފުރަތަމަ މަރުޙަލާއަކީ އަޤީދާ ވަރުގަދަ ދަރީންތަކެއް ބިނާކުރުމެވެ. ރަނގަޅު ފަރުދަކު ބިނާ ކުރުމުގެ ނަތީޖާއަކީ އޭނާގެ ސަބަބުން ރަނގަޅު ޢާއިލާއެއް ބިނާވެގެން އައުމެވެ. ރަނގަޅު ޢާއިލާގެ ނަތީޖާއަކީ ހެޔޮ ލަފާ މުޖުތަމަޢެއް އުފަންވުމެވެ. ހެޔޮ ލަފާ މުޖުތަމަޢުގެ މޭވާއަކީ ޢަދުލުވެރި ވެރިކަމެއް ޤާއިމުވުމެވެ. މަދީނާގައި ދައުލައް ޤާއިމު ކުރެއްވީ މިދެންނެވި ފަދަ ދަރީންނެވެ.\nދާރުލްއަރުޤަމްގައި ކީރިތި ރަސޫލާ ޞައްލަﷲ އަލައިހި ވަސައްލަމަ ކިޔަވައި ދެއްވި ދަރިވަރުންނެވެ. މަދީނާގައި އިސްލާމީ ދައުލަތް ޤާއިމުވެގެން ދިއުމުގެ ކުރިން އިސްލާމީ ދައުލަތެއް ޤާއިމު ކުރުމުގެ އިސްތިރާތީޖީ އެތައް ރޭވުންތަކެއް ކުރިއަށް ދިޔައެވެ. އެކި އެކި ދާއިރާތަކުގެ މީހުންނަށް އަމާޒުކޮށް އިސްލާމީ ދަޢުވަތު ދެއްވުން ހިމެނެއެވެ. ވިޔަފާރިވެރިންނާއި ސިޔާސީ ލީޑަރުންނާއި އަސްކަރީ ބޭފުޅުންނަށް އަމާޒުކޮށް ދަޢުވަތު ދެއްވިއެވެ.\nމަދީނާއާ ހަމަ އަށް ވާޞިލްވުމުގެ ކުރިން ގިނަ ކަންތައްތަކެއް ހިނގިއެވެ. މަދީނާއަށް ހިޖުރަ ކުރެއްވުމަކީ އޭގެ ފަހު މަރުޙަލާ އެވެ. މަދީނާއަށް ހިޖުރަ ކުރައްވައި ދައުލަތް ޤާއިމު ކުރެއްވުމުގެ ކުރިން ޠާއިފަށް ވަޑައިގެން ވެސް ބާރުވެރިކަމަކާއި ޙިމާޔަތާއި އެހީތެރިކަން ހޯއްދެވުމަށް މަސައްކަތް ކުރެއްވުމާއި ޙައްޖު މޫސުމުގައި ޢަރަބި ޤަބީލާތަކުގެ އެހީތެރިކަން ހޯއްދެވުމަށް މަސައްކަތްކުރެއްވުމާއި މުސްލިމުން ޙަބަޝާގެ ޙިމާޔަތް ހޯދުމާއި ޢަޤަބާގައި ހިނގައި ދިޔަ ބައިޢަތު ފާހަގަ ކޮށްލެވެ އެވެ. މި މަގުން ކީރިތި ރަސޫލާ ޞައްލަﷲ އަލައިހި ވަސައްލަމަ މަދީނާގައި ޤާއިމުކޮށްދެއްވި ދައުލަތްވަނީ ފަހުން ފުޅާވެގެން ގޮސް ދުނިޔެ ޙައިރާންކޮށްލި ވަރުގަދަ ޢިލްމީ ކުރިއެރުން ހޯދައި ޙަޟާރަތެއް ބިނާކޮށް މުޅި ދުނިޔޭގެ ބޮޑު ބަޔަކަށް ވެރިކަން ކުރި ދައުލަތަކަށް ވެފައެވެ.\nމި މަޒްމޫނުގައި އަލިއަޅުވާލަނީ ކީރިތި ރަސޫލާގެ ޙަޔާތްޕުޅުގައި އިސްލާމީ ދައުލަތް ޤާއިމުކުރެއްވުމަށް ޢަމަލުކުރެއްވި އިސްތިރާތީޖީ ޙަރަކާތުގެ މައްޗަށެވެ.\nޢަޤަބާގެ ފުރަތަމަ ބައިޢަތ\nއަޤަބާއަކީ މިނާ ކައިރީގައިވާ ތަނެކެވެ. އެއީ ޙައްޖު މޫސުމުގައި މީހުން އެއްވެ އުޅުނު ތަނެކެވެ. ޢަޤަބާގެ ބައިޢަތަކީ މަދީނާގައި އިސްލާމީ ދައުލަތުގެ ބިންގާ އެޅިގެން ދިޔަ އެންމެ މުހިންމު ވަރުގަދަ އަސާސެވެ. އެއީ ރަން އަކުރުން އިސްލާމީ ތާރީޚުގައި ލިޔެވެންޖެހޭ ޙަޤީޤަތެކެވެ. އަންޞާރިއްޔަ ބޭކަލުންނާ ކީރިތި ރަސޫލާއާ ފުރަތަމަ ބައްދަލުވި މަޤާމެވެ.\nމިކަން ހިނގައި ދިޔަ ގޮތަކީ ޢާއްމު އުޞޫލުން ޙައްޖު މޫސުމުގައި މައްކާއަށް އަންނަ އެކި ވަފުދުތަކާ ބައްދަލު ކުރައްވައި ކީރިތި ރަސޫލާ އެބައި މީހުންނަށް އިސްލާމްދީނަށް ގޮވާލެއްވުމުގެ ތެރެއިން ޙައްޖު މޫސުމުގައި މައްކާއަށް އައިސް އުޅުނު ހަ ޒުވާނަކާ ކީރިތި ރަސޫލާއާ ބައްދަލުވި އެވެ. އެމީހުންނަކީ ކޮން ރަށެއްގެ ބައެއްތޯ ކީރިތި ރަސޫލާ އެއްސެވިއެވެ. އެމީހުންގެ ޖަވާބުގައި ތިމަންމެންނަކީ ޔަޘްރިބް (މަދީނާ) ގެ ބައެއް ކަމަށް ދެންނެވި އެވެ. އެހިނދު، ތިމަންކަލޭގެފާނާ ވާހަކަ ދައްކާލަން ވަގުތުކޮޅެއް ދެވިދާނެތޯ ކީރިތި ރަސޫލާ ސުވާލު ކުރެއްވިއެވެ.\nއެމީހުން އެކަމަށް އެއްބަސްވުމުން ކީރިތި ރަސޫލާ އެމީހުންނަށް އިސްލާމްދީން ހުށައަޅުއްވައި އެކަލޭގެފާނަކީ ފަހު ޒަމާނުގެ ނަބިއްޔާކަން ބަޔާން ކުރެއްވި އެވެ. އަދި އެކަލޭގެފާނުގެ ރިވެތި ވައުޡާއި ނަސޭޙަތް އަޑު އަހައި އެމީހުން އިސްލާމްދީނަށް ވަދެއްޖެ އެވެ. އަދި ޖެހިގެން އަންނަ ޙައްޖު މޫސުމުގައި ޢަޤާބަގައި ބައްދަލުވުމަށް ވަޢުދުވެ އެ ހަ މީހުން ޔަޘްރިބް (މަދީނާ) އަށް އެނބުރި ހިގައްޖެ އެވެ.\nޖެހިގެން އައި އަހަރު ޙައްޖު މޫސުމުގައި އިތުރު މީހުންނާއެކު ޖުމުލަ 12 މީހުންނެވެ. އެއީ އިސްލާމްވެގެން އައި މީހުންނެވެ. މިކަމުގެ މައްޗަށް ކީރިތި ރަސޫލާ އުފާ ކުރައްވައި އެމީހުންގެ ކިބައިން ބައިޢަތު ހިއްޕެވިއެވެ. ﷲ އަށް ޝަރީކު ނުކުރުމަށާއި ވައްކަން ނުކުރުމަށާއި ދޮގު ނުހެދުމަށާއި ޒިނޭ ނުކުރުމަށާއި ހެޔޮ ކަންކަމުގައި ކިޔަމަންގަތުމަށް ބައިޢަތު ހިއްޕެވި އެވެ. އަދި އެބައި މީހުނަށް އިސްލާމްދީން އުނގަންނަވައި ދެއްވުމަށް ބޭކަލަކު ފޮނުވައި ދެއްވުމަށް ކީރިތި ރަސޫލާއަށް ދެންނެވި އެވެ. އަދި ޖެހިގެން އަންނަ ޙައްޖު މޫސުމުގައި ޢަޤަބާގައި ބައްދަލުވުމަށް ވަޢުދުވެ އެ 12 މީހުން ޔަޘްރިބަށް އެނބުރި ދިޔައެވެ.\nޢަޤަބާގެ ބައިޢަތުގައި މަދީނާއިން އައި ބޭކަލުންގެ އެދުމުގެ މަތިން އިސްލާމްދީން އުނގަންނަވައި ދެއްވުމަށް ސަފީރެއްގެ ގޮތުން މުޞްޢަބު ބުނު ޢުމައިރު ފޮނުއްވި އެވެ. ޙަސަބާއި ނަސަބުގެ ގޮތުން އަރައި ހުންނެވި ޒުވާނެކެވެ. ވަރަށް ތަނަވަސް ޢާއިލާއަކަށް ނިސްބައިވެވަޑައިގަންނަވާ ބޭކަލެކެވެ. ނަމަވެސް އެ މުއްސަނދި ދިރިއުޅުން ދޫކުރައްވައި ﷲ އާއި އެކަލާނގެ ރަސޫލާއަށް އީމާންވެ އިސްލާމްދީނަށް ޚިދުމަތް ކުރެއްވުމަށް ރަސޫލާގެ އަރިހުގައި މަސައްކަތް ކުރެއްވި އެވެ. މިފަދަ އަމާނާތްތެރި ބޭކަލަކު ސަފީރެއްގެ ގޮތުން ފޮނުއްވި އެވެ.\nލޮބުވެތި ޞަޙާބީ މުޞްޢަބަކީ އިސްލާމްދީނުގެ އެންމެ ފުރަތަމަ ސަފީރެވެ. އެކަލޭގެފާނު މަދީނާއަށް ވަޑައިގެން އިސްލާމްދީނަށް ދަޢުވަތު ދެއްވުމުގެ މަސައްކަތް ފައްޓަވައިފި އެވެ. އެކަލޭގެފާނުގެ މަތިވެރި މަސައްކަތުން އިސްލާމްދީނުގެ ދަޢުވަތު ނުވަންނަ ގެއެއް މަދީނާގައި ނެތެވެ. ކީރިތި ރަސޫލާ މަދީނާއަށް ހިޖުރަ ކުރެއްވި އިރު މަދީނާގެ ގިނަ ޢަދަދެއްގެ ރައްޔިތުން ތިބީ އިސްލާމްދީނަށް ވަދެ އެކަލޭގެފާނަށް މަރުޙަބާ ކިޔަން ތައްޔާރަށެވެ. މުޞްޢަބަކީ ވަފާތެރި މަތިވެރި ޞަޙާބީއެކެވެ. ކީރިތި ރަސޫލާ ނުހަނު ލޯބިފުޅުވާ ބޭކަލެކެވެ. އެކަލޭގެފާނު ޝަހީދުވީ އުޙުދު ހަނގުރާމައިގެ ތެރޭގައި މެދުވެރިވި ހިތާމަވެރި ޙާދިސާގަ އެވެ. މުޞްޢަބު ޝަހީދުވެފައިވާ ތަން ފެނިވަޑައިގަތުމުން ކީރިތި ރަސޫލާ ކީރިތި ކުރެއްވިއެވެ. އެކަލޭގެފާނުގެ ކަފުނުން އިސްތަށިކޮޅުން ނިވާކުރުމުން ފައިންޕުޅުން ކަޝްފުވެ އެވެ. ފައިންޕުޅުން ނިވާ ކުރުމުން އިސްތަށިފުޅު ކަޝްފު ވެއެވެ. މުޞްޢަބު ބުނނު ޢުމައިރަކީ މުއްސަނދި ތަނަވަސް ދިރިއުޅުން ދޫ ކުރައްވައި ﷲ އަށްޓަކައި ޤުރުބާނީވެވަޑައިގެންނެވި ނަމޫނާ ޝަޚުޞިއްޔަތެވެ.\nއަޤަބާގެ ދެވަނަ ބައިޢަތު\nޢަޤަބާގެ ފުރަތަމަ ބައިޢަތުގައި ބައިވެރިވި 12 މީހުން ޖެހިގެން އައި އަހަރުގައި ޙައްޖު މޫސުމުގައި ކީރިތި ރަސޫލާގެ އަރިހަށް އައީ ހަތްދިހައަށް ވުރެ ގިނަ މުސްލިމުންނާ އެކުގަ އެވެ. މިހާބޮޑަށް މުސްލިމުންގެ ޢަދަދު އިތުވެގެން ދިޔައީ މުޞްޢަބު ބުނު ޢުމައިރުގެ މަތިވެރި މަސައްކަތުންނެވެ. ކުރީ ފަހަރުތަކާ ޚިލާއަށް މި ފަހަރުގައި އަންހެން ބޭކަނބަލުން ވެސް ބައިރިވި އެވެ. މި ފަހަރު އައި އެންމެންގެ ކިބައިން ވެސް ބައިޢަތު ހިއްޕެވިއެވެ. މި ފަހަރުގެ ބައިޢަތުގައި ތަފާތު ކަމެއް އައެވެ. އެއީ ވެރިންނާ ދެކޮޅު ނުވުމަށް ބައިޢަތު ހިއްޕެވި އެވެ. މި ކަމުން ދޭހަވަނީ ދަޢުވަތުގެ އަމާޒު އެހެން ދިމާއަކަށް މިޞްރާބު ޖަހައިފި ކަމެވެ.\nއަދި ޢަޤަބާގެ ދެވަނަ ބައިޢަތު ވެގެން ދިޔައި އިސްލާމީ ދައުލަތް މަދީނާގައި ޤާއިމުކުރުމުގެ މަޝްވަރާތައް ކުރިއަށް ދިޔަ ކޮންފަރެންސަށެވެ. މި ބައްދަލުވުމުގައި ކީރިތި ރަސޫލާ މަދީނާއަށް ހިޖުރަ ކުރައްވައިފި ނަމަ އެކަލޭގެފާނު ޙިމާޔަތް ކުރާނެ ކަމުގެ ވަޢުދު އެމީހުންގެ ކިބައިން ހިއްޕެވި އެވެ. އެމީހުންގެ ޖާނާއި މުދާ ޤުރުބާން ކޮށްގެން ވެސް އެކަލޭގެފާނު ޙިމާޔަތް ކުރާނެ ކަމަށް އަޙުދުވި އެވެ.\nމި ބައްދަލުވުމުގައި ރަސޫލާގެ ބޮޑު ބޭބޭފުޅު އައްބާސްގެފާނު ބައިވެރިވެލައްވައި ކީރިތި ރަސޫލާ މަދީނާއަށް ވަޑައިގެންފި ނަމަ އެކަލޭގެފާނަށް ގެއްލުމެއް ނުދެއްވުމަށާއި އެކަލޭގެފާނާމެދު ރައްކާތެރިވުމަށް ނަސޭޙައް ދެއްވި އެވެ. ނަމަވެސް އެއިރު ޢައްބާސްގެފާނު އިސްލާމްވެވަޑައި ނުގަންނަވަ އެވެ. މި ބައްދަލުވުމުގައި ބައިވެރިވީ ބައްދަލުވުމުގެ މަޤުޞަދުގެ ޙައްސާސް ކަމުންނާއި ޢާއިލީ ބޭފުޅެއްގެ ގޮތުންނެވެ. މަދީނާއިން ޢަޤަބާއަށް އައި ހަތްދިއަށް ވުރެން ގިނަ މީހުންގެ ތެރެއިން 12 މީހުން އިޚުތިޔާރު ކުރައްވައި އެއީ "ނަޤީބުން" ކަމުގައި ކަނޑައަޅުއްވައި އިސްލާމްދީނަށް ގޮވާލުމާއި މުސްލިމުންނަށް ރައްކާތެރިކަން ދިނުމުގެ މަސައްކަތް އެބޭކަލުންނާ ޙަވާލު ކުރެއްވިއެވެ. އެއަށް ފަހު އެބައިމީހުން މަދީނާއަށް އެނބުރި ހިގައްޖެއެވެ.\nކީރިތި ރަސޫލާ މަދީނާއަށް\nކީރިތި ރަސޫލާއާއި މަދީނާގެ އަހުލުވެރިންނާއެކު ހިނގައި ދިޔަ ބައިޢަތުގެ ޚަބަރު ކޮންމެވެސް ގޮތަކުން ޤުރައިޝުންނަށް ލިބި މައްކާގެތެރެ ކޮންމެވެސް ވަރަކަށް ހޫނުވާން ފެށި އެވެ. އަދި މައްކާއިން ނިކުމެވަޑައިގެން މުޙައްމަދުގެފާނު މަދީނާއަށް ވަޑައިގެންފި ނަމަ ޤުރައިޝުންގެ ބާރު ނެތިވެ އިސްލާމްދީނަށް ގަދަކަން ލިބިދާނެ ކަމަށް ބަލައި މައްކާގެ އެކި ޤަބީލާތައް ވެގެން ކީރިތި ރަސޫލާ ޝަހީދު ކޮށްލުމަށް ރޭވި އެވެ.\nޝައިޠާނާގެ މި ވަސްވާސްތަކަށް ހެއްލި ކީރިތި ރަސޫލާ ޝަހީދު ކޮށްލުމަށް ޤުރައިޝުން ނިންމި އެވެ. އެ ޙާލަތުގައި ކީރިތި ރަސޫލާ މަދީނާއަށް ހިޖުރަ ކުރެއްވުމަށް ﷲ އިޒުނަ ދެއްވައިފި އެވެ. އަދި އަބޫބަކުރުގެފާނަށް އެވާހަކަ ދަންނަވައި އެކަލޭގެފާނުގެ އަރިހުގައި ހިޖުރައިގެ ދަތުރުގައި ބައިވެރިވުމުގެ ދަޢުވަތު ދެއްވި އެވެ. އަބޫބަކުރުގެފާނު އެކަން ބަލައިގަތީ އުފާވެރިކަމުން ކީރިތި ކުރައްވާ ޙާލުކޮޅުގަ އެވެ. އަދި ދެ ބޭކަލުން ވެސް ހިޖުރައިގެ ޙަރަކާތް ގެންދަވާނެ ގޮތް ރާއްވަވައި ކީރިތި ރަސޫލާ އަވަހާރަފުޅު ލައްޕަވާ މަޤާމުގައި ޢަލީގެފާނު އޮންނަވާ ގޮތައް ކަންކަން ރާއްވަވައި އަބޫބަކުރުގެފާނުގެ ބޭފުޅުން އެ ދަތުރުގައި އެ ދެކަލުންނަށް ފަރިއްކޮޅު ގެންދެވުމާއި ރަށުތެރޭގެ ޚަބަރުތައް ގެނެސް ދެއްވުމަށް ޙަވާލު ކުރައްވައި ރޭގަނޑުގެ ވަގުތެއްގައި މައްކާއިން ނިކުމެ ވަޑައިގެންނެވި އެވެ. އަދި ޘައުރު ފަރުބަދައިގައި ތިން ދުވަސް ވަންދެން މަޑު ކުރެއްވުމަށް ފަހު މަދީނާއަށް ވަޑައިގެންނެވި އެވެ. މަދީނާއަށް ވަޑައިގެންނެވި މަގުމަތީގައި ޤުބާގައި ނަމާދު ކުރައްވައި ހެއްދެވި އެވެ. އެއަށް ފަހު މަދީނާއަށް ވަޑައިގެން މުހިންމު ފިޔަވަޅުތަކެއް އެޅުއްވިއެވެ.\nނަބަވީ މިސްކިތް ބިނާ ކުރެއްވުން\nމިސްކިތް ބިނާ ކުރުމުގެ މަޤުޞަދަކީ އުންމަތުގެ ފިކުރީ އަސާސްތަކުގެ މައްޗަށް މުޖުތަމަޢު އެއްބައެއްގެ ގޮތުގައި އެއްބައިވަންތަ ބައެއްގެ ގޮތުގައި ބިނާ ކުރުމެވެ. އަޅުކަން ކުރުމުގެ އިތުރުން ތަރުބަވީ އަދި މަޝްވަރާކުރުމާއި އިޖުތިމާޢީ މަރުކަޒަކަށް މިސްކިތް ވެގެން ދިޔައެވެ.\nމައްކާއިން މަދީނާއަށް ހިޖުރަކުރި މީހުންނަކީ މުދަލާއި ގެދޮރު ދޫކޮށް އައި ބައެއް ކަމުން އެމީހުންނަށް އެންމެންގެ މެދުގައި އަޚުވަންތަކަން ކަނޑައެޅުއްވި އެވެ. މިއީ ތާރީޚުގައި މި ގޮތަށް ޤާއިމު ކުރެވުނު ފުރަތަމަ އަޚުވަންތަކަމުގެ ނިޒާމެވެ.\nމުޢާހަދާތައް ޤާއިމު ކުރެއްވުން\nމަދީނާގައި އިސްލާމީ ދައުލަތް ޤާއިމުވެގެން ދިޔަ އިރު ވަށައިގެން ވަރަށް ގިނަ ގޮންޖެހުންތައް ހުއްޓެވެ. އެކި ދީންތަކުގެ މީހުން އުޅެމުން ދިޔަ އެވެ. މަދީނާގައި ޤާއިމުވި އިސްލާމީ ދައުލަތާ ވަށައިގެންވާ ޔަހޫދީ ޤަބީލާތަކާ އެނޫން ވެސް ޤަބީލާތަކާ އެކު މުޢާހަދާތައް ހައްދަވައި ޞުލްޙަ ޤާއިމު ކުރެއްވިއެވެ.\nމަދީނާގައި އިސްލާމީ ދައުލަތް ޤާއިމުކުރެއްވުމާއެކު އެޅުއްވި ފިޔަވަޅުތަކުގެ ތެރޭގައި އެކި ޤައުމުތަކަށް އިސްލާމްދީނުގެ ދަޢުވަތާއެކު ސަފީރުން ފޮނުއްވަން ފެއްޓެވި އެވެ. މިގޮތުން ފާރިސީންގެ ވެރިއާ ކިސްރާ އާއި ރޯމްގެ ވެރިޔާ ހިރަޤުލްއާއި މިޞްރުގެ މުޤައުޤިސް އާއި ޙަބަޝާގެ ނަޖާޝީގެ އަރިހަށް އިސްލާމްދީނުގެ ދަޢުވަތު ހިމެނޭ ފަތްކޮޅުތަކާއިގެން ސަފީރުން ފޮނުއްވިއެވެ.\nޞަޙީފަތުލްމަދީނާ / ދުސްތޫރު\nޞަޙީފަތުލްމަދީނާ ނުވަތަ ދުސްތޫރުލްމަދީނާއަކީ އިސްލާމީ ތާރީޚުގައި ލިޔެވިގެން ދިޔަ ފުރަތަމަ ޤާނޫނު އަސާސީ އެވެ. މަދީނާގެ މުޖުތަމަޢުގައި ދިރިއުޅެމުން ދިޔަ އެންމެންގެ ޙައްޤުތައް އޭގައި ރައްކާތެރި ކޮށްދީފައި ވެއެވެ. ގާތްގަނޑަކަށް ސާޅީސް އަށް މާއްދާގެ މައްޗަށް އެކުލެވޭ އެ ދުސްތޫރުގައި މައިނޯރިޓީގެ ޙައްޤުތައް ފުރިހަމައަށް ރައްކާތެރިކޮށްދީފައި ވެއެވެ. އަދި ހަނގުރާމައިގެ ޙާލުގައި މަދީނާ ދިފާޢު ކުރަން މަދީނާގެ ރައްޔިތުން ގުޅިގެން މަސައްކަތް ކުރަންޖެހޭނެ ކަމަށް ވެސް ކަނޑައަޅުއްވާފައި ވެއެވެ. މިއީ އިސްލާމީ ތާރީޚުގައި ވެސް އަދި ދުނިޔޭގެ ފެންވަރުގައި ވެސް ފާހަގަ ކޮށްލެވޭ އަސާސީ އެކެވެ.\nމިހާރުގެ ގޮތުން ދަންވަނީ ނަމަ އެއީ (ސެންޓްރަލްބޭންކް) ކަމުގައި ބުނެވިދާނެ އެވެ. ދައުލަތަށް ލިބޭ ޓެކްސް އާއި ހަނގުރާމަތަކުން ލިބޭ ޣަނީމާ އާއި ޒަކާތުގެ އެތައް ޖަމާކޮށް އޭގެ ޙައްޤުވެރިންނަށް ދެއްވި އެވެ.\nރައްޔިތުންނަށް ތަޢުލީމު ދެއްދުމަށް ޚާއްޞަ އަހަމިއްޔަތު ކަމެއް ދެއްވިއެވެ. ބައެއް ހަނގުރާމަތަކުން އަސީރު ކުރެވުނު މީހުން މިވަން ކުރުމުގެ ފިދުޔައެއްގެ ގޮތުން މުސްލިމުންގެ ދަރިންނަށް ލިޔަން ކިޔަން ދަސްކޮށް ދިނުން ހިމެނެ އެވެ. މި ނޫން ވެސް މިފަދަ ކިތައްމެ ހެޔޮ ބަދަލެއް ޤާއިމު ކުރެއްވިއެވެ.\nއިސްލާމީ މުޖުތަމަޢުގެ ފެށުމަކީ ރަނގަޅު ފަރުދަކު ބިނާ ކުރުން\nދުރާލާ ކަންކަމަށް ތައްޔާރުވުން\nތަފާތު ދާއިރާތަކުން މީހުން ބިނާ ކުރުން\nއިސްލާމީ ދައުލަތާއި މުޖުތަމަޢު އުފެއްދުމުގައި ދެ ޖިންސުގެ މީހުން ގުޅިގެން މަސައްކަތް ކުރުން\nއިސްލާމީ މުޖުތަމަޢުގައި އުޅޭ އެހެން ދީންތަކުގެ މީހުންގެ ޙައްޤުތައް ޙިމާޔަތްކުރުން\nޖިއްދާއިން މާލެއަށް: ފިކުރީ އަމާންކަމާއި ޤައުމީ ސަލާމަތް


SunOnline: Zikuraa miskithu project gai bodethi massalathakeh hurikan audit reportun haama vejje\nޒިކުރާ މިސްކިތު ޕްރޮޖެކްޓްގައި ބޮޑެތި މައްސަަތަކެއް ހުރިކަން އޮޑިޓް ރިޕޯޓުން ހާމަވެއްޖެ\nމުހައްމަދު އައުޒަމް 24 Feb 2020, 18:14\n"ދާރުލް ޒިކްރާ"ގެ ނަމުގައި މާލޭގައި އަޅާ 10 ބުރީގެ މިސްކިތެއް އިމާރާތް ކުރަން އިސްލާމިކް މިނިސްޓްރީން ފެށި ޕްރޮޖެކްޓްގައި ބޮޑެތި މައްސަލަތަކެއް ހުރިކަން އިސްލާމިކް މިނިސްޓްރީގެ އޮޑިޓްް ރިޕޯޓުން ހާމަވެއްޖެއެވެ.\nއެ މިސްކިތް އިމާރާތް ކުރަން އެސްޖޭ ކޮންސްޓްރަކްޝަނާއެކު ސޮއިކުރީ ޖުލައި، 9، 2018، ގައި ކުރީގެ ރައީސް އަބްދުﷲ ޔާމީންގެ ސަރުކާރުގަ އެވެ. ކޮންޓްރެކްޓާ ފައިނޭންސްގެ އުސޫލުން ކުރިއަށް ގެންދާ، އެ މަޝްރޫއަށް 130 މިލިއަން ރުފިޔާ ހަރަދުކުރާއިރު މިނިސްޓްރީން ވަނީ 30 މިލިއަން ރުިފޔާ ހަރަދުކޮށްފައެވެ. އަދި ބާކީ 100 މިލިއަން ރުފިޔާ ހަރަދުކުރަން ހަވާލުކުރީ ކޮންޓްރެކްޓާއަށެވެ. އޭގެ ބަދަލުގައި ހަތް ފަންގިފިލާ 10 އަހަރަށް ކޮންޓްރެކްޓާއަށް ލިބެއެވެ.\nއެއްބަސްވުމުގެ ދަށުން ފުރަތަމަ ފަންގިފިލާ ބޭނުންކުރާނީ މިސްކިތުގެ ގޮތުގައެވެ. އަދި ބާކީ ފަންގިފިލާތައް ބޭނުންކުރާނީ އޮފީސް ޖާގަ ހިމެނޭގޮތަށެވެ.\nއެއްބަސްވުމާއެއްގޮތަށް މަސައްކަތް ކުރިއަށް ނުދާކަމަށް ބުނެ އެ އެއްބަސްވުން މިދިޔަ އަަހަރު މޭމަހު ވަނީ ބާތިލްކޮށްފައެވެ. އަދި އޭގެ ބަދަލުގައި 141 މިލިއަން ނަގައިދިނުމަށް އެސްޖޭ ކޮންސްޓްރަކްޝަންއިން ވަނީ ދައުވާކޮށްފައެވެ.\nއޮޑިޓް ރިޕޯޓްގައި ބުނެފައިވާގޮތުގައި ޒިކުރާ މިސްކިތް ހެދުމުގެ އެއްބަސްވުމުގައި ސޮއިކުރިއިރުވެސް އެ މިސްކިތް އަޅާ ބިމުގެ ރަޖިސްޓްރީ މިނިސްޓްރީގައި ނެތް ކަމަށެވެ.\n"އެއްބަސްވުމުގއި ސޮއިކުރިއިރު މަޝްރޫއުކުރިއަށް ގެންދިއުމަށް ބޭނުންވާ މައިގަނޑު ޑޮކިއުމަންޓެއް ކަމަށްވާ ބިމުގެ ރަޖިސްޓްރީ ނެތްކަމާއި އަދި އެބިމަކީ ކޮންފަރާތެއްގެ ބެލުމުގެ ދަށުގައިވާ ބިމެއްކަން ބަޔާންކޮށްފައިނުވާކަން ފާހަގަކުރަމެވެ." އިސްލާމިކް މިނިސްޓްރީގެ އޮޑިޓް ރިޕޯޓްގައިވެއެވެ.\nދެފަރާތުން ހުށަހެޅި މިސްކިތުގެ ޕްރޮޖެކްޓް ޕްރޮޕޯސަލްގައި ކޮންޓްރެކްޓާއަށް ހަ ފަންގިފިލާ 10 އަހަރަށް ދޭން ހުށަހަޅާފައި އޮތް ނަމަވެސް ހަތް ފަންގިފިލާ ކޮންޓްރެކްޓާއަށް ދޭން އެއްބަސްވުމުގައިވާކަންވެސް އޮޑިޓް ރިޕޯޓްގައި ވަނީ ފާހަގަކޮށްފައެވެ.\nއޭގެ އިތުރުން ބިމުގެ ރަޖިސްޓްރީއާއި ޕްރޮޖެކްޓްގެ ބީއޯކިއުއާއި ޓެކްނިކަލް ސްޕެސިފިކޭޝަން އޮޑިޓަރުންނަށް ހުށަހަޅާފައިނެތްކަން އޮޑިޓް ރިޕޯޓްގައު ބުނެފައިވެއެވެ. އަދި އިމާރަތުގެ ސްޓްރަކްޗަރަލް ޑްރޯވިންއާއި އާކިޓެކްޗަރަލް ޑްރޯވިން މިނިސްޓްރީއަށް ހުށަހަޅާފައިނުވާކަމަށް ބުނެފައިވެއެވެ.\nޒިކުރާ މިސްކިތުގެ އެއްބަސްވުން އެކުލަވާލިއިރު އެޓާނީ ޖެނެރަލްގެ އޮފީހުން ހޯދަން ޖެހޭ ލަފާ ހޯދައިފައިނުވާކަންވެސް އެ އޮފީހުން އިސްލާމިކް މިނިސްޓްރީއަށް ފޮނުވާފައިވާ ސިޓީން އެނގޭކަމަށް އޮޑިޓް ރިޕޯޓްގައިވެއެވެ.


Nine elven gai Saudi baiveri vi kamahheki dheynan: Khalid\nނައިންއިލެވެންގައި ސައުދީ ބައިވެރި ކަމަށް ހެކި ދޭނަން: މުހައްމަދު\nއެމެރިކާގެ ޓްރޭޑް ސެންޓަރަށް ހަމަލާ ދިނުމުގެ މޭސްތިރިޔާ ހާލިދް ޝޭހު މުހައްމަދު: ހަމަލާގައި ސައުދީ ބައިވެރިވި ކަމަށް ހެކި ދޭނެ ކަމަށް ބުނި\nއެމެރިކާގެ ވޯލްޑް ޓްރޭޑް ސެންޓަރަށް 2001 ވަނަ މަހު ސެޕްޓެމްބަރު 11 ގައި ދިން ޓެރަރިސްޓު ހަމަލާއަށް ފަންޑު ކުރީ ސައުދީ އަރަބިއްޔާ ކަމަށް ކޯޓުގައި ހެކިދޭނެ ކަމަށް ހަމަލާގެ މޭސްތިރިޔާ ހާލިދު ޝޭހު މުހައްމަދު ބުނެފި އެވެ.\nސައުދީ އާއި ދެކޮޅަށް ހެކި ބަސް ދޭން އޭނާ އެއްބަސްވީ އޭނާގެ މައްޗަށް އިއްވާފައިވާ މަރުގެ ހުކުމް މާފު ކޮށްފިނަމަ އެެވެ. ނަމަވެސް މުހައްމަދު ހުށަހެޅުން އެމެރިކާގެ ޑިސްޓްރިކްޓް ކޯޓުގެ އޮފިޝަލުން ވަނީ ބާތިލުކޮށްފަ އެވެ. ކޯޓުގެ އޮފިޝަލުން ވިދާޅުވީ، 2000 ވަނަ އަހަރުގެ ހަމަލާގެ ސަބަބުން އެތައް ބަޔަކު މަރުވެ ވިޔަފާރިތަކަށް ބިލިއަނުން ގެއްލުން ލިބުނު ކަމަށެވެ.\nޓްރޭޑް ސެންޓަރަށް ހަމަލާ ދިނުމަށް ބޭނުންކުރި ފްލައިޓުތައް ފޯރުކޮށް ދިނުމުގަ އާއި އެހެނިހެން ކަންކަމުގައި ސައުދީން ފަންޑުކޮށްފައިވާ ކަމަށް އެމެރިކާއިން ދަނީ އަބަދުވެސް ތުހުމަތު ކުރަމުންނެވެ. ނަމަވެސް ސައުދީ ސަރުކާރުން ވަނީ އެމެރިކާގެ ތުހުމަތުތައް ދޮގު ކޮށްފަ އެވެ.\nޓެރަރިސްޓު ޖަމާއަތެއް ކަމަށްވާ އަލް ގައިދާއިން 2001 ވަނަ އަހަރު ދިން އެ ހަމަލާގައި 3،000 ވުރެ ގިނަ މީހުން ވަނީ މަރުވެފަ އެވެ. ހަމަލާ ދީފައިވަނީ ނުރައްކާތެރި ޓެރަރިސްޓު ޖަމާއަތެއް ކަމަށްވާ އަލް ގައިދާއިންނެެވެ. އެއަށްފަހު އެމެރިކާއިން ވަނީ އަލް ގައިދާއާއި ދެކޮޅަށް އޮޕަރޭޝަންތަކެއް ފަށައި އަލް ގައިދާގެ ލީޑަރު އޮސާމާ ބިން ލާޑިން ޕާކިސްތާނުގެ ފިލައިގެން އުޅެނިކޮށް މަރާލާފަ އެވެ.\nޓްރޭޑް ސެންޓަރަށް ދިން ހަމަލާގައި ސައުދީގެ އަތެއްވާ ކަމަށް އެެމެރިކާއިން ތުހުމަތު ކުރަނީ، އޮސާމާ ބިން ލާޑިން އަކީ ސައުދީއަށް ނިސްބަތްވާ މީހަކަށް ވުމުންނެވެ.\nޖާސޫސް ކޮށްދިން ޓްވިޓާގެ ދެ މުވައްޒަފަކު ހައްޔަރުކޮށްފި


MTCC ge hissaadhaarunnah hihsaa gathumuge furusathu hulhuvaalany\nއެމްޓީސީސީގެ ހިއްސާދާރުންނަށް ހިއްސާ ގަތުމުގެ ފުރުސަތު ހުޅުވާލަނީ\n18 ޑިސެމްބަރ 2017 1 year ago\nއެމްޓީސީސީގެ ހިއްސާދާރުންނަށް އައްޑޫއިން ހިއްސާ ގަތުމުގެ ފުރުސަތު އަންނަ ބުރާސްފަތި ދުވަހުން ފެށިގެން ކުރިއަށް ދާނެއެވެ. މިގޮތުން މިކަމާއި ގުޅޭގޮތުން މައުލޫމާތު ދިނުމަށް ޑިސެމްބަރ 21 ވާ ބުރާސްފަތި ދުވަހުން ފެށިގެން 27 ޑިސެމްބަރުގެ ނިޔަލަށް އެމްޓީސީސީގެ ޓީމެއް އައްޑޫއަށް ޒިޔާރަތްކުރާގޮތަށް ވަނީ ހަމަޖެހިފައެވެ.\nމި ޒިޔާރަތުގައި ހިއްސާގަތުމާއި ހިއްސާގެ ފައިދާއާ ގުޅޭގޮތުން ބޭނުންވާ މައުލޫމާތު އެމްޓީސީސީގެ ޓީމުން ހިއްސާދާރުންނަށް އޮޅުންފިލުވައި ދެއްވާނެއެވެ. މިބައްދަލުވުންތައް އައްޑޫސިޓީގެ ހުރިހާ އަވަށެއްގައި ވެސް ކުރިއަށްދާނެއެވެ. އަދި ކޮންމެ އަވަށެއްގައިވެސް މައުލޫމާތު ދިނުމުގެ ސެޝަނަކާއި ހިއްސާ ގަތުމާއި ފައިދާ ދޫކުރުމުގެ ސެޝަނެއް ބޭއްވުމަށް ހަމަޖެހިފައިވެއެވެ.\nމިރައިޓްސް އިޝޫގެ ތެރެއިން ކުންފުނީގެ ހިއްސާދާރުން ބައްލަވައިގެންފައިވާ ކޮންމެ ހިއްސާއަކަށް ހިއްސާއެއް ގަތުމުގެ ފުރުސަތު ވަނީ ހުޅުވާލެވިފައެވެ. ހިއްސާއެއްގެ އަގަކީ -/62 ރުފިޔާއެވެ. އަދި ހިއްސާ ގަތުމުގެ ހައްޤު ލިބިގެންވަނީ 09 އޮކްޓޮބަރު 2017 ގެ ހަވީރު 16:00 އާއި ހަމައަށް އެމްޓީސީސީގެ ހިއްސާދާރެއްގެ ގޮތުގައި ހިއްސާދާރުންގެ ދަފްތަރުގައި ރަޖިސްޓްރީކޮށްފައިވާ ފަރާތްތަކަށް ނުވަތަ އެތާރީޚާއި ހަމައަށް ހިއްސާދާރެއްގެ ގޮތުގައި ހުރި ފަރާތަކުން އެފަރާތަކަށް ލިބިދީފައިވާ ހައްޤު ބަދަލުކުރި ފަރާތަކަށެވެ.\nހިއްސާގެ ފައިދާ ދޫކުރަން ހަމަޖެހިފައިވަނީ ހިއްސާދަރުންގެ ބޭންކް އެކައުންޓަށް ޖަމާކުރާ ގޮތަށެވެ. ނަމަވެސް އެމްޓީސީސީގެ ޝެއަރ ރައިޓްސް އިޝޫގެ ދަށުން ހިއްސާދާރު ނޫން އެހެން ފަރާތެއްގެ އެކައުންޓަށްވެސް ފައިސާ ޖަމާކުރެވިދާނެއެވެ. އަދި މިގޮތަށް އެހެންފަރާތެއްގެ އެކައުންޓަށް ޖަމާކުރުމަށް ބޭންކް ޑިޕޮސިޓް ފޯމް ފުރުމަށްފަހު ހިއްސާދާރު، ހުށަހަޅުއްވާ ފަރާތް އަދި ދެހެކިންގެ ސޮއިއާއެކު ހުށަހެޅިދާނެއެވެ.\nމިބައްދަލުވުންތަކަށް ވަޑައިގަންނަވާ ހިއްސާދާރުން އެބޭފުޅެއްގެ އައިޑީ ކާޑު، ހިއްސާގެ ސެޓިފިކެޓް، އަދި ބޭންކް އެކައުންޓް ނަންބަރު ޔަޤީންކުރެވޭނެ ރަސްމީ ލިޔުމެއް ގެންދަންޖެހެއެވެ.


ހއ. ހޯރަފުށީގައި ރަށު ފެންވަރުގައި ކުނި މެނޭޖްކުރާ މަރުކަޒު ޤާއިމުކުރުމަށް ބަޔަކާ ޙަވާލުކޮށްފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ ހއ. ހޯރަފުށީގައި ރަށު ފެންވަރުގައި ކުނި މެނޭޖްކުރާ މަރުކަޒު ޤާއިމުކުރުމަށް ބަޔަކާ ޙަވާލުކޮށްފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ\nހއ. ހޯރަފުށީގައި ރަށު ފެންވަރުގައި ކުނި މެނޭޖްކުރާ މަރުކަޒު ޤާއިމުކުރުމަށް ބަޔަކާ ޙަވާލުކޮށްފި\nހއ. ހޯރަފުށީގައި ރަށު ފެންވަރުގައި ކުނި މެނޭޖްކުރާ މަރުކަޒު ޤާއިމުކުރުމަށް ބަޔަކާ ޙަވާލުކޮށްފިއެވެ. މި މަސައްކަތް ޙަވާލުކޮށްފައިވަނީ އޒްރޯވާ ޕްރައިވެޓް ލިމިޓެޑާއެވެ. މި މަސައްކަތުގެ އެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ ޑެޕިއުޓީ މިނިސްޓަރ އަލްފާޟިލް ޢަލީ އާމިރެވެ. އަދި އަޒްރޯވާ ޕްރައިވެޓް ލިމިޓެޑްގެ ފަރާތުން ސޮއިކުރެއްވީ އެ ކުންފުނީގެ ޖެނެރަލް މެނޭޖަރ އަލްފާޟިލް މުޙައްމަދު ތައުފީޤެވެ.\nމި މަސައްކަތަކީ ދިވެހި ސަރުކާރުގެ ޕަބްލިކް ސާރވިސް އިންވެސްޓްމެންޓް ޕްރޮގްރާމް (ޕީ.އެސް.އައި.ޕީ) ބަޖެޓުން ޚަރަދުކޮށްގެން ކުރިއަށްގެންދާ މަސައްކަތެކެވެ. އަދި މި މަސައްކަތުގެ ޖުމްލަ އަގަކީ 953,763.27(ނުވަ ލައްކަ ފަންސާސް ތިން ހާސް ހަތް ސަތޭކަ ފަސްދޮޅަސް ތިން ރުފިޔާ ހަތާވީސް ލާރި) ދިވެހި ރުފިޔާއެވެ.\nމި މަސައްކަތް ނިންމުމަށް ހަމަޖެހިފައިވަނީ ސޮއިކުރާ ތާރީޚުން ފެށިގެން 90 ދުވަހުގެ ތެރޭގައެވެ.


އެސްޓްރަޒެނިކާގެ ވެކްސިން އެމަރޖެންސީކޮށް ބޭނުންކުރުމުގެ ހުއްދަ...\nއެސްޓްރަޒެނިކާގެ ކޮވިޑް ވެކްސިންގެ ހުއްދަ ހޯދުން\nއެސްޓްރަޒެނިކާގެ ވެކްސިން އެމަރޖެންސީކޮށް ބޭނުންކުރުމުގެ ހުއްދަ ޑަބްލިޔުއެޗްއޯއިން ދިނުމަށް ސެރަމް އިން އެދެފި\nސެރަމް އިން މިއަހަރު ތެރޭގައި ކޮވިޑް ވެކްސިންގެ 1 ބިލިއަން ޑޯޒް ދުނިޔޭގެ އެކި ހިސާބުތަކަށް ފޯރުކޮށްދޭނެ\nމިމަސް ނިމެންވާއިރަށް ކޮވެކްސް ފެސިލިޓީގެ ދަށުން ވެކްސިން ފޯރުކޮށްދޭން ޖެހޭ ގައުމުތަކަށް ވެކްސިން ފޯރުކޮށްދޭން ފަށާނެ\nޑަބްލިޔުއެޗްއޯއިން މިހާތަނަށް އައިއިރު އެމަރޖެންސީކޮށް ބޭނުންކުރުމުގެ ހުއްދަ ދީފައިވަނީ ފައިޒަރ އަދި ބައޯއެންޓެކުން އުފެއްދި ވެކްސިނަށް\nމަދުން އާމްދަނީ ލިބޭ ގައުމުތަކަށް ވެކްސިންގެ ޑޯޒެއް ވިއްކަނީ3ޑޮލަރަށް\n15 ޖެނުއަރީ 2021 | ހުކުރު 07:55\nއިންޑިޔާގައި ހުންނަ ސެރަމް އިންސްޓިޓިއުޓް\nއިންޑިއާގެ ސެރަމް އިންސްޓިޓިއުޓުން އުފައްދަމުން އަންނަ އޮކްސްފޯރޑް ޔުނިވަރސިޓީ އާއި އެސްޓްރަޒެނިކާގެ ކޮވިޑް ވެކްސިން އެމަރޖެންސީކޮށް ބޭނުންކުރުމުގެ ހުއްދަ ދުނިޔޭގެ ސިއްހަތު ޖަމިއްޔާ (ޑަބްލިޔުއެޗްއޯ)އިން ވަރަށް އަވަހަށް ދޭނެކަމަށް އުންމީދުކުރާ ކަމަށް އެ އިންސްޓިޓިއުޓުން ބުނެފިއެވެ.\nސެރަމް އިން އަންނަނީ އެސްޓްރަޒެނިކާގެ ކޮވިޑްގެ ވެކްސިންގެ ގިނަ ޑޯޒްތަކެއް މެދު ފަންތީގެ ގައުމުތަކަށާއި މަދުން އާމްދަނީ ލިބޭ ގައުމުތަކަށް އަމާޒުކޮށްގެން އުފައްދަމުންނެވެ.\nޑަބްލިޔުއެޗްއޯއިން މިހާތަނަށް އައިއިރު އެމަރޖެންސީކޮށް ބޭނުންކުރުމުގެ ހުއްދަ ދީފައިވަނީ ފައިޒަރ އަދި ބައޯއެންޓެކުން އުފެއްދި ވެކްސިނަށެވެ. ޑިސެމްބަރ މަހުގެ 31 ވަނަ ދުވަހު ޑަބްލިޔުއެޗްއޯއިން ފައިޒަރގެ ވެކްސިނަށް ހުއްދަދިންއިރު އެވެކްސިން ޖަހަމުން އަންނަނީ ކުރިއަރާފައިވާ ގައުމުތަކާއި ކުރިއަރަމުން އަންނަ ގައުމުތަކުގައެވެ. ވަކިން ޚާއްސަކޮށް ޔޫރަޕްގެ ގައުމުތަކުގައި އަންނަނީ ފައިޒަރގެ ވެކްސިން ޖަހަމުންނެވެ.\nސެރަމް އިންސްޓިޓިއުޓްގެ ޗީފް އެގްޒެކެޓިވް އަޑަރް ޕޫނަވައްލާ ރޮއިޓަރސް އާ ވާހަކަ ދައްކަވަމުން ވިދާޅުވީ އެމަރޖެންސީކޮށް އެސްޓްރަޒެނިކާގެ ވެކްސިން ބޭނުންކުރުމުގެ ލައިސަންސް ހޯދުމަށް ޑަބްލިޔުއެޗްއޯއަށް ހުށަހަޅަންޖެހޭ ހުރިހާ ލިޔުމެއް ހުށަހަޅާފައިވާ ކަމަށެވެ. އަދި ކުރިޔަށް އޮތް ދެ ހަފްތާތެރޭގައި ހުއްދަލިބޭނެކަމަށް އުންމީދުކުރައްވާ ކަމަށް އަޑަރް ވިދާޅުވިއެވެ.\nދުނިޔޭގައި ދެވަނަ އަށް އެންމެ ގިނަ އަދަދަކަށް ވެކްސިން އުފައްދަމުން އަންނަ ސެރަމް އިންސްޓިޓިއުޓުން މިމަސް ނިމެންވާއިރަށް ކޮވެކްސް ފެސިލިޓީގެ ދަށުން ވެކްސިން ފޯރުކޮށްދޭން ޖެހޭ ގައުމުތަކަށް ވެކްސިން ފޯރުކޮށްދިނުމަށް ފަށާނެކަމަށް އަޑަރް ވިދާޅުވިއެވެ.\nމަދުން އާމްދަނީ ލިބޭ ގައުމުތަކަށް ވެކްސިންގެ ޑޯޒެއް ވިއްކަނީ3ޑޮލަރަށެވެ. އެހެން ގައުމުތަކަށް ވިއްކަނީ އެއަށްވުރެ އަގުބޮޑުކޮށެވެ. ނަމަވެސް އެހާބޮޑު އަގެއްގައި ޑޯޒްތައް ނުވިއްކާނެ ކަމަށް އެއިންސްޓިޓިއުޓުން ބުނެއެވެ.\nކޮވެކްސް ފެސިލިޓީގައި 189 ގައުމަކުން ބައިވެރިވެފައިވާއިރު މިފެސިލިޓީ މެދުވެރިކޮށް ދުނިޔޭގެ ހުރިހާ ހިސާބަކަށްވެސް ހަމަހަމަކަމާއެކު ވެކްސިން ފޯރުކޮށްދިނުމުގެ މަސައްކަތްކުރާނެއެވެ.\nއަޑަރް ވިދާޅުވީ އެންމެ ފުރަތަމަ ފޯރުކޮށްދޭނީ 20 މިލިއަން ޑޯޒް ކަމަށެވެ. އެއަށްފަހު އޭޕްރީލް މަހުން ފެށިގެން ކޮންމެ މަހަކު 50 މިލިއަން ޑޯޒް ކޮވެކްސް ފެސިލިޓީގައި ހިމެނޭ ގައުމުތަކަށް ފޯރުކޮށްދޭނެކަމަށް އަޑަރް ވިދާޅުވިއެވެ. ހަމައެއާއެކު ކޮންމެ މަހަކު އިންޑިޔާއަށް އެއިންސްޓިޓިއުޓުން 30 އާއި 40 މިލިއަން ޑޯޒް ފޯރުކޮށްދޭނެކަމަށް އަޑަރް ވިދާޅުވިއެވެ.\nސެރަމް އިން މިހާރުވެސް ވަނީ އިންޑިޔާ ސަރުކާރަށް 11 މިލިއަން ޑޯޒް ވިއްކާފައެވެ. އިންޑިޔާގައި ވެކްސިން ދިނުމުގެ ޕްރޮގްރާމް ފަށާނީ ހޮނިހިރު ދުވަހުއެވެ.\nސެރަމް އިން މިއަހަރު ތެރޭގައި ކޮވިޑް ވެކްސިންގެ 1 ބިލިއަން ޑޯޒް ދުނިޔޭގެ އެކި ހިސާބުތަކަށް ފޯރުކޮށްދޭނެ ކަމަށް އަޑަރް ވިދާޅުވިއެވެ.\nސެރަމް އިންސްޓިޓިއުޓުން އުފައްދަމުން އަންނަ އެސްޓްރަޒެނިކާގެ ވެކްސިނަށް ބްރެޒިލްގެ އިތުރުން ބަންގްލަދޭޝް އިން ވަނީ އޯޑަރުކޮށްފައެވެ. މީގެއިތުރުން އެވެކްސިން ބޭނުންވެގެން މޮރޮކޯ އާއި ދެކުނު އެފްރިކާ އަދި ސައުދީ އަރަބިއްޔާއިން އެދިފައިވާ ކަމަށް އަޑަރް ވިދާޅުވިއެވެ.


SunOnline: Covid gai meehaku maruve, jumla adhadhu 255 ah\nކޮވިޑްގައި މީހަކު މަރުވެ، ޖުމްލަ އަދަދު 255 އަށް\nމުޙައްމަދު ޝާނިފް 06 Dec 2021, 10:38\nކޮވިޑް-19 ބަލީގައި މީހަކު މަރުވެ، ރާއްޖެއިން މި ބަލީގައި މަރުވި މީހުންގެ އަދަދު ޖުމްލަ 255އަށް އަރައިފިއެވެ.\nހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ބުނީ، މަރުވެފައި ވަނީ އުމުރުން 79 އަހަރުގެ ދިވެހި ފިރިހެނެއް ކަމަށެވެ. އެއީ އައްޑޫ ކޮވިޑް މެނޭޖްމެންޓް ފެސިލިޓީގައި އެޑްމިޓްކޮށްގެން ފަރުވާ ދެމުން ދިޔަ މީހެއް ކަމަށާއި އޭނާ މަރުވީ ރޭ 9:30 ހާއިރު ކަމަށް ވެސް އެޗްޕީއޭއިން ބުންޏެވެ.\nމި ބަލީގައި އިއްޔެ ވެސް މީހަކު މަރުވެފައިވެއެވެ. އެއީ އުމުރުން 77 އަހަރުގެ ދިވެހި ފިރިހެނެކެވެ. އެމީހާ މަރުވީ ހުޅުމާލޭ ކޮވިޑް ފެސިލިޓީގައި އެޑްމިޓްކޮށްގެން ފަރުވާ ދެމުން ދަނިކޮށް އިއްޔެ ހެނދުނު 6:30 ހާއިރުއެެވެ.\nރޭ އެޗްޕީއޭއިން އާންމުކުރި ތަފާސްހިސާބުގައިވާ ގޮތުން އިއްޔެ ރާއްޖެއިން 116 މީހަކު ވަނީ ކޮވިޑަށް ޕޮޒިޓިވް ވެފައެވެ.\nއޭގެ ތެރޭގައި މާލެ ސަރަހައްދުން ޕޮޒިޓިވްވި 25 މީހަކާއި، އަތޮޅުތަކުން ޕޮޒިޓިވްވި 81 މީހަކު ހިމެނެއެވެ. އަދި ރިސޯޓުތަކުން ޕޮޒިޓިވް ވެފައިވަނީ ހަ މީހެކެވެ.\nއެއާއެކު ރާއްޖެއިން މިހާތަނަށް ކޮވިޑް ޖެހުނު މީހުންގެ ޖުމުލަ އަދަދު ވަނީ 92،211އަށް އަރާފައެވެ.\nއިއްޔެ ރާއްޖެއިން ވަނީ ކޮވިޑްގެ އާ ވޭރިއަންޓު، އޮމިކްރޯން ފެނިފައެވެ.\nއެޗްޕީއޭއިން ރޭ ކުރި ޓްވީޓެއްގައި ބުނީ މި ވޭރިއަންޓަށް ޕޮޒިޓިވްވެފައިވަނީ ރާއްޖެއަށް ދަތުރުކުރި ފަތުރުވެރިއެއް ކަމަށެވެ. އެ ފަތުރުވެރިޔާއަށް ޖެހިފައި ހުރީ ކޮވިޑްގެ އައު ވޭރިއަންޓުކަން ދެނެގަނެފައިވަނީ ޖީނޯމިކް ސީކުއެންސިން އިންނެވެ.\nއޮމިކްރޯން ވޭރިއަންޓް އެންމެ ފުރަތަމަ ދެނެގަނެވުމާ ގުޅިގެން ހަތް ގައުމަކުން ރާއްޖެއަށް ދަތުރުވެރިން އައުން ވަނީ މަނާކޮށްފައެވެ. އެއީ ސައުތު އެފްރިކާގެ އިތުރުން ނެމްބިއާ، މޮޒަންބީކް، ލެސޯތޯ، ބޮޑްސްވާނާ، ޒިމްބާބްވޭ އަދި އެމްވަޓީނީންއެވެ. އެ ހަތް ގައުމުން ރާއްޖެ އަންނަ ދިވެހީންނާއި ވޯކްޕާމިޓް އޮތް ބިދޭސީން 14 ދުވަހަށް ކަރަންޓީނުވާންޖެހޭ ގޮތަށް ވެސް ވަނީ ހަމަޖައްސައިފައެވެ.\nދެކުނު އެފްރިކާގެ ނޭޝަނަލް އިންސްޓިޓިއުޓް ފޯ ކޮމިޔުނިކަބަލް ޑިސީސަސް، (އެންއައިސީޑީ) އާއި އެމެރިކާގެ ސެންޓާ ފޯ ޑިޒީސް ކޮންޓްރޯލް އެންޑް ޕްރިވެންޝަން (ސީޑިސީ) އިން ބުނެފައިވަނީ "އޮމިކްރޯން" އަކީ ކޮވިޑްގެ މިހާތަނަށް ނުފެންނަހާ ބާރުގަދަ އަދި އަވަހަށް ފެތުރޭ ވޭރިއަންޓެއްކަމަށެވެ. އަދި އިންސާނާގެ ހަށިގަނޑުގައިވާ ދިފާއީ ނިޒާމާއި ވެކްސިންތައް އެވޭރިއަންޓާ ދެކޮޅަށް މަސައްކަތްކުރާކަން ނުވަތަ ނޫންކަން އިލްމީގޮތުން ދެނެގަތުމަށް އަދި ދެހަފްތާއެއްހާ ދުވަސް ނަގާނެކަމުގައެވެ.


RCC inn imaaraaiykuraa " The Blue Heven Residence" mashroou ifthithaahukohffi - One Online\n15 ނޮވެންބަރު 2021: އާރްސީސީން އިމާރާތްކުރާ "ދަ ބްލޫ ހެވަން ރެސިޑެންސް" މަޝްރޫއު އިފްތިތާހުކުރުމުގެ ރަސްމިއްޔާތުގެ ތެރެއިން --- ވަން ފޮޓޯ: ޔޫސުފް ސޮފްވާން\nއާރްސީސީން އިމާރާތްކުރާ "ދަ ބްލޫ ހެވަން ރެސިޑެންސް" މަޝްރޫއު އިފްތިތާހުކޮށްފި\nރަޝީދު ކާފެންޓްރީ އެންޑް ކޮންސްޓްރަކްޝަން (އާރްސީސީ) އާ ހަވާލުކޮށްގެން ހުޅުމާލޭގައި އިމާރާތްކުރާ "ދަ ބްލޫ ހެވަން ރެސިޑެންސް" މަޝްރޫއު އިފްތިތާހު ކޮށްފިއެވެ.\nހޮޓެލް ޖެންގައި ރޭ ބޭއްވި ރަސްމިއްޔާތުގައި އެ މަޝްރޫއު އިފްތިތާހުކޮށްދެއްވީ، ހައުސިން އެންޑް ޕްލޭނިން މިނިސްޓަރު މުހައްމަދު އަސްލަމެވެ.\n"ދަ ބްލޫ ހެވަން ރެސިޑެންސް" މަޝްރޫއު ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އިން އާރްސީސީއާ ހަވާލު ކުރީ މިދިޔަ މޭ މަހުގެ ތެރޭގައެވެ.\nހުޅުމާލޭގެ ފުރަތަމަ ފިޔަވަހީގެ ޕްލޮޓް ނަމްބަރު S1/1 ގައި ޖުމުލަ 24،098.22 އަކަފޫޓޫ ހުންނަ ބިމުގައި އެ މަޝްރޫއުގެ ދަށުން 116 ޔުނިޓް އިމާރާތް ކުރާނެ އެވެ. އޭގެ ތެރެއިން 78 ޔުނިޓް ވިއްކޭނެ އެންމެ ބޮޑު އަގަކީ އަކަފޫޓަކަށް 1،800 ދިވެހި ރުފިޔާ އެވެ. ބާކީ 38 ޔުނިޓަކީ އާރްސީސީން ބޭނުން ވާ އަގެއްގައި ވިއްކިދާނެ ޔުނިޓް ތަކެކެވެ.\nއެ މަޝްރޫއު އިފްތިތާހުކުރުމުގެ ރަސްމިއްޔާތުގައި ވާހަކަ ދައްކަވަމުން އާރްސީސީގެ ޗެއާމަން އަދި ދަނގެތީ ދާއިރާގެ މެންބަރު ކާނަލް މުހައްމަދު ނާޒިމް ވިދާޅުވީ، އާރްސީސީން މަސައްކަތް ކުރަނީ އިމާރާތްކުރުމުގެ ދާއިރާއިން އެންމެ އުހަށް ވާސިލްވުމަށް ކަމަށާއި "ދަ ބްލޫ ހެވަން ރެސިޑެންސް" މަޝްރޫއަކީ އެ ކުންފުނިން ކުރިއަށް ގެންދާ އެންމެ ބޮޑު މަޝްރޫއު ކަމަށެވެ.\n15 ނޮވެންބަރު 202"ދަ ބްލޫ ހެވެލް ރެސިޑެންސް"ގެ ތުރީޑީ ކުރެހުމެއް--- ވަން ފޮޓޯ: ޔޫސުފް ސޮފްވާން\n"ދަ ބްލޫ ހެވަން ރެސިޑެންސް" މަޝްރޫއު އިފްތިތާހު ކޮށްދެއްވައި، މިނިސްޓަރު އަސްލަމް ވިދާޅުވީ، އާރްސީސީއަކީ ރައްޔިތުންގެ އިތުބާރު ހޯދާފައިވާ ކުންފުންޏެއް ކަމަށެވެ.\nމިރޭގެ ރަސްމިއްޔާތުގައި ވަނީ "ދަ ބްލޫ ހެވަން ރެސިޑެންސް"ގެ ވާޗުއަލް ރިއާލިޓީއެއް މިނިސްޓަރު އަސްލަމަށް ދައްކާލައިފައެވެ.\n"އަޅުގަނޑަށް ހަމަ ހީވަނީ އިމާރާތުގެ ތެރޭގައި ހުރެވޭހެން. ފާހާނާތައްވެސް ވަރަށް ރީތި، ބެލްކަނިވެސް އެހާ ރީތި. އަޅުގަނޑު ހިތަށް އެރި އެތަނުން ގޮދަޑިއެއްގައި އޮށޯންނަންވެސް." ބްލޫ ހެވެންގެ ވާޗުއަލް ރިއާލިޓީ ބެއްލެވުމަށް ފަހު ފެނިވަޑައިގެންނެވި މަންޒަރުތައް ސިފަކުރައްވަމުން މިނިސްޓަރު އަސްލަމް ވިދާޅުވިއެވެ.\n"ދަ ބްލޫ ހެވަން ރެސިޑެންސް" މަޝްރޫއުގެ ޑީޓެއިލް ޑްރޯއިން އަށް ހުއްދަދޭ ދުވަހުން ފެށިގެން 36 މަސް ދުވަސް ތެރޭގައި އެ މަޝްރޫއުގެ މަސައްކަތް އެއްކޮށް ނިންމަން ޖެހެއެވެ.\nގުޅޭ ޓެގު ކާނަލް މުހައްމަދު ނާޒިމް މުޙައްމަދު އަސްލަމް އިމާރާތްކުރުމުގެ ދާއިރާ އެޗްޑީސީ ހުޅުމާލެ ރަޝީދު ކާޕެންޓްރީ އެންޑް ކޮންސްޓްރަކްޝަންސް


Sh. Funadhoo Schoool ge dharivareh, Molhu, varah molhu, Miee dhuniyeyge fenvaruge kurehuntheriyeh! - One Online\nށ. ފުނަދޫ ސްކޫލް ގްރޭޑް 9ގެ ދަރިވަރެއް، މިއީ ދުނިޔޭގެ ފެންވަރުގެ ކުރެހުންތެރިޔެއް!\nޝައިހާގެ ބައެއް ކުރެހުންތައް ---\nކުރެހުމަކީ ވަރަށް އާދައިގެ ކަމެކޭ ފަހަރުގައި ހީވެދާނެއެވެ. ނަމަވެސް މޮޅު ކުރެހުމެއް އަސްލާ އެއްގޮތަށް ކުރެހުމަކީ އެކަމަށް ގިނަ ވަގުތު ހޭދަވާ ކަމެކެވެ. އެފަދަ މޮޅެތި ކުރެހުންތައް ކުރެހޭނީ ލިބިފައިވާ ހުނަރެއްގެ ސަބަބުންނެވެ. ކުރެހުމުގެ ދާއިރާއިގައި ރާއްޖޭގައި އާޓިސްޓުން ގިނައެވެ. އޭގެ ތެރެއިން ބައެއް އާޓިސްޓުންނަކީ ގިނަ ބައެއްގެ މެދުގައި މަގުބޫލު އާޓިސްޓުންނެވެ. އަނެއް ބަޔަކީ ފަރުދާނެ ނިވަލުގައި ތިބެ އެމީހުންގެ ހުނަރު ދައްކާ އާޓިސްޓުންނެވެ. އެގޮތުން ށ. ފުނަދޫ ސްކޫލުގެ ގްރޭޑް9އެއްގައި ތައުލީމު ހާސިލް ކުރަމުން އަންނަ އެރަށަށް އުފަން އުމުރުން 14 އަހަރުގެ އައިޝަތު ޝައިހާ އަބްދުﷲ އަކީ އެފަދަ ހުނަރުވެރިއެކެވެ.\nއެންމެ ކުޑައިރުއްސުރެ ކުރެހުމަށް ހާއްސަ ލޯތްބެއް ޖެހިފައިވާ ޝައިހާއަކީ، ކިޔެވުމަށްވެސް މޮޅު ދަރިވަރެކެވެ. "ވަން" އަށް މައުލޫމާތު ދެމުން ޝައިހާ ބުނީ، އެންމެ ކުޑައިރުއްސުރެ ކާޓޫނު ފަދަ އެއްޗެހި ކުރެހުމަށް ޝައުގު ހުންނަ ކަމަށެވެ. ޝައިހާ އައީ އެއިރުއްސުރެ އޭނާގެ ކުރެހުންތައް އިތުރަށް ފުރިހަމަކޮށް، އާ ގޮތްގޮތަށް ކުރަހަން ދަސްކުރަމުންނެވެ. އެގޮތުން ތިމާގެ ކުއްޖެއްގެ ހިޔާލަށް ޝައިހާ ފުރަތަމަ ފަހަރަށް "ޕޯޓްރެއިޓް" ކުރެހުމެއް ކުރެހިއެވެ. ލިބޭ ހުސްވަގުތުގެ ބޭނުންކޮށްގެން ޝައިހާ ކުރެހި ޕޯޓްރެއިޓް ކުރެހުންވީ، ހުދު އޭނާއަށްވެސް އަދި އެ ކުރެހުމުގެ ހިޔާލުދިން ތިމާގެ ކުއްޖާއަށްވެސް ކަމުދިޔަ އަދި އެހާމެ ގަޔާވާ ކުރެހުމަކަށެވެ. އޭގެ ފަހުން ޕޯޓްރެއިޓް ކުރެހުންތައް ކުރެހުމަށް ޝައިހާ ޝައުގުވެރިކަން އުފެދުނެވެ.\nޝައިހާ އެންމެ ފުރަތަމަ ކުރެހި "ޕޯޓްރެއިޓް" ކުރެހުން ---\n"މިދިޔަ އަހަރުން ފެށިގެން ވަރަށް ސިމްޕަލްކޮށް ފަންސޫރުން ޕޯޓްރެއިލް ކުރެހީ. އެކަމަކު އަސްލު ސީރިއަސްކޮށް މިކަން ނަގައިގެން ކުލަ ފަންސޫރުން އަދި ފަންސޫރުން ކުރަހަން ފެށީ މިއަހަރުގެ ފެބުރުއަރީ ހާތާނގައި" ޕޯޓްރެއިޓް ކުރެހުންތައް ކުރަހަންފެށި ގޮތް "ވަން"އާ ހިއްސާ ކުރަމުން ޝައިހާ ބުންޏެވެ.\nޝައިހާ ކުރަހާފައިވާ ކުރެހުމެއް---\nޝައިހާ ޕޯޓްރެއިޓް ކުރެހުންތައް ކުރަހަން ފެށީ އެހެން އެއްވެސް ކުރެހުމެއް ބެލުމެއް ނެތި އަމިއްލަ ތަސައްވަރަށެވެ. ނަމަވެސް މިހާރު ޔޫޓިއުބުންނާއި އެނޫންވެސް ގޮތްގޮތުން ކުރެހުމާ ބެހޭ ވީޑިއޯތައް ބަލައެވެ. އަދި އެގޮތަށް ކުރެހޭތޯ އޭނާ މަސައްކަތް ވެސް ކުރެއެވެ. ބައެއް ފަހަރު މަޝްހޫރު ތަރިންގެ ފޮޓޯ އެއްގޮތަށް ކުރަހައެވެ. އަނެއްބައި ފަހަރު އާއިލާގެ މީހުންނާއި ރަށްޓެހިންގެ ފޮޓޯ ކުރަހައެވެ. ޝައިހާގެ ކުރެހުންތައް އަސްލާ ވަރަށް އެއްގޮތެވެ. ބަލާ ބެލުމަށް އެއީ މޮޅު އެޑިޓެކޭވެސް ހީވާ ފަދައެވެ.\nޝައިހާ ކުރަހާފައިވާ ފޮޓޯއެއް (ޝައިހާގެ މާމަ)---\nޝައިހާ ބުނި ގޮތުގައި އޭނާ ކުރެހުމަށް ވަގުތު ހުސްކުރަނީ ކިޔެވުމުގެ ކަންކަމަށް ވަގުތު ދިނުމަށް ފަހު ލިބޭ ހުސްވަގުތުތަކުގައެވެ. ތަންކޮޅެއް ގިނަ ވަގުތު ހުސްކޮށް ލިބޭ ދުވަހެއްގައި 5-8 ގަޑިއިރާ ދެމެދުގެ ވަގުތެއް ކުރެހުމުގައި ޝައިހާ ހޭދަކުރެއެވެ. ޝައިހާ ކުރަހަނީ އޭނާގެ އާއިލާގެ މީހުން ހަދިޔާއަށް ދީފައި ހުންނަ ކުލަފަންސޫރާއި ފަންސޫރު ބޭނުންކޮށްގެނެވެ.\nޝައިހާ ކުރަހާފައިވާ ފޮޓޯއެއް--\n"ބޭނުންވާ ގިނަ އެއްޗެހި ރަށަކު ނުހުރޭ. އެހެންވެ، މިހާރު ހުރި އެއްޗެހިން އެޑްޖަސްޓްކޮށްލަނީ. މިކަމުގަ އާއިލާގެ އެންމެންގެވެސް އަދި ރައްޓެހިންގެވެސް ބޮޑު އެއްބާރުލުމެއް ލިބޭ. ރަށުން ލިބެން ހުރި އެއްޗެއް ވިއްޔާ ހޯދައިދޭ" ޝައިހާ ބުންޏެވެ.\nޝައިހާގެ ކުރެހުންތައް ގިނަ ބަޔަކަށް ކަމުގޮސްފައިވާއިރު، އަގު ނަގައިގެންވެސް ބައެއް ފަހަރު ޝައިހާ ކުރަހައިދެއެވެ. ކުރަހައިގެން ލިބޭ ފައިސާ ހަރަދު ކުރަނީ ކުރެހުމަށް ބޭނުންވާ އިތުރު ސާމާނު ގަތުމަށް ކަމަށް ޝައިހާ ބުންޏެވެ.\nޝައިހާ ކުރަހާފައިވާ ފޮޓޯއެއް ---\nޝައިހާ އެންމެ ކުރާ ހިތްވާ ކަމަކީވެސް ކުރެހުމެވެ. ޝައިހާ ބުނި ގޮތުގައި އޭނާގެ އަމާޒަކީ، އާޓްގެ ދާއިރާއިން ގިނަ ފުރުސަތުތަކެއް ލިބި، އޭނާގެ އަމިއްލަ އާޓް އެގްޒިބިޝަންއެއް ކޮންމެވެސް ދުވަހަކުން ފެނިގެން ދިއުމާއި، ރާއްޖޭގެ އާޓް ކޮމިޔުނިޓީގެ ތެރެއިން ފާހަގަކޮށްލެވޭ އާޓިސްޓަކަށް ވުމެވެ.\nޝައިހާގެ ކުރެހުންތައް ވަރަށް ވެސް ފުރިހަމައެވެ. ބޭރު ދުނިޔޭގެ ގައުމުތަކުން ފެންނަ ފަދަ މޮޅުކަން މި ކުރެހުންތަކުން ފެނެ އެވެ. އެއްވެސް ޝައްކެއް ނެތެވެ. ޝައިހާއަކީ މުސްތަގުބަލު އޮތް މޮޅު އާޓިސްޓެކެވެ. މުހިންމީ މިފަދަ އާޓިސްޓުން ދެނެގަނެ ފުރުސަތުތައް ފަހިކޮށްދިނުމެވެ. ޝައިހާގެ ކުރެހުންތައް އޭނާގެ އިންސްޓަގްރާމް އެކައުންޓް،"aishathshaiha" އިން ބލައިލެވޭނެ އެވެ. ވަން ގެ ޓީމުން އެދެނީ ޝައިހާއަށް އިތުރު ކާމިޔާބާއި ކުރިއެރުމެވެ.\nގުޅޭ ޓެގު މީހުން އާޓިސްޓުން ށ. ފުނަދޫ އެޑިއުކޭޝަން މިނިސްޓްރީ ސްކޫލް ކުދީން ހުނަރު


(23 ޖެނުއަރީ 2020 އާ ގުޅޭ)\n"ހޭޒަލް... އަހަރެން މިދައްކަނީ އޭނާގެ ވާހަކަ... ދެންމެ މިތަނުން ނުކުމެގެން ދިޔަ އަންހެންކުއްޖާގެ ވާހަކަ" ދާރިއަން ބުންޏެވެ. އިޝްވާގެ ހަރަކާތަށް ހުއްޓުމެއް އައިކަން ދާރިއަން ދެނެގަތެވެ. އިޝްވާ ކިތަންމެ ކުޅަދާނަޔަސް އޭނާއަށް ލިބުނު ސިހުން ނުފޮރުވުނެވެ. އޭނާ ލޮކަރުން ހުޅުވި ވަތްގަނޑު ލައްޕާލައި ދުރަށް ޖެހިލީ ދާރިއަންއާ ދެމެދު ދުރުކަމެއް ބެހެއްޓުމަށެވެ.\n"އިޝް..." އިޝްވާގެ ހަމަހިމޭންކަން ދާރިއަންއަށް ކަމަކުނުދިޔައެވެ.\n"އިހަށް އިށީންނަންވީނު" އިޝްވާ ސޯފާ ދައްކާލިއެވެ. ޖަވާބު ބޭނުންވެފައި ހުރި ދާރިއަން ނިކަން އަވަހަށް ސޯފާގެ ކޮޅުގައި އިށީދެއްޖެއެވެ. އިޝްވާ އިން ގޮނޑިއާ ވީހާ ވެސް ކައިރިވާނޭހެންނެވެ. އެ ދެމީހުން އެކަކުއަނެކަކަށް ބަލާލިއެވެ. މިފަހަރު ވެސް ވާހަކަދެއްކީ ދާރިއަންއެވެ.\n"ހޭޒަލް މިތަނަށް އަންނަނީ ކީއްކުރަން؟" ދާރިއަން އަހާލިއެވެ. އެތަނުން ހޭޒަލް ދުށުމަކީ ދާރިއަން ގަޔާވާކަމެއް ނޫން ކަހަލައެވެ.\n"ތި ސުވާލު ތިކުރަނީ އޭގެ ޖަވާބު ދާރިއަންއަށް އެނގިހުރެ" އިޝްވާ ބުންޏެވެ. އޭނާ ފަރުވާތެރިކަމާއެކު ދާރިއަންއަށް ބެލިއެވެ. ދާރިއަންގެ ހިތާއި ސިކުނޑީގައި ހިނގަމުންދާ ޝުޢޫރުތައް އިޝްވާ ލަފާކުރިއެވެ.\n"ބުނެބަލަ..." ދާރިއަން ބުންޏެވެ.\n"އަހަރެން ބުނުމަކުން ރިއޭލިޓީ ބަދަލެއް ނުވާނެ، އެކަމަކުވެސް ދާރިއަން ބޭނުންވަނީ އަހަރެންގެ ދުލުން ބުނާއަޑުއަހަން... އެހެންނު!... ހޭޒަލްއަކީ އަހަރެންގެ ޕޭޝަންޓެއް... އަހަންނަކީ ކޮންކަހަލަ ޑަކްޓަރެއްކަން ދާރިއަންއަށް އެނގޭނެ" އިޝްވާ ބުންޏެވެ. ސުކޫތުކޮޅަކަށް ހިމޭންކަން ވެރިވިއެވެ. ދާރިއަން ނަޒަރު ތިރިކޮށްލައިގެން އިނީ ފުން ވިސްނުމަކަށް ގެއްލިފައެވެ. އިޝްވާ އިނީ ދާރިއަން ބުނާނެ އެއްޗެއްގެ އިންތިޒާރުގައެވެ.\n"ކީއްވެ؟... ހޭޒަލް!... ކިހާ ދުވަހެއްވެއްޖެ؟" ދާރިއަންގެ ހިތުގައި ބަޔާންކުރަންދަތި ރިހުމެއްވިއެވެ.\n"އޯލްމޮސްޓް ސިކްސް މަންތްސް" އިޝްވާ ބުނެލިއެވެ.\n"އަހަރެމެން ބައްދަލުވެއްޖެ، އޭނާއާއި ލިއަމް ވަރިވެއްޖެކަމަށް ބުނި.... އަހަންނަށް ބުނާނޭ އެއްޗެއް ނޭނގުނު، އިޝްއަށް އެނގޭނެ އަހަރެން އޭނާ ބޭނުންވަރު، އޭނާ މިނިވަންވީތީ އުފާވާންޖެހޭނެ، އަހަންނަށް އޮތް ފުރުޞަތު ބޮޑުވީ... މިހާރު އަހަރެންގެ ހިތުގައި އޮތް އެއްޗެއް އޭނާ ގާތު ބުނެވިދާނެ... އެކަމަކު..." ދައްކަމުންދިޔަ ވާހަކަ ދާރިއަން ހުއްޓާލިއެވެ. އޭނާގެ ނަޒަރު ހުރީ ފައިދަށުގައި އޮތް ކާޕެޓަށް ހުއްޓިފައެވެ.\n"ދާރިއަން... ތީ އަމިއްލަ އެދުން ބޮޑުމީހެއްނޫން، އެހެން ހީނުކުރޭ..." ދާރިއަން ވިސްނަނީ ކޮންކަމެއްކަން އެނގިގެން އިޝްވާ ބުނެލި ކަހަލައެވެ.\n"ކީއްވެ އެހެން ހީނުކުރަންވީ... އަހަރެން ކިތަންމެ ބޭނުންވިޔަސް ހޭޒަލްގެ ހިތުގައި ލިއަމްގެ މައްޗަށް އޮތް ލޯބި ދުށީން، ގަސްދަކާނުލާ ލިއަމްގެ މައްޗަށް ހިތުގައި ހަސަދަ އުފެދޭ... އަހަންނަށް ހޭޒަލް ލިބުމަށް އަބަދު އެދިއެދި ހުރީން، ހޭޒަލްއާ އަހަންނާ ބައްދަލުވެއްޖެ... އެކަމަކު އެއީ ހޭޒަލްއެއްނޫން... އެއީ މިހާ ދުވަހު އަހަރެން ދުށް ހޭޒަލްއެއްނޫން... އެހެންވިޔަސް އެއީ ހޭޒަލް، އަހަރެން ލިބުމަށް އެދުނު ހޭޒަލް... އަހަރެން ބޭނުންވި އުފާވެރިކަމެއް އެ މޫނަކުން ނުފެނުނު" ދާރިއަން މޮޔައެއްހެން ވާހަކަދެއްކިއެވެ.\n"ދާރިއަން..." ދާރިއަން ޖަޒުބާތުގައި ޖެހި ބަލިކަށިވާހެން ހީވެ އިޝްވާ ގޮވާލިއެވެ. ކުރިއަށް ގޮނޑި ދަމާލައި ސޯފާގެ އަތްގަނޑުމަތީ އޮތް ދާރިއަންގެ ކަނާއަތުގައި އިޝްވާ ހިފާލައި އޭނާގެ މޫނުގައި ހިފަހައްޓާލިއެވެ. އިޝްވާއާ ދާރިއަންގެ ނަޒަރު އަމާޒުކުރުވިއެވެ.\n"އެ ދެމީހުން ވަރިވީ ކީއްވެ؟..." ދެމީހުންގެ ނަޒަރު ސީދާވީ ހިނދު ކުއްލިއަކަށް ދާރިއަން އަހާލިއެވެ.\n"ޕްލީޒް ދާރިއަން... ތިހެން ނޫޅޭ، އެނގެއެއްނު އަހަންނަށް ތި ސުވާލަށް ޖަވާބެއް ނުދެވޭނެކަން، ޓްރައި ޓު އަންޑަސްޓޭންޑް، ދިރިއުޅުމުގައި ދިމާވާ ބޮޑެތި ކަންކަމުން އަރައިގަންނަން ވަގުތު ބޭނުންވާނެ، އެކަކު ކައިރިން ދުރަށް ދާއިރަށް ވަގުތުން އަނެއްމީހާއާ ގުޅުމަކީ ވާނޭކަމެއްނޫން... އެހެން މީހުން ގުޅިފަ އެބަހުރި... އެކަމަކު ގިނަފަހަރަށް އެހެން ކަންތައްކޮށްފަ ހުންނަނީ ކުރީގެ ހަނދާންތަކުން މިންޖުވާނޭ ގޮތެއް ނޭނގިގެން، ވަގުތީ ހައްލެއްކަމަށް ދެކިގެން... ސިކުނޑި ހޭނިފައި ހުންނަކަންކަން ކުއްލިއަކަށް ބަދަލުކުރަން އުޅުމުން ރަނގަޅު ނަތީޖާއެއް ނުނިކުންނާނެ، އެއަށްވެސް ވަގުތު ބޭނުންވާނެ... ނަފްސާނީ ގޮތުން މީހާ ހަމައަކަށް އެޅިގެން ނޫނީ އެއްވެސް ކަމަކާ ކުރިމައްޗެއް ނުލެވޭނެ" ދާރިއަންއަށް އިޝްވާ ވިސްނައިދިނެވެ. ހުރިހާކަމެއް އޭނާ ހާމަނުކުރި ނަމަވެސް ހޭޒަލްއާ މެދު ދާރިއަންގެ ޢަމަލުތައް ބަހައްޓަންވީ ކިހިނެއްކަން އޭނާ ބުނެލީއެވެ. އޭނާ ދެއްކި ވާހަކައާ މެދު ވިސްނައިފި މީހަކަށް އެއްޗެއް އެނގޭނޭހާ ތިލަކޮށެވެ.\n"އަހަންނަށް އުނދަގޫވޭ... ހޭޒަލް ދެރަވެފައި ހުންނަތަން ދުށުމަށް، އިޝް!... އަހަރެން އޭނާދެކެ އިންތިހާއަށް ލޯބިވޭ، އެކަމަކު އޭނާގެ އުފާވެރިކަންވަނީ ލިއަމްއާއެކުނަމަ އަހަރެން ދުވަހަކުވެސް އެކަމާ ދެކޮޅެއްނުވާނަން... އައި ޖަސްޓް ވޯންޓް ހާ ޓު ބީ ހެޕީ އަގައިން" ދާރިއަން ބަލާލި ގޮތުން އެ ދެ ލޮލުގައި ޔަގީންކަން ވިއެވެ. އިޝްވާ ބޯޖަހާލިއެވެ.\n"އަހަންނަށް އެނގޭ ދާރިއަން ލޯބިވާވަރު، އެކަމަކު ތިކަހަލަ ނިންމުން ނުނިންމާ، ހޭޒަލްގެ އިޙްސާސްތައް އެނގެން މަސައްކަތްކުރޭ، ތި ދެމެދުގައި އޮތް ގުޅުން ބަދަހިވާން ފުރުޞަތުދީ، ހޭޒަލް ނުރުހޭނަމަ ދާރިއަންއަށް އެނގޭނެ... އޭނާއާ ވާހަކަދައްކާ، އަހަރެންގެ ޕޭޝަންޓަކަށް ހޭޒަލްވުމުގެ ކުރީން ހޭޒަލްއާއި ދާރިއަން އެކަކުއަނެކަކަށް އެނގޭ، ދާރިއަންއާ ކަންކަން ޚިއްޞާކުރެވިދާނެކަމުގެ ޔަގީންކަން ހޭޒަލްއަށް ލިބިއްޖެނަމަ އޭނާ ދިރިއުޅުމާމެދު ދެކޭގޮތް ބުނާނެ، ތި ހިތުގައިވީ ލޯބި ޤުރުބާންކުރަންވިޔަސް އޭރުން އެނގޭނެ... ހޭޒަލް ބޭނުންވާ ގޮތް ނޭނގިހުރެ އެއްވެސް ނިންމުމެއްނުނިންމާތި، ޔަގީންނުވެއްޖެނަމަ ސީދާ ހޭޒަލް ގާތު އަހާ... އޭނާ ކޮންމެ ސިފައެއްގައި ވިޔަސް ޖަވާބުދޭނެ..." ދާރިއަންގެ އަތްތިލައިގަ މަޑުމަޑުން އިޝްވާ ޖަހާލިއެވެ.\nރޭގަނޑުގެ ވަގުތެވެ. އެހެންނަމަވެސް އޮފީސްތެރޭގައި ހަރަކާތްތެރިވާ މީހުން މަދެއްނޫނެވެ. ބޮނބިފަޅިމަތީ މީހަކު މަޑުމަޑުން ޖަހާލުމުން ލިއަމް އެނބުރިލިއެވެ. ކައިރީގައި ހުރީ ރަމީޒެވެ. ކޮފީއެއް ބޯލަން ދާން ރަމީޒު ބުންޏެވެ. ނަމަވެސް ލިއަމް ޝައުގުވެރިއެއްނުވިއެވެ.\n"ކިހާ ދުވަހެއްޖެ އަހަރެމެން ކޮފީއަކަށް އަރާނުލާތާ، އަހަރެން ދީފާނަމޭ... ހިނގާބަލަ..." ލިއަމް އިން ގޮނޑި މޭޒާ ދުރަށް ރަމީޒު އަނބުރާލިއެވެ. ލިއަމް ތެދުވަން ގަސްދުކުރީ ރަމީޒު ކުރުނުކުރާނޭކަން އެނގޭތީއެވެ. އޭނާ ކުރަން އިން މަސައްކަތް ހުއްޓާލައި ކޮމްޕިއުޓަރު ނިއްވާލިއެވެ.\nދެ މީހުން އެކުގައި ހިނގައިގަތް ވަގުތު އިތުރު ބަޔަކު އެމީހުންނާ ބައިވެރިވެއްޖެއެވެ. އެންމެން އެކުގައި އައިސް އޮފީހުގެ ލިފްޓަށް އެރިއެވެ. އެމީހުންގެ މަންޒިލަކަށްވީ އޮފީހާ ކައިރީގަ ހުންނަ "ޑީވާސް"އެވެ. އެއީ ޢާންމުކޮށް އެތަނުގެ އެންމެން ކަހަލަ ގޮތަކަށް އަރާ ތަނެކެވެ.\nދެ މޭޒު ގުޅުވާލައި ގުރޫޕު އެއްކޮށް އިށީދެއްޖެއެވެ. މަސައްކަތާ ގުޅުން ހުރި ވާހަކަތައް އެމީހުންގެ މެދުގައި ދެކެވެމުންދިޔައެވެ. ކޮންމެ މީހަކު އެމީހަކު ބޭނުން އެއްޗަކަށް އޯޑަރު ދިނެވެ. ލިއަމް ކޮފީގެ ބަދަލުގައި ހޫނު ސައިތަށްޓެއް ގެނައުމުން އެންމެންގެ ސަމާލުކަން އެކަމަށް ހުއްޓުނެވެ.\n"ކަލޭ ހާދަ ބަދަލުވެއްޖޭ" ދިމާކުރާ ފަދަ ރާގެއްގައި ރަމީޒު ބުނެލިއެވެ.\n"ރޭގަނޑު އެހާ ލަސްކޮށްފައި ކޮފީ ބުއީމަ ނުއެއްނިދޭ" ލިއަމް ބުނެލިއެވެ. އެކަމުގައި ހިސާބެއްގެ ހަޤީޤަތް އެކުލެވިފައި ވިއެވެ. ރޭގަނޑު ނުނިދިފައި އޮންނަ ވަގުތުތަކުގައި ހޭޒަލްގެ ޚިޔާލު ނޫން ޚިޔާލެއް އޭނާއަށް ނުކުރެވެއެވެ. އެ ޚިޔާލުތަކުން ހިތްދަތި އަސަރުތަކެއް ކުރުވައެވެ. ކުރެވުނު ކަންތައްތައް އޭނާގެ ހަނދާނަށް އާދެއެވެ. ކުރެވުނީ މަޢާފު ނުލިބޭނޭވަރު ކުށެއްކަމަކަށް ލިއަމްއަށް ޤަބޫލެއްނުކުރެވެއެވެ. ހަމައެއާއެކު ހޭޒަލްއާ ހުރިހާ ގުޅުމެއް ކެނޑިއްޖެކަން އަދިވެސް ޤަބޫލުކުރަން ލިއަމްގެ ނަފްސު ޖެހިލުންވާކަހަލައެވެ. އޭނާ ޖަޒުބާތާއި އިޙްސާސްތައް އޮޅުންބޮޅުންވެފައިވާ ކަހަލައެވެ. ހުރިހާކަމެއްގެ ތެރެއިން ވެސް އޭނާއަށް ޔަގީންވާ ކަމަކީ ހޭޒަލްނޫން މީހަކު އޭނާގެ ހަޔާތަށް ގެންނަން ބޭނުންނުވާކަމެވެ. އޭނާގެ އަނތްބެއްގެ ގޮތުގައި އިންނަންޖެހޭނެ އަންހެނަކީ ހޭޒަލްކަމެވެ.\n"އަދިވެސް ހަމައަކަށް ނޭޅެނީ ދޯ" ވިސްނަން އިނދެފައި ރަމީޒު ބުނެލިއެވެ. ލިއަމް ނަމަކަށް ހިނިތުންވެލިއެވެ. އަދި ބޯޖަހާލިއެވެ.\n"އަންހެނުން ނިކަން ގޮތްދޫނުކުރާނެ، މިހާރު ކޮބާތަ؟ ނުވެސް ފެނޭ ދޯ... އަނެއްކާ ރާއްޖޭން ބޭރަށް ކަނޑާލީތަ؟" ރަމީޒު ވާހަކަދެއްކިއެވެ.\n"އެބައުޅޭ... އޭނާގެ މަންމަމެން ކައިރީ، އެމީހުން މިކޮޅުގަ އުޅެންޏާ ޒެއްލު ވެސް މިކޮޅުގަ އުޅޭނެ، ރަމީޒު... އަހަރެން އަދިވެސް ބޭނުންވަނީ ޒެއްލުއާ އިންނަން" ލިއަމް މަޑުމަޑުން ބުނެލިއެވެ. މޭޒުދޮށުގައި ދެން ތިބި މީހުންނަށް އަޑުއިއްވަން ބޭނުންނުވާހާ ސިއްރުންނެވެ.\n"އެކަމަކު އޭނާ ބޭނުމެއްނޫން ދޯ... ދެން ތިކަން ހުއްޓާލާ، އޭނާ ގޮތްދޫނުކުރަންޏާ އެހާވަރުން އުޅޭނެކަމެއްނެތް، ލިއަމްއަށް އަންހެނުންވާނެ... ތިއުޅެނީ އެކަނިވެގެން، ބިޓެއް ނަގަންވީނު" ރަމީޒު ޚިޔާލެއް ދިނެވެ.\n"ނޫން..." ލިއަމްގެ ޖަވާބު ކުރެވެ. އޭނާ އިތުރަކަށް އެ ވާހަކައެއް ނުދެއްކިތާ ރަމީޒަށް ވެސް އެ ފުރުޞަތެއް ނުދިނެވެ.\nޑީވާސް އިން ނިކުތް ގޮތަށް އެނބުރި އޮފީހަށް ދާކަށް ލިއަމް ބޭނުމެއްނުވިއެވެ. އޭރު ބާރަޖަހަން ވެސް ކައިރިވެއްޖެއެވެ. އޮފީހުގެ މަސައްކަތްތައް ކިތަންމެ އިރެއްވިޔަސް ނުނިމޭނެކަން އެނގެއެވެ. އޭނާ ރަމީޒު ގާތު ގެއަށްދާކަން ބުނެލާފައި ހިނގައިގަތީ އުޅަނދުތައް ޕާކުކޮށްފައި ހުރި ދިމާއަށެވެ. އެތަނުން ސައިކަލު ނަގައިގެން ލިއަމް ދުއްވާލިއެވެ. އެހެންނަމަވެސް އޭނާ ގެއަކަށް ނުދިޔައެވެ. ސުނާމީ ބިނާ ހުރިދިމާއަށް އައިސް ލިއަމް ސައިކަލު މަޑުކޮށްލިއެވެ. އެތަނުގައި މަޑުކޮށްލަން ގަސްދުކުރި ނަމަވެސް މީހުން ގިނަވީއެވެ. އެހެންވިޔަސް އިރުކޮޅަކު ސައިކަލުމަތީ އޭނާ އިނެވެ. ތަނުގައި އެއްވެފައި ޒުވާން ގުރޫޕެއް އޮތެވެ. ދެ ޖިންސު މަސްހުނިކޮށެވެ. އެމީހުންގެ ހަރަކާތްތަކަށް ލިއަމްގެ ސަމާލުކަން ހުއްޓިފައިވާ ކަހަލައެވެ. ރަކިހުނުންތަކާއި ސަމާސާގެ ހަރަކާތްތަކާއެކު އަންހެންކުދީންގެ ތޫލި ހަޅޭކުގެ އަޑުއިވިލައެވެ. އެމަންޒަރުން ލިއަމްގެ ހަނދާނަށް ގެނުވީ ހޭޒަލްއެވެ. އެ ޚިޔާލުތަކުގައި އިންދާ އެހިސާބުން ކާރެއްގެ ހެޑްލައިޓުގެ އަލިއެޅިލިއެވެ. ނިވިދިއްލުމާއެކު ބަރުގޮނުގެ އަޑު އިވުނެވެ. ލިއަމް ފަހަތަށް ބަލާލިއެވެ. ހެޑްލައިޓުގެ އަލި ހުރީ ލިއަމްއާ ދިމާއަށެވެ. އެ އަލީގެ ސަބަބުން ކާރުގައި އިން މީހަކު ނުފެނެއެވެ.\n"އައި އޯ ޔޫ ވަން..." ކާރުގެ ކުރީ ސީޓަށް އަރައި ދޮރުފަތް ލައްޕާލި އައިކު ބުނެލިއެވެ.\nހުންގާނުގައި ދެއަތުން ހިފަހައްޓާލައިގެން އިން ގޮތަށް ދާރިއަން އިނެވެ. އޭނާއަށް އައިކުގެ އަޑު ނީވޭ ކަހަލައެވެ. ދާރިއަންއަށް ބަލާލުމަށްފަހު އޭނާގެ ނަޒަރު ހުއްޓިފައި ހުރި ދިމާއަށް އައިކު ބަލާލިއެވެ. އޭރު އެމީހުންގެ ކުރިމަތިން ކަހަލަ ގޮތަކަށް ސައިކަލެއް އަނބުރާލަނީއެވެ.\n"ދަންނަ މީހަކީތަ؟" އައިކު އަހާލިއެވެ.\n"ކޮންތާކަށް ދާންވީ" އައިކު ކުރި ސުވާލަށް ޖަވާބުދޭން ދާރިއަން ބޭނުންނުވީއެވެ.\nއެ ކާރަށް އައިކުއާއެކު ދެ އަންހެންކުދީން ވެސް އަރާ ތިއްބެވެ. އެމީހުން ގާތު ދާރިއަންއަކީ ކާކުކަން އައިކު ބުނެދިނެވެ. އަދި އެ ދެ އަންހެންކުދީންނަކީ ކޮންބައެއްކަން ދާރިއަންއަށް އޮޅުންފިލުވައިދިނެވެ. އެ ދެ އަންހެންކުދީން އުޅެނީ ދެ ގެއެއްގައެވެ. އެހެންވެ އެތަނުން ފުރަތަމަ ދާންވީ ކޮންގެއަކަކަށް ކަން ނިންމީ އެ މީހުންނެވެ. ގެ ހުންނަ ހިސާބު ކިޔާދިނުމުން ދާރިއަން ހަމައެކަނި ބޯޖަހާލީއެވެ. އޭނާ އެމީހުންނާ ވާހަކައެއް ނުދައްކައެވެ. އެކަމަށް އައިކުގެ ފަރުވާލެއްނެތް ކަހަލައެވެ. އެ ތިންމީހުންގެ އަޑު ކާރުތެރޭގައި ހަރުލިއެވެ. ނަމަވެސް ދާރިއަން އިނީ އޭނާގެ އަމިއްލަ ޚިޔާލެއްގައެވެ. އޭނާ ކާރު މަޑުކޮށްލި ވަގުތު އެތަނުން ލިއަމް ފެނިދާނޭކަމަށް އޭނާ ހިޔެއްނުކުރެއެވެ. އެހެންވިޔަސް ސައިކަލުމަތީ އިނީ ލިއަމްކަން ދާރިއަންއަށް ޔަގީންވެއެވެ.\nދަތުރުތައް ނިންމާފައި އެންމެފަހުން ދާރިއަންއާއި އައިކުއަށް ގެއަށް އާދެވުނެވެ. ދާރިއަންގެ ހިމޭންކަން އައިކުއަށް ނެގުނީ ނުރުހުމުގެ ސިފައިގައެވެ. ކޮޓަރިއަށް ދިއުމަށް ދާރިއަން ހިނގައިގަން ވަގުތު އޭނާގެ ކޮނޑުގައި އައިކު ހިފެހެއްޓިއެވެ. ކުއްލިއަކަށް އަންނަންބުނީމަ ދާރިއަންއަށް އުނދަގޫވީތޯ އޭނާ ސުވާލުކުރިއެވެ. މަޑުމަޑުން ދެފަރާތަށް ދާރިއަން ބޯހޫރާލިއެވެ. ބޮލުގައި ރިއްސާފަ ހުރިކަން އޭނާ ބުނެލިއެވެ. އައިކު މަޢާފަށް އެދުނެވެ. އަދި ދާރިއަންގެ ދުވަސް މާބުރައީތޯ ސުވާލުކޮށްލިއެވެ. ގިނަ ވާހަކަތަކެއް ދައްކާކަށް ދާރިއަން ބޭނުމެއްނުވިއެވެ.\n"އަހަރެން ވަރަށް ވަރުބަލި... ޖައްސާލަން މިދަނީ" ދާރިއަން ބުންޏެވެ. އައިކު ބޯޖަހާލިއެވެ. ދާރިއަންގެ ކޮނޑުން އަތްނެގިއެވެ. އޭނާ ކޮޓަރިއާ ދިމާއަށް ދަންދެން އައިކު ބަލަންހުއްޓެވެ. އޭނާއަށް އެއްގޮތަކަށް ވެސް ދާރިއަންގެ މިޒާޖު ދަހެއްނުވިއެވެ. އޭނާ ބޭނުންވަނީ ކޮންކަމެއްކަން އައިކުއަށް ނޭނގެއެވެ. ކޮއްކޮދެކެ ކިތަންމެހާ ވެސް ލޯބިވެއެވެ. އެކަމަކު ދެމީހުންގެ މިޒާޖު އެދެމެދަށް ހުރަހަކަށް ވާކަހަލައެވެ. ކަމަކަށް ބޭނުންވިޔަސް އައިކުގެ މަދަދަށް ދާރިއަން އެދޭނެކަމާމެދު ޚުދު އައިކުއަށް ޝައްކެވެ.\nއެނދަށް ދާރިއަން އެރީ ހަށިގަނޑުގައި ހުރި މިލައެއް ފިލުވާލައި މީހާ ތަޒާވެލައިގެންނެވެ. ހޭވިފައި އޮތް އިސްތަށިގަނޑުގައި ހުރި ތެތްކަމުގެ ސަބަބުން ކޮޓަރީގެ ފިނި އިތުރުވެފައިވާ ކަހަލައެވެ. އޭނާ އަބަދުވެސް ހޭޒަލްގެ ޚިޔާލުކުރެއެވެ. އެކަމަކު މިހާރު މާބޮޑަށެވެ. ލިއަމްއާއި ހޭޒަލް ވަރިވާންޖެހުނު ސަބަބު އެނގެން ދާރިއަން ބޭނުންވެއެވެ. މިރޭ އޭނާއަށް ލިއަމް ފެނުމުން އޭނާއަށް އެއްވެސް ބަދަލެއް އައިސްފައި ހުރިތަނެއް ދާރިއަންއަށް ފާހަގައެއްނުވެއެވެ. އަންހެނުންނާއި ފިރިހެނުން ލިބޭ ހިތްދަތިކަމާ ކުރިމަތިލާ ގޮތް ތަފާތެވެ. ދާރިއަންއަށް ވިސްނުނީ އެހެންނެވެ. އެކަމަކު ހޭޒަލް ނަފްސާނީގޮތުން ބަލިކަށިވެދާނޭ ކުޑަކޮށް ވެސް ދާރިއަން ހިޔެއްނުކުރެއެވެ.\nޚިޔާލުތައް އެއްފަރާތްކޮށްލާ އޭނާ އަރިމަތީ ކަބަޑުގެ މަތީ ބޭއްވި ފޯނު ނެގިއެވެ. ހޭޒަލްއަށް ޑައިލްކޮށްލަން ގުޅާފައިހުރި ނަންބަރުތަކުގެ ލޮގް ހުޅުވާލިއެވެ. އެހެންނަމަވެސް ވަގުތުގެ ގޮތުން ހޭޒަލް ނިދާފަ އޮވެދާނޭ ހީވެ ފުރަތަމަ ޔަގީންކޮށްލަން ބޭނުންވީއެވެ. އެހެންވެ އޭނާ ފޮނުވީ މެސެޖެކެވެ. އެ މެސެޖަށް ޖަވާބެއް ލިބޭތޯ އޮތެވެ.\nބައިގަޑިއިރު ފާއިތުވެ ދިއުމުން ހޭޒަލް ނިދީކަން ނިންމާ އިހު އޮތްތަނުގައި ދާރިއަން ފޯނު ބާއްވާލިއެވެ.\nއިރުއަރަން ފަނަރަވަރަކަށް މިނެޓު އެބަހުއްޓެވެ. އެހެންނަމަވެސް ފަތިސް ނަމާދުން ފޭބި ގޮތަށް ހޭޒަލް ހާމަފެންޑާއަށް ނުކުތެވެ. ވަށައިގެންވަނީ ފަޅުކަމެވެ. އަނދިރިކަމެވެ. އެއްފަރާތެއްގައި ވަށް ކޮފީމޭޒަކާއެކު ހުރި ހެއްލޭ ގޮނޑީގެ ތެރެއަށް ހޭޒަލްގެ ހަށިގަނޑު ދޫކޮށްލައިގެން އިނެވެ. ދެފައި ވެސް ގޮނޑިއަށް އަރުވާލައިގެންނެވެ. އޭނާގެ ނަޒަރު ހުރީ ފޯނަށް ހުއްޓިފައެވެ. ދާރިއަން ކޮށްފައި އޮތް މެސެޖު އޭނާ ހުޅުވާލިއެވެ. އެ މެސެޖު ރޭގައި އައީ ހޭޒަލް ހޭލާ އޮއްވައެވެ. އެހެންވިޔަސް އެވަގުތު އެ މެސެޖަށް ޖަވާބު ދޭން ފަސްޖެހުނީއެވެ. ދެ ޚިޔާލެއްގައި އިނދެ ހޭޒަލް ރައްދު ލިޔެލިއެވެ. އެ މެސެޖު ފޮނުވަންވީ ކަމާމެދު ވެސް އޭނާ އެތައްފަހަރަކު ވިސްނިއެވެ. ޔަގީންނުވެފައި އިންހެން މަޑުމަޑުން ކަނާއަތް މައްޗަށް ނަގާލައި ޝަހާދަތް އިނގިލި ގެނެސް "ސެންޑް"ގަ ޖައްސާލިއެވެ. މެސެޖު ދިޔައީކަން އެނގި ހޭޒަލްއަށް ތިރީތުންފަތުގައި ދަތްއަޅާލައި ބާރުކޮށްލެވުނެވެ. އެ މެސެޖު ފޮނުވިތާ ގިނައިރެއްނުވެއެވެ. ހޭޒަލްގެ ފޯނު ރިންގުވާން ފެށުމުން އޭނާ ދިޔައީ ސިއްސައިގެންނެވެ. ފޯނު އަތުން ދޫވެ އެ ހިފަން އުޅެނިކޮށް ގޮނޑިން ނުވެއްޓުނީ ކިރިޔާއެވެ. ވިނައިގެ ކާޕެޓުކޮޅެއް އެ ހިސާބުގައި އަޅާފައި އޮތުމުން ނަސީބަކުން ފޯނަށް ގެއްލުމެއް ނުލިބުނެވެ. ގޮނޑިން ދެފައި ބާލުވައި ހޭޒަލް ތެދުވެ އަވަހަށް ފޯނު ނެގިއެވެ.\n"ހެލޯ..." ނުކެރިފައި ހުރެ ހޭޒަލް ވާހަކަދެއްކިއެވެ.\n"ހާއި... ރޭގަ ނިދާފަ އޮއްވަދޯ މެސެޖުކުރެވުނީ" ދާރިއަންގެ އަޑުގައި ހުރީ ކުރީން ވެސް ހުންނަ ގާތްކަމެވެ. ހިސާބަކަށް އެކަމާ ހޭޒަލް ހައިރާންވިއެވެ.\n"މިގަޑީގަ ހޭލާއުޅޭނެކަމަކަށް ހިޔެއްނުކުރަން" ރޭގަ ދާރިއަން މެސެޖުކުރިއިރު ހޭޒަލް ނުނިދާކަން އޮތީ ބުނުމުގެ ބަދަލުގައި ހޭޒަލް ވާހަކަ ބަދަލުކޮށްލީއެވެ.\n"ފަތިސް ނަމާދުކުރާގޮތަށް ހޭލާ އުޅޭނީ، ހޭޒަލް ކީއްކުރަނީ" ދާރިއަންގެ އަޑުން އޭނާ އެ ހުރީ ހަމަޖެހިފައިކަން ހޭޒަލްއަށް އިޙްސާސް ކުރެވުނެވެ. ޚާއްޞަކޮށް ދާރިއަން ދިން ޖަވާބު ހޭޒަލްއަށް ކަމުދިޔައެވެ. އޭނާއާ ވާހަކަދައްކަން ހިތްވަރު ލިބުނު ސަބަބެކެވެ.\n"އަހަރެން ވެސް އިރުއަރަންދެން ޓެރެސްގައި މަޑުކޮށްލައިގެން މީނީ" ހޭޒަލް ބުނެލިއެވެ. އެއާއެކު ކުރީން ދުވަހު ދާރިއަންއަށް ކަންތައްކުރެވުނު ގޮތުން އެކަމާ އޭނާ މަޢާފަށް އެދުނެވެ. އޭނާއަށް ލިބުނީ ވަރަށް ބޮޑު ސިހުމެއްކަން ބުންޏެވެ. އެހެންވިޔަސް އެވަރުގެ ކަމަކާ ހޭޒަލް ސަމާސާނުކުރާނޭކަން ދާރިއަންއަށް އެނގެއެވެ. ހޭޒަލްއާ ސުވާލެއްކުރުމުން އޭނާއަށް އެކަމުން ތަކުލީފެއް ލިބެން ދާރިއަން ނޭދެއެވެ. އެ ސުވާލަށް ޖަވާބު ދިނުމުގެ ތެރެއިން ވެސް ހޭޒަލްގެ ހިތުގައި ޖެހެން އޭނާ ނޭދޭކަން ހާމަކުރިއެވެ. ހޭޒަލްގެ ހިތްހަމަޖައްސައިދޭން އުޅޭ މީހަކަށްވުރެ ދާރިއަންގެ ވާހަކަތަކުގައި ހުރި ތެދުވެރިކަމެވެ. އޭނާގެ އަމިއްލަ އިޙްސާސްތައް ފާޅުކުރާ ކަހަލައެވެ. އެގޮތް ހޭޒަލްއަށް ކަމުދިޔައެވެ.\nދުވަސްތަކަކަށްފަހު މީހަކާ އެންމެ ގިނައިރު ވަންދެން ހޭޒަލްދެއްކި ފަހަރެވެ. ދާރިއަންގެ ހުންނަގޮތުން އަޑުވީއްލާ ހީނ ނުހެދިޔަސް އޭނާއަށް ހިނިތުންވެވުނެވެ. ހޭޒަލްއަށް މާގިނަ ވާހަކައެއް ދައްކާކަށް ނުވެސް ޖައްސައެވެ. އޭނާ ދާރިއަންގެ ވާހަކަތަކަށް އާނހޫންއެއް ލައްވާލިޔަސް ދާރިއަންއަށް ފުދުނެވެ.\nހޭޒަލް ނުފެނުމުން ރިޒްވާނާއި ސާއިރާއަށް ވެސް ސިހުމެއް ލިބުނެވެ. ކަންބޮޑުވެ ހާސްވާގޮތްވިއެވެ. ކޮޓަރިއާއި ފާޚާނާ ބެލުމަށްފަހު އެޕާޓްމެންޓުގެ ދެފަރާތުގައި ހުރި ބެލްކަނި ބެލިއެވެ. އެވަގުތު ހާމަފެންޑާގަ އިނދެދާނޭ ބުނީ ރިޒްވާނެވެ. ދެމަފިރިންނަށް އެ ދިމާއަށް ދެވުނީ ދުވެފައި ކަހަލަ ގޮތަކަށެވެ. އަޖައިބުވާ ފަދަ ހައިރާންކަމެއް އެ ދެ މީހުންނަށް ލިބުނެވެ. ހެއްލޭ ގޮނޑީގައި އިން ހޭޒަލްގެ ކަންފަތުގައި ފޯނު ޖައްސާލާފައިވީއިރު އެ މޫނުން ފާޅުވޭވޭ ހުރި ހިނިތުންވުން މުޅިމީހާއަށް ދިރުން ގެނުވާފައިވާ ކަހަލައެވެ. ސާއިރާއާއި ރިޒްވާނަށް އެކަކުއަނެކަކަށް ބަލާލެވުނެވެ.\n"ޒެއްލުގެ ބަލި ބޮޑުވީތަ ނޫނީ ހާމަ އޭނީ ފޯނެއްގަތަ؟" ސާއިރާއަށް އަހާލެވުނީ ވައިއަޑުން ސިއްރުންނެވެ. އެމީހުންގެ ހިލަމެއް ހޭޒަލްއަށް ވާން ނޭދޭ ކަހަލައެވެ.\n"މިހާރު ކުރިއަށްވުރެ މާބޮޑަށް ވެސް ރަނގަޅު... އަލްހަމްދުﷲ!... ދެން ނުވާނެ ގޯހެއް، އަހަރެމެން ވެސް ޕޮޒިޓިވްވެގެން ޒެލްއަށް ކުރިއަށް ދެވޭނީ" ރިޒްވާނު ބުންޏެވެ.


Snapchat In Ves Trump Dhaaimah Suspend Kuranee – adduLIVE\nސްނެޕްޗެޓުން ވެސް ޓްރަމްޕް ދާއިމަށް ސަސްޕެންޑް ކުރަނީ\nJan 14, 2021, 09:39 ހަސަން ރަޝީދު\nމަޝްހޫރު އެއް ސޯޝަލް މީޑިއާ ޕްލެޓްފޯމް ސްނެޕްޗެޓުން ވެސް އެމެރިކާގެ ރައީސް ޑޮނަލްޑް ޓްރަމްޕް ދާއިމަށް ސަސްޕެންޑް ކުރަން ތައްޔާރުވަމުންދާ ކަމަށް ރިޕޯޓުތައް ބުނެފިއެވެ.\nމިދިޔަ ބުދަ ދުވަހުގެ ވަގުތެއްގައި ޓްރަމްޕްގެ ސަޕޯޓަރުންތަކެއް އެމެރިކާގެ ކޮންގްރެސް ހިސޯރުކޮށް އެތަނަށް ގެއްލުންތަކެއް ދިނުމާއި ގުޅިގެން ސްނެޕްޗެޓުން ވަނީ ޓްރަމްޕްގެ އެކައުންޓް މުއްދަތެއް ނެތް ގޮތަށް ލޮކްކޮށްފައެވެ. ޓްރަމްޕް ވަނީ އިންތިހާބުގެ ނަތީޖާ ކޮންގްރެސް އިން ބަލައިގަތުމާ ދެކޮޅަށް ބޭއްވި އެ އެއްވުމަށް ސޯޝަލް މީޑީއާގެ އެކި ވަސީލަތްތައް މެދުވެރިކޮށް ހިތްވަރު ދެއްވާފައެވެ.\nއެމެރިކާގެ މީޑިއާ ރިޕޯޓުތައް ބުނާގޮތުން މި މަހުގެ 20 ވަނަ ދުވަހު ޓްރަމްޕް ދާއިމަށް ސަސްޕެންޑް ކުރަން ސްނެޕްޗެޓުން އަންނަނީ ތައްޔާރުވަމުންނެވެ. މިއީ ޓްރަމްޕްގެ އެކައުންޓް މެދުވެރިކޮށް ދޮގު މައުލޫމާތާއި އާއްމުންގެ މެދުގައި ނަފްރަތު އުފެއްދުމުގެ ފުރުސަތު މުސްތަގުބަލުގައި ވެސް އޮންނާތީ އަޅާ ފިޔަވަޅެއް ކަމަށް ރިޕޯޓުތައް ބުނެއެވެ.\nސްނެޕްޗެޓުން މިފަދަ ފިޔަވަޅެއް އަޅަން ތައްޔާރުވަމުން އަންނައިރު ޓްވިޓާ އިން ވަނީ ދާއިމަށް ޓްރަމްޕް ސަސްޕެންޑްކޮށްފައެވެ. އަދި ބައެއް އެހެން ސޯޝަލް މީޑިއާ ޕްލެޓްފޯމްތަކުން ވެސް ވަނީ ޓްރަމްޕް ވަކި މުއްދަތަކަށް ސަސްޕެންޑު ކޮށްފައެވެ.\nޓްރަމްޕްގެ ވެރިކަމުގެ ދައުރު މި މަހުގެ 20 ވަނަ ދުވަހު ނިމުމަކަށް އަންނައިރު، އެ ދުވަހު އެމެރިކާގެ އާ ރައީސްކަމުގެ ހުވާ ޖޯ ބައިޑެން ކުރައްވާނެއެވެ. ޓްރަމްޕް ވަނީ ވެރިކަމުގެ ބާރުތައް ސުލްހަވެރިކަމާއެކު ބަދަލުކުރުމަށް އެއްބަސްވެ ވަޑައިގެންފައެވެ.


vnews - Roamas market ah mas libun dhathi, ekamaku aguthah mahcheh nuvaane: Masvikkaa meehun\nރޯމަސް މާރުކޭޓަށް މަސް ލިބުން ދަތި، އެކަމަކު އަގުތައް މައްޗެއް ނުވާނެ: މަސްވިއްކާ މީހުން\nމާލޭގެ ރޯމަސް މާރުކޭޓަށް މަސް ލިބުން ދަތި ކަމަށާއި ނަމަވެސް މަހުގެ އަގު މިއަދު ހުރި ވަރަށް ބޮޑަށް މަހުގެ އަގުތައް މައްޗަށް ދާނެ ކަމަށް ނުބެލެވޭ ކަަމަށް މާރުކޭޓުގައި މަސް ވިއްކާ މީހުން ބުނެފި އެވެ.\nމާރުކޭޓުގައި މަސް ވިއްކާ މީހުން މިއަދު ވީނިއުސް އަށް މައުލޫމާތު ދެމުން ބުނީ ރޯދަ މަހުގެ ފުރަތަމަ ހަތަރު ދުވަހު މާރުކޭޓަށް މަސް ލިބުން ދަތިވާނެ ކަަމަށެވެ.\nމިހަތަރު ދުވަހު މަސް ލިބުން ދަތިވަނީ ރޯދަ މަހާ ދިމާކޮށް މަސްވެރިންވެސް އަޅުކަމަށާއި އާއިލާއާއެކު ވަގުތު ހޭދަކުރުމަށް މަހަށް ދިއުން މެދުކަނޑާލާތީ ކަމަށްވެސް އެމީހުން ބުންޏެވެ.\nނަމަވެސް މިއަދު މަސް ގަންނަން ލިބެން ހުރި އަގަށް ވުރެ މަހުގެ އަގު މައްޗަށް ދާނެ ކަމަށް ނުބެލެވޭ ކަމަަށްވެސް އެމީހުން ބުނެފައިވެ އެވެ.\nމަސް ވިއްކާ މީހުން ބުނީ ރޯދަ މަހުގެ ފުރަތަމަ ހަތަރު ދުވަހު މަސް ލިބުން މަދުވި ނަމަވެސް ރައްޔިތުންނަށް މަސް ވިއްކާ އަގު މިއަދު ހުރި ވަރަށް ވުރެ މައްޗަށް ދާނެ ކަމަށް ނުބެލެވޭ ކަމަށެވެ. އެކަމަކު މަސް ލިބޭ މިންވަރު މަދުވެ ގިނަ ދުވަސްތަކެއް ހޭދަވާނަމަ މަހުގެ އަގު މައްޗަށް ދާނެ ކަމަށްވެސް އެމީހުން ވަނީ ބުނެފަ އެވެ.\nމާރުކޭޓުގައި އާންމުކޮށް ލިބެން ހުރި ކަނޑު މަހުގެ އަގުތަކަށް ބަލާއިރު ކަޅުބިލަމަސް ކިލޯއެއް ލިބެންހުރީ 55 ރުފިޔާ އަށެވެ. ކަންނެލި ކިލޯއެއް 60 ރުފިޔާއާއި 65 ރުފިޔާއާ ދެމެދުގެ އަގެއްގައި ލިބެންހުރި ކުޑަ ލައްޓިއެއް ލިބެން ހުރީ 50 ރުފިޔާ އަށެވެ.\nމެދު ސައިޒުގެ މާނިޔާ މަހެއް 150 ރުފިޔާއަށް ލިބެންހުރި މިސައިޒުގެ ފަނިހަނދި ލިބެންހުރީ 300 ރުފިޔާއާއި 350 ރުފިޔާއާ ދެމެދުގެ އަގެއްގަ އެވެ.\nބޯވައެއް 100 ރުފިޔާ އަށް ލިބެންހުރި ކުޑަ ހަތަރު ބޯވަދިލަމަސް ހިމެނޭ ބޯވަމަސް ބައެއް ލިބެންހުރީ 50 ރުފިޔާ އަށެވެ.\nމެދު ސައިޒުގެ ރަތް މަހެއް 400 ރުފިޔާއަށް ލިބެންހުރި އިރު މި ސައިޒުގެ ފާނައެއް ގަންނަން ލިބެންހުރީ 300 ރުފިޔާއަށެވެ.\nރޯމަސް މާރުކޭޓުގެ މަހުގެ އަގުތައް ހުރި ގޮތް ބެލުމަށް ވީނިއުސްގެ ޓީމު މާރުކޭޓަށް ދިޔައިރު އެތަނުގައި ވިއްކަން ހުރި މަހުގެ އަދަދު ވަރަށް މަދުކަން ވަނީ ފާހަގަކުރެވިފަ އެވެ. އަދި މަހުގެ އަގު ބޮޑުކަން އާންމުން ވެސް ވަނީ ފާހަގަކޮށްފަ އެވެ.


ނައިބު ރައީސް ޑޮކްޓަރ މުޙަންމަދު ވަޙީދު، ސަޢޫދީ ޢަރަބިއްޔާއަށް ކުރެއްވި ރަސްމީ ދަތުރުފުޅާއި، ރާއްޖޭގައި ބޭއްވުމަށް ހަމަޖެހިފައިވާ ޑޯނަރ ކޮންފަރެންސާއި، އަދި މާލޭގައި ހިނގަމުންދާ ހަމަނުޖެހުންތަކާ ބެހޭގޮތުން ބޭއްވެވި\_r\_n ޕްރެސް ކޮންފަރެންސްގައި ދެއްކެވި ވާހަކަފުޅު \_r\_n - The President's Office\nނައިބު ރައީސް ޑޮކްޓަރ މުޙަންމަދު ވަޙީދު، ސަޢޫދީ ޢަރަބިއްޔާއަށް ކުރެއްވި ރަސްމީ ދަތުރުފުޅާއި، ރާއްޖޭގައި ބޭއްވުމަށް ހަމަޖެހިފައިވާ ޑޯނަރ ކޮންފަރެންސާއި، އަދި މާލޭގައި ހިނގަމުންދާ ހަމަނުޖެހުންތަކާ ބެހޭގޮތުން ބޭއްވެވި\nޕްރެސް ކޮންފަރެންސްގައި ދެއްކެވި ވާހަކަފުޅު\n27 މާރިޗު 2010، ރިފަރެންސް: PRO/NRW/2010/4\nއާދެ، މިއަދު އަޅުގަނޑު ތިބޭފުޅުންނާ މިބައްދަލުކޮށްލަނީ، އަޅުގަނޑު ރާއްޖެއިން ބޭރުގައި ދުވަސްކޮޅަކު ހުރުމަށްފަހު އެނބުރި އައިސް، ޚާއްޞަކޮށް މިހާރު އަޅުގަނޑުމެން މިތައްޔާރުވަމުންދާ އެހީދޭ ފަރާތްތަކުގެ ޖަލްސާއާ ބެހޭގޮތުން އެއްޗެއް ދެންނެވުމަށް. އަދި އަޅުގަނޑުގެ ދަތުރާ ބެހޭގޮތުންވެސް ކުޑަކޮށް ވާހަކަ ދައްކާލުމަށް.\nއާދެ! މިހާރު މިވޭތުވެދިޔަ ހައެއްކަ މަސްދުވަހުގެ ތެރޭގައި، އަޅުގަނޑުމެން ތައްޔާރުވަމުން އައިސް، މާދަމާއިން ފެށިގެން އެއީ މާޗް 28، 29 މިދެދުވަހު ދިވެހިރާއްޖެއަށް އެހީދޭ ފަރާތްތަކުގެ ވަރަށްބޮޑު ޖަލްސާއެއް މި ރާއްޖޭގައި އޮންނާނެ. މިޖަލްސާއަށް ތައްޔާރުވުމަށްޓަކައި ވަރަށް ބޮޑެތި މަސައްކަތްތަކެއް ވަނީ ކުރެވިފައި. އެކިއެކި ޤައުމުތަކަށް ދަތުރުކޮށް، އަދި ބައެއް ޤައުމުތަކުގައި މިއާބެހޭ މަޢްލޫމާތު ދިނުމުގެ ބައެއް ޖަލްސާތައްވެސް ބޭއްވިފައި ވަނީ. މިމަސައްކަތުގައި ސީދާ ރައީސުލްޖުމްހޫރިއްޔާވެސް އެނގިވަޑައިގަންނަވާނެ ފަދައިން، ދާދިފަހުން ޔޫރަޕްގެ ހަތަރު ޤައުމަކަށްވެސް ވަޑައިގެންނެވި. އަދި އޭގެކުރިން މެދުއިރުމަތީގެ ބައެއް ޤައުމުތަކަށްވެސް ރައީސްވަނީ ވަޑައިގެންފައި. މީގެއިތުރުން، ފޮރިން މިނިސްޓަރާއި ޚާއްޞަކޮށް، މާލީ ވަޒީރު ވަނީ ބައެއް ޤައުމުތަކަށް ދަތުރުކުރައްވާފައި. ރައީސްގެ ސްޕެޝަލް އެންވޯއިވެސް.\nއަޅުގަނޑު މިއައީ ސަޢޫދީ ޢަރަބިއްޔާއަށް ރަސްމީގޮތުން ޒިޔާރަތް ކޮށްފައި. އަދި ދަތުރުގައި ސަޢޫދީ ޢަރަބިއްޔާގެ ކްރައުން ޕްރިންސް ވަލީ ޢަހުދާ ބައްދަލުކުރުމުގެ ނަޞީބު ލިބުނު. އަދި މީގެއިތުރުން އެޤައުމުގެ ވަރަށް އިސް ރޯޔަލް ފެމިލީގެ ބައެއް ބޭފުޅުންނާ އަޅުގަނޑާ ބައްދަލުވި. އަޅުގަނޑު ސަޢޫދީ ޢަރަބިއްޔާއަށް ކުރި ދަތުރުގެ މައިގަނޑު މަޤްޞަދަކީ، މި ރާއްޖެއާއި ސަޢޫދީ ޢަރަބިއްޔާއާ ދެމެދު އަބަދުވެސް އޮންނަ އުޚުއްވަތްތެރި ކަމުގެ ގުޅުން ވަރުގަދަވަމުންދާ ކަމުގެ ޔަޤީންކަން، އެދައުލަތުގެ އިސްވެރިންނަށް އެރުވުން. އަދި ހަމަ އެހެން، ކުރިއަށް މިއޮތް އެހީދޭ ފަރާތްތަކުގެ ޖަލްސާއަށް ސަޢޫދީ ޢަރަބިއްޔާއިން ބައިވެރިވެވަޑައިގެން، އެކަމުގައި ދިވެހިރާއްޖެއަށް އެހީވެވަޑައިގެން ދެއްވުން އެދި.\nއާދެ! އަޅުގަނޑުގެ އެދަތުރާ ބެހޭގޮތުން އަދި ފަހުން އެއްޗެއް ދަންނަވާނަން. ކޮންމެއަކަސް ބޭރުޤައުމުތަކުން ދިވެހިރާއްޖެ ދެކެމުން އަންނަނީ، ދިވެހިރާއްޖެއަކީ ވަރަށް ޞުލްޙަވެރި، ވަރަށް އޮމާން ރީތި ތަނެއްގެ ގޮތުގައި. އަދި ދިވެހިރާއްޖެއަށް ބޭރުޤައުމުތަކުން އެހީދޭން ބޭނުންވަނީ، ދިވެހިރާއްޖޭގެ ރައްޔިތުންނަކީ ހީވާގި، މުރާލި އަދި އެކުވެރިކަން ބަދަހި، ޞުލްޙަވެރި ބަޔަކަށްވާތީ. އެހެންވީމާ، އެގޮތުން ދިވެހިރާއްޖެއަށް އެހީވެދިނުމަށްޓަކައި މިހާރު ރާއްޖެ ވަޑައިގެން އެބަތިއްބެވި ގާތްގަނޑަކަށް 90 ވަރަކަށް މެހްމާނުން، ރާއްޖެއިން ބޭރުން. ބައެއް ޤައުމުތަކުގެ ވަރަށް ސީނިއަރ އިސްބޭފުޅުންވެސް ވަޑައިގެން އެބަތިއްބެވި. އެބޭފުޅުން ތިއްބެވީ ދިވެހިރާއްޖޭގެ ރައްޔިތުންނަށް އެހީވެވަޑައިގެން ދެއްވުމަށްޓަކައި. ފެށުނީއްސުރެވެސް ދިވެހިރާއްޖެއަކީ ބޭރުގެ އެކިއެކި އެހީތައް ލިބެމުން އަންނަ ޤައުމެއް. އަދި ރާއްޖޭގައި މިހާރު ކުރެވިފައި ހުރި ބޮޑެތި ޢިމާރާތްތަކާއި، ހިންގިފައި ހުރި މަޝްރޫޢުތައް ހިންގިފައިވަނީ ބޭރުގެ އެހީތެރިކަން، އެބައިމީހުންގެ ދީލަތިކަން އަޅުގަނޑުމެންނަށް ލިބިގެން. އަޅުގަނޑުގެ ޔަޤީންކަން އެބައޮތް. މުސްތަޤްބަލުގައިވެސް އެ އެހީތެރިކަން އަޅުގަނޑުމެންނަށް ލިބެމުންދާނެކަން.\nއަޅުގަނޑު ރާއްޖެއިން ބޭރުގައި މިވޭތުވެދިޔަ ކުޑަދުވަސްކޮޅަށްފަހު އެނބުރި ރާއްޖެއަށް އައުމުން، އަޅުގަނޑަށް ފެނިގެންމިދާ މަންޒަރަކީ އެއީ އެކަމަކު ހިތާމަކުރަންޖެހޭ މަންޒަރެއް. އެމަންޒަރަކީ ޢާންމުކޮށް ދިވެހި ރައްޔިތުންނާ ދޭތެރޭގައި ދުނިޔެ ދެކޭގޮތާ ޚިލާފު މަންޒަރުތަކެއް. ރާއްޖޭގެ ވެރިރަށް މާލެ، މާލޭގެ މަގުތަކުގައި، ތަޞައްރުފު ފުދިފައިވާ ބޮޑެތި މީސްމީހުން، އެއްބަޔަކު އަނެއްބަޔަކާ ދިމާލަށް ގާއުކުމާއި، ތަކެތި އުކުމުގެ މަންޒަރުތައް. އަދި އަޅުގަނޑުމެންގެ ޤައުމުގެ ކަންކަން އިޞްލާޙު ކުރުމަށްޓަކައި ރައްޔިތުން އިންތިޚާބުކޮށްފައިވާ ރައްޔިތުންގެ މަޖިލީހުގެ މެންބަރުން، އެމަޖިލީހުގެ ތަޅުމުގެ ތެރޭގައި، އެއްބަޔަކު އަނެއްބަޔަކުގެ ގަޔަށް އަތްލައި، ތަޅާފޮޅުމުގެ މަންޒަރު. އަޅުގަނޑު ދަންނަވާނީ، މިއީ މިއަދު ކޮންމެ ދިވެހި ރައްޔިތަކުވެސް ހިތާމަކުރަންޖެހޭ ކަމެކޭ. އަޅުގަނޑު މިއަދު މިހިރަ މަގާމުގެ ގޮތުން، އާދެ! ދިވެހިރާއްޖޭގެ ރައްޔިތުން އިންތިޚާބު ކޮށްފައިވާ މީހުންގެ ތެރެއިން މިޤައުމުގެ އެންމެ އިސް ދެވަނައަށް އެމަގާމުގައި ހުރި މީހެއްގެ ޙައިޘިއްޔަތުން އަޅުގަނޑު އެކަމާ ދޭތެރޭގައި ހިތާމަކުރާ ވާހަކަ އަދި އެކަމާ ދޭތެރޭގައި ދިވެއްސެއްގެ ޙައިޘިއްޔަތުން ލަދުވެތިވާންޖެހޭ ވާހަކަ އެބަ ދަންނަވަންޖެހޭ.\nއާދެ! މިހާގިނަ ޢަދަދެއްގެ ބޭރުގެ މެހްމާނުންތަކެއް ރާއްޖެ ވަޑައިގެން ތިއްބެވި ވަގުތެއްގައި، އެބޭފުޅުންގެ ކުރިފުޅުމަތީގައި އަޅުގަނޑުމެން ދައްކަންޖެހޭނީ ދިވެހިންގެ ރިވެތި ނަމޫނާ. ދިވެހިންގެ ރިވެތި އަޚްލާޤު. ދިވެހިންނަކީ ޒަމާނުއްސުރެވެސް ޞުލްޙަވެރި ބަޔެއްގެ ގޮތުގައި މަޝްހޫރުވެފައިވާ، އެ މަންޒަރު. އެހެންވީމާ، އަޅުގަނޑު މިއަދު ވަރަށް އާދޭހާ އެކުގައި ހުރިހާ ފަރާތްތަކަށްވެސް އަދި ޚާއްޞަކޮށް، ބޮޑު ދެ ސިޔާސީ ޕާޓީގެ ބޭފުޅުންނަށް އަޅުގަނޑު އިލްތިމާސް ކުރަން. ދިވެހިރާއްޖޭގެ ރައްޔިތުންގެ ހެވާއި ލާބައަށްޓަކައި އެބޭފުޅުން، އަޅުގަނޑުމެން ބޭރުން ދަޢުވަތު ދީގެން ގެނެސްފައިތިބި މެހްމާނުންނަށް ދިވެހިންގެ ރީތި ސުލޫކާއި ދިރިއުޅުން ދައްކަވައިދެއްވާށޭ. ދިވެހިންނަކީ ކިތަންމެ ދަތި ވަގުތެއްގައި ނަމަވެސް، ވަކިކަހަލަ ސުލޫކެއް ހިފަހައްޓައި، އަޚްލާޤު ރިވެތި، އިސްލާމީ ރަނގަޅު އުޞޫލުތަކުގައި ފައިތިލަ ސާބިތުކޮށްގެން ތިބި ބައެއް ކަމުގައި ދައްކަމާ ހިންގަވާށޭ.\nއާދެ! މިއީ އަޅުގަނޑު ތިބޭފުޅުންނަށް ކުރާ އިލްތިމާސެއް. ބޭރު ޤައުމުތަކުން ދިވެހިރާއްޖެއަށް އެހީވެދެނީކީ ވަކި ޕާޓީއަކަށް ނޫން. ނޫނީ ވަކި ސަރުކާރަކަށްވެސް ނޫން. އެއީ ދިވެހިރާއްޖޭގެ ރައްޔިތުންނަށް. އެހެންވީމާ، މިހާރު ރައްޔިތުން ބޭނުންވެފައިވާ ވަރަށްގިނަ މަޝްރޫޢުތަކެއް، ވަރަށްގިނަ ކަންތައްތަކެއް އެބަހުރި. އަޅުގަނޑު އުންމީދު ކުރަން، މިޖަލްސާގެ ސަބަބުން އަޅުގަނޑުމެންނަށް ވަރަށްގިނަ ކަންތައްތަކެއް ފުރިހަމަވެގެންދާނެ ކަމަށް. ވަރަށްގިނަ މަޝްރޫޢުތަކެއް ތަންފީޒު ވެގެންދާނެ ކަމަށް.\nއާދެ! އެގޮތުން އަޅުގަނޑު ދެކޭހިތްވާ ކިތަންމެ ކަންތައްތަކެއް އެބަހުރި، ރައްޔިތުން ބޭނުންވެފައި ތިބި ކަންތައްތަކެއް ފުރިހަމަވާން. ޚާއްޞަ ގޮތެއްގައި، އަޅުގަނޑުގެ މިދަތުރުގައި، ސަޢޫދީ ޢަރަބިއްޔާގައި އަޅުގަނޑު ފާހަގަކުރިން، ހައްދުންމަތީގެ ލިންކްރޯޑް. އަޅުގަނޑު ދެކޭގޮތުގައި، އެބާވަތުގެ މަޝްރޫޢުތަކަކީ ތަނުގައި ދިރުން އާވުމަށްޓަކައި، ކުރިއެރުމަށްޓަކައި ބާރަކަށްވާ މަޝްރޫޢު. އެބާވަތުގެ މަޝްރޫޢުތަކަށް އެހީ ހޯދުމަށްޓަކައި އަޅުގަނޑުމެން ވަނީ މަސައްކަތް ކޮށްފައި. އެހެންވީމާ، އަޅުގަނޑު ވަރަށް އާދޭހާއެކު ހުރިހާ ބޭފުޅުންގެވެސް އަރިހުން އެދެން، ކުރިއަށް އޮތް ޖަލްސާއަށް ހުރަސްނޭޅޭ ގޮތަކަށް ސިޔާސީ ޙަރަކާތްތައް ކުރިއަށް ގެންދެވުން. އަޅުގަނޑުމެންނަކީ އަޅުގަނޑުމެން ދަޢުވަތުދީގެން ގެނެސްފައި ތިބި މެހްމާނުންނަށް އިޙްތިރާމްކުރާ، އަދި އެބޭފުޅުން މިކުރައްވަން އުޅުއްވާ މަސައްކަތަށް އިޙްތިރާމްކުރާ ބަޔަކަށްވުމަށް.\nއާދެ! ދެން އެކަން އެގޮތަށްވާނީ، ހުރިހާ ރައްޔިތުން އެކަމުގައި ބާރުއަޅައިގެން. ރަށުތެރޭގައި ހަމަނުޖެހުން އުފެއްދުމަށް، ނޫނިއްޔާ ފިތުނަފަސާދަ އުފެއްދުމަށް ބައެއް މީހުން ކުރާ މަސައްކަތަށް، ޢާންމުކޮށް ރައްޔިތުން ބައިވެރިނުވުން. ޢާންމު ރައްޔިތުންނަށްޓަކައި ލާބަހުރި ކަންތައްތަކެއް ކުރެވެމުންދާ ވަގުތެއްގައި، އެބާވަތުގެ ފިތުނަވެރި ކަންކަމުގެ ތެރެއަށް ރައްޔިތުން ނުވަނުން. އަޅުގަނޑަށް ޔަޤީން ކުރެވޭ، ދިވެހިރާއްޖޭގެ ގިނަ ރައްޔިތުންނަކީ، މިހާރުވެސް ވަރަށް ރަނގަޅު އަޚްލާޤެއްގެ ބަޔެއްކަން. އަޅުގަނޑުމެންގެ ގިނަ ރައްޔިތުންނަކީ، އިސްލާމީ އުޞޫލުތަކަށް އިޙްތިރާމްކޮށް، އަޅުގަނޑުމެންގެ ދިވެހިވަންތަކަން ދަމަހައްޓާ ބަޔެއްކަން. އެހެންވީމާ، އެގޮތަށް އަޅުގަނޑު ނަޞޭޙަތްތެރިވަން.\nއާދެ! ދެން މި އެހީދޭ ކޮންފަރެންސް، ޑޯނަރ ކޮންފަރެންސާ ބެހޭގޮތުން ކުޑަ އެއްޗެއް އަޅުގަނޑު ދަންނަވާނަން. މި ކޮންފަރެންސް ރޭވުމުގައި، ޚާއްޞަ ގޮތެއްގައި އަޅުގަނޑުމެންގެ މާލީ ވަޒީރު ޢަލީ ހާޝިމް އަދި ޚާރިޖީ ވަޒީރު ޑޮކްޓަރ ޝަހީދު މަސައްކަތްޕުޅު ކޮށްދެއްވާފައިވޭ. އެދެބޭފުޅުންނަށް މިވަގުތު އަޅުގަނޑު ކައިރީގައި މިތާނގައި ވަޑައިގެން ނެތް ކަމުގައިވީނަމަވެސް، އެބޭފުޅުން ކުރެއްވި މަސައްކަތަށް އަޅުގަނޑު ވަރަށް ބޮޑަށް ޝުކުރު ދަންނަވަން.\nއާދެ! މިޖަލްސާ ރޭވިފައި މިއޮތީ ދެދުވަހު. ޖަލްސާގައި އެބަ ބައިވެރިވޭ، ގާތްގަނޑަކަށް 90 ވަރަކަށް ބޭފުޅުން. ރާއްޖެއަށް އެހީވެދެއްވާ ގާތްގަނޑަކަށް ހުރިހާ ޤައުމުތަކެއްގެ ބޭފުޅުން އެބަ ވަޑައިގަންނަވާ. އަދި މީގެއިތުރުން، ބައިނަލްއަޤްވާމީ އެކިއެކި ޖަމާޢަތްތަކުންވެސް މިކޮންފަރެންސްގައި ބައިވެރިވޭ. ކޮންފަރެންސްގައި އެންމެ ބޮޑަށް ބާރުއެޅޭނީ، ވަކި ދާއިރާއަކުން އެހީ ހޯދުމަށްޓަކައި. އޭގެތެރެއިން ފުރަތަމަ ދާއިރާއަކީ، ސަރުކާރުގެ ބަޖެޓަށް މިއަހަރު ބޭނުންވާ ފައިސާގެ ތެރެއިން އިތުރަށް ބޭނުންވާ ފައިސާ ހޯދުން. އެއީ ބަޖެޓް ސަޕޯޓް. އަދި މީގެއިތުރުން އިޤްތިޞާދީ ގޮތުން ޤައުމަށް މިހާރު ގެންނަވަމުން ގެންދަވާ ބަދަލުތައް ފަހިކުރުމަށްޓަކައި ބޭރުގެ ފަރާތް ފަރާތުން ހޯދަންޖެހޭ އެހީ.\nދެވަނަ ދާއިރާއަކީ ގަވަރނަންސް. އެއީ ޑިމޮކްރަސީއާއި އަދި އެކިއެކި މުއައްސަސާތައް ވަރުގަދަ ކުރުމަށްޓަކައި ހޯދަންޖެހޭ އެހީ. އެގޮތުން، ޤާނޫނުގެ ބާރު ދެމެހެއްޓުމަށާއި، އަދި ލާމަރްކަޒީ އުޞޫލުން ޤައުމުގެ ކަންކަން ރާވައި ހިންގުމަށް ބޭނުންވާ އެހީ ހޯދުން. ތިންވަނަ ދާއިރާއަކީ، ސަރުކާރުގެ އިދާރާތައް ވަރުގަދަކޮށް، މުވައްޒަފުންނަށް ދޭންޖެހޭ ތަމްރީނު ދިނުމާއި، ސަރުކާރު ހިންގުމުގެ ކަންތައް ވަރުގަދަ ކުރުން. ހަތަރުވަނަ ދާއިރާއަކީ، އިޖްތިމާޢީ ތަރައްޤީ. ޚާއްޞަ ގޮތެއްގައި، ރައްޔިތުންގެ ތެރެއިން އެހީއަށް ބޭނުންވާ ފަރާތްތަކަށް އެހީތެރިކަން އިތުރުކޮށްދިނުމަށްޓަކައި ސޯޝަލް ޕްރޮޓެކްޝަންގެ މަސައްކަތް. ދެން ފަސްވަނައަށް އަޅުގަނޑުމެން ފާހަގަކޮށްފައިވާ ދާއިރާއަކީ، މޫސުމަށް އަންނަ ބަދަލުތަކުގެ ސަބަބުން ރާއްޖެއަށް ދިމާވެދާނެ ދަތި ކަންތައްތަކުން ސަލާމަތްވުމަށް ބޭރުގެ އެހީ ހޯދުން. މި ފަސް ދާއިރާއަށް އަމާޒު ކުރެވިގެން މަސައްކަތް ކުރަމުން މިގެންދަނީ. މާދަމާގެ ޖަލްސާ ފެށޭނީ 10 ޖަހާއިރު ބަނޑޮސް ރިޒޯޓްގައި.\nއާދެ! މިހާ ހިސާބުން ދެން އަޅުގަނޑު ދަންނަވަން އޮތް ވާހަކަ މިވަގުތު މިދެންނެވުނީ. ތިބޭފުޅުންގެ ސުވާލު ހުރި ކަމަށްވާނަމަ، އެސުވާލުތަކަށް އަޅުގަނޑު ޖަވާބު ދަންނަވާނަން.\n“ނޮވެލް ކޮރޯނާ ވައިރަސް” އިން ރައްކާތެރިވުމަށް ވާންޖެހޭ އެންމެހާ ތައްޔާރީތައް ރާއްޖެއިން ވެފައިވާކަން ސަރުކާރުން ހާމަކުރައްވައިފި


Nafrath Ufehdhumakee Kobaikan Adhaalath Party In Kiyaidheefi - Vaguthu\nނަފްރަތު އުފެއްދުން ދިވެހިރާއްޖެއާއި އެމެރިކާގެ ގާނޫނުތަކާއި އަދި އދ.ގެ މުއާހަދާތަކުގައި މާނަކޮށްފައި އޮތް ގޮތް ބަޔާންކޮށް އަދާލަތު ޕާޓީން ކަރުދާހެއް އާންމުކޮށްފިއެވެ.\nއަދާލަތު ޕާޓީން އާއްމުކުރި ކަރުދާހުގައި ބުނެފައި ވަނީ މުޖުތަމައުގެ ފަރުދުންގެ މެދުގައި އުފެދޭ ހިލާފުތައް ބަހުސްކޮށް ހައްލުނުލިބި މާރާމާރީއާއި ތަޅާފޮޅުވުމާއި ހަނގުރާމައާ ހިސާބަށް ދާހަލަތު ދުނިޔޭގެ ކަންކޮޅުތަކުން ފެނިފައިވާ ކަމަށެވެ.\n"ނަފްރަތުގެ ކުށަކަށް ނުވަތަ ނަފްރަތުގެ މައްޗަށް ބިނާވާ ކުށަކަށް އަމަލެއް ބަދަލުވެގެން ދަނީ ތައައްސުބުގެ މައްޗަށް ބުރަވެ ވަކި ނަސްލެއް ނުވަތަ ވަކި ދީނެއް ނުވަތަ އެނޫން ވަކި ހާއްސަ ސިފަތަކެއް ނިސްބަތް ކުރެވޭ މީހަކު ނުވަތަ ބަޔަކު ނައްތައިލުމަށް މަސައްކަތްކުރުމާއި އެމީހުންގެ މުދަލާއި ފުރާނައަށް ގެއްލުންދިނުމާއި ދުއްތުރާކުރުމުގެ އެނޫން އަމަލުތަކަށް އަރައިގަތުމުންނެވެ." އަދާލަތު ޕާޓީގެ ކަރުދާހުގައި ބުނެފައި ވެއެވެ.\nއަދާލަތު ޕާޓީން ނަފްރަތު މާނަކޮށް ކަރުދާހެއް އާއްމުކޮށްފައި މިވަނީ ނަފްރަތު އުފެއްދުން ކުށަކަށް ހަދަން ރައްޔިތުންގެ މަޖިލީހަށް ސަރުކާރުން ބިލެއް ހުށަހެޅި މައްސަލަ ހޫނުވެފައި ވަނިކޮށެވެ.\nއަދާލަތު ޕާޓީން ނަފްރަތު އުފެއްދުން މާނަކޮށްދީ ކަރުދާހެއް އާއްމު ކުރުމުން ވެސް ބައެއް ފަރާތްތަކުން އަންނަނީ ފާޑުކިޔަމުންނެވެ. ހާއްސަކޮށް އަދާލަތު ޕާޓީގެ ރައީސް ހޯމް މިނިސްޓަރ އިމްރާން އަބްދުﷲ ވަރަށް ފާޅުގައި މީގެ ކުރިން ނަފްރަތު އުފެއްދުމަށް ތަފާތު ވާހަކަތައް ދައްކާފައިވާކަން ފާާޑުކިޔާ ފަރާތްތަކުން ފާހަގަ ކުރެއެވެ.\n2015 ވަނަ އަހަރުގެ މެއި ޑޭ މުޒާހަރާގައި އިމްރާން އޭރުގެ ރައީސް އަބްދުﷲ ޔާމީންގެ މައްޗަށް ޑރ.އަފްރާޝީމް އަލީގެ ރިލްވާން ގެއްލުމާއި ގުޅުވައިގެން ދެއްކެވި ވާހަކަތަކީ ނަފްރަތު އުފައްދަން ދެއްކި ވާހަކަތަކެއް ކަމަށްވާތީ ޕީޕީއެމްގެ މެންބަރުން އަންނަނީ މިއަދު ވެސް އެކަން ފާހަގަކޮށް އިމްރާނަށް ފާޑުކިޔަމުންނެވެ.\nސަރުކާރުން ހުށަހެޅުއްވި އެ ބިލަކީ "ލާދީނިއްޔަތު" ފެތުރުމުގެ މަގްސަދެއްގައި ހުށަހެޅި ބިލެއް ކަމަށް ބުނެ ގިނަ ބަޔަކު އަންނަނީ ކަންބޮޑުވުން ފާޅުކުރަމުންނެވެ.\nޢާންމު ތަނެއްގައި، ވަކި މީހަކީ އިސްލާމްދީނާ ޚިލާފަށް އުޅޭ ނުވަތަ އިސްލާމްދީނާ ދެކޮޅު މީހަކު ކަމަށް ތުހުމަތުކުރުމަކީ ވެސް ކުށެއް ކަމަށް ކަނޑައަޅަން ސަރުކާރުން މަސައްކަތް ފެށުމުން ކުރިމަތިވި ފާޑުކިޔުންތަކާއިއެކު ވެސް ބިލަށް ބަދަލެއް ގެންނަން އަދި ސަރުކާރުން ނުނިންމައެވެ.\nޖޫން 8, 2021 13:26\nނަފްރަތަކީ ކިހާވަރެއްގެ އެއްޗެއްކަން އަދާލަތުން ކިޔާދޭން ވީ އިމްރާނަށް މި ޤައުމުގާ މީހަކާ މެދު ނަފްރަތު އުފެއްދުމަށް މާތް ﷲ ގަންދީ ހުވާ ކޮށްފަ ޕޯޑިއަމްގަ ވާހަކަ ދެއްކީ އިންރާން، އަދާލަތުގެ ރައީސް އަކީ މުނާފިގެއް. ލާދީނީ މީހުނަށް ވާގިވެރިވާ ބޮޑު މުނާފިގެއް،\nޖޫން 8, 2021 13:27\nޖާހު ބޮޑު ކުރުންނޫން ކޮންކަމެ އް އަމަލާ އި ބަސްމަގު ދިމާނުވޭ.\nޖޫން 8, 2021 13:50\nއަދާލަތުގެ ހުރިހާ ސަރުކާރުގެ މަގާމުތަކެއް ނުގެއްލޭ ވަރަށް ތިކިޔާ އެއްޗެއް ކިޔާތި ނޫނީ މަގާމު ތައް ގެއްލިދާނެ.\nމިހާރު މިގައުމުގައި ނުހިގާނެ ގޯސް އެއްވެސް ކަމެއް އަދާލަތު ވަރަށް ކޭލު ވާނެ.\nޖޫން 8, 2021 14:12\nކަންކަން އެންމެ ރަނގަޅަށް އޮޅުންފިލުވައި ދެވޭނީ އެކަމެއްގެ ތަޖުރިބާކާރުންނަށް. ނަފްރަތުއުފެއްދުމަށް ތިޔަބޭފުޅާއަށް ވުރެ ކުޅަދާނަ އެހެންމީހަކު ނުހުންނާނެކަން ތާރީޚުން ހެކިދޭ. ލަދެއްވެސް ނުގަނޭ. މަގާމުގެ ބޭނުމުގައި އަދިވެސް ފާޑުފާޑުގެ އެއްޗެހި ކިޔާތި.\nޖޫން 8, 2021 15:32\nއއއތިޔައޢަދާލަތުންނެރޭ އެއ އްޗެ އް ގަބޫލުކުރެވެނީ ކިހިނެ އއޚުދު އެމީހުންނަކީބަހާ އަމަލާ ދިމާނުވާ ބަ އެ އް!؟!؟!؟\nއިމްރާނު ނުބުނަންތަ ﷲ ގަންދީހުވާކޮށްފަ .......... ޙަމަތެދެއްމީނަމިހުރީ ފައިސާއަށް ވިކިފަ މީއަޅެ ބިރެއްވެސް ގަންނަ އާދަމުގެދަރިއެއްނޫން.


އެމަޖެންސީތަކުގައި ގުޅުމަށް އެއް ނަމްބަރު މުހިންމު – ކަހަނަލަ\nމިކަމަކީ ވަރަށް ފަސޭހައިން ރައްޔިތުންނަށް ފަސޭހަވާގޮތަށް އެކަމެއް ބަދަލުކޮށްލެވޭނެ ކަމެކެވެ. ބޭނުންވަނީ ރާއްޖޭގެ ކޮންމެތާކުންވިއަސް ކޮންމެކަހަލަ އެމަޖެންސީއަކަށް ގުޅަންޖެހުނަސް ގުޅާނެ އެންމެ ނަމްބަރެކެވެ. މިގޮތަށް އޮތުމުން ރައްޔިތުންނަށް މައުލޫމާތުދީގެން އަދި އިޝްތިހާރުކޮށްގެން މިނަމްބަރަކީ އެންމެން ދަންނަ ނަމްބަރަކަށް ހަދާލެވިދާނެއެވެ. މިސާލަކަށް ބައެއް ގައުމުތަކުގައި 911 ބޭނުންކުރާ ގޮތަށް ރާއްޖޭގައި ބޭނުންކުރާ ނަމްބަރު މައްޝޫރުކޮށްލެވިދާނެއެވެ. ދެންއޮތީ ޚިދުމަށް ފޯރުކޮށްދޭ ފަރާތަށް މިކަން ކުރެވޭނެގޮތަކަށް ބަލާލުމެވެ.\nމިކަންކުރެވޭނެ އެއްގޮތަކީ މީހަކު އެމަޖެންސީ ނަމްބަރަށް ގުޅާލުމުން ގުޅާމީހާއި އެންމެކައިރީގައިވާ އެމަޖެންސީކަންތައްބަލަހައްޓާ މަރުކަޒަކަށް އެކޯލް ފުނުވާލުމެވެ. މިއީ ދުވަސްވީ ޓެކްނޮލޮޖީގެ އެހީގައިވެސް ކުރެވިދާނެ ކަމެކެވެ. ޖަވާބުދޭ މަރުކަޒުން މައުލޫމާތުހޯދާ ފޮނުވަންޖެހޭ ފަރާތް (ޕޮލިސް، އެމަބިއުލެންސް، އަލިފާން) އެސަރަހައްދަކަށް ފޮނުވަން އެންގިދާނެއެވެ. މިކަމުގައި އިތުރުޚަރަދަކަށް ވާނީ އެމަޖެންސީ ކަންތައްތަކަށް ޖަވާބުދޭނެ މަރުކަޒެއް ހަދާ މުވައްޒަފުން ހޯދުމެވެ. މީގެ ބަދަލުގައި މިހާރުވެސް 24 ގަޑިއިރު ޚިފުމަތްދޭ ފުލުސް އޮފީސް ކަހަލަ ތަންތަން މިކަން ފަށައިގަންނައިރު ބޭނުންކުރެވިދާނެއެވެ.\nދެންއޮތްގޮތަކީ އެމަޖެންސީކޯލްތަކަށް ޖަވާބުދޭން އެންމެމަރުކަޒެއް ގާއިމު ކުރުމެވެ. މާލޭގައިވިއަސް އެހެންރަށެއްގައިވިއަސް ވަރިހަމައެވެ. އެތަނުން ފޯނުނެގުމަށްފަހު ގުޅާމީހަކުހުރިރަށުގެ އެކަމާއިގުޅޭ ފަރާތަށް އެކޯލް ފޮނުވާލެވިދާނެއެވެ. ނުވަތަ މައުލޫމާތު ހޯދުމަށްފަހު ފޮނުވަންޖެހޭފަރާތް ފޮނުވަން އެންގިދާނެއެވެ.\nމިކަމަކީ މާބޮޑު އިތުރުހަރަދުތަކެއްނުކޮށްވެސް ކުރެވިދާނެ ކަމެކެވެ. އަހަރެމެން ހިތައްއަރުވާލަންވީ އެމަޖެންސީކަމެއްގައި ގުޅަންޖެހިއްޖެއްޔާ ގުޅާނެނަމްބަރު އެނގޭތޯއެވެ. އަދި މިވަނި އެވެނި ރަށެއްގައި ހުއްޓާ އެމަޖެންސީއެއް ދިމާވެއްޖެނަމަ ގުޅާނެނަމްބަރު އެނގޭތޯއެވެ. ގިނަމީހުނަށް ނޭގޭނެކަމީ ޔަގީންކަމަކެވެ. އެހެންކަމުން މިކަހަލަ ހިދުމަތެއްގެ މުހިންމުކަމައާއި ދޭތެރޭ ދެބަސްވާނޭ މީހަކު ހުންނާނެ ހެނެއް ހިއެއްނުވެއެވެ.\n← މިކަހަލަ ކެމްޕެއިން ކުރާބަޔަކަށް ކިހިނެތް ވޯޓުދޭނީ؟ މަދިރި މަދޮކެރުމުގެ މަސައްކައް ވައިއެ ހިފުއަންނަ ޖެހީގެ →


Furabandheh kamaku mikahala loabi loabi kankan kureveyne dhoa! – Iru\nފުރަބަންދެއް ކަމަކު މިކަހަލަ ލޯބި ލޯބި ކަންކަން ކުރެވޭނެ ދޯ!\nއެކުގައި އުޅެ ދެމަފިރިންވެސް އެކަކު އަނެއްކަކުދެކެ ލޯބިވާކަން ހާމަކުރުމަށްތަކައި ތަފާތު ކަންތަށްތަށް ކުރެއެވެ. އަދި އެއީ ދިރިއުޅުމަށް މުހިއްމު ކަމެއްވެސްމެއެވެ. މިހިނގާ ބޮޑު ފުރަބަންދުގައި ގޭގައިތިބެ އެކަކު އަނެއްކަކަށް ލޯބިވާކަން ހާމަކުރުމަށްޓަކައި ސަޕްރައިޒް ތައްޔާރުކުރުމަކީ މިހާރުވެސް ތިޔައިގެ ތެރެއިން ބައެއް ޖޯޑުތަށް ކުރާ ކަމަކަށްވެދާނެއެވެ.\nތިރީގައި އެވަނީ ބައިވެރިޔާ ހިތްހަމަ ޖައްސާލާ އުފާކޮއްދިނުމަށްޓަކައި ސަޕްރައިޒް ތައްޔާރުކޮށް ގޭގައި ލޯބިވާކަން ހާމަކޮއްދެވިދާނެ ބައެއް ގޮތްގޮތެވެ.\nބައިވެރިޔާ ކޮޓަރިއަށް އަންނަ އިރު ކަރުދާހެއްގައި ނޫނީ ފުއްޕާހަމެއްފަދަ އެއްޗެއްގައި ލޯބިވާވަރު ހާމަކޮއްދީ މެސެޖެއް ލިޔުމަށްފަހު ރީތިކޮށް ލިޔުންކޮޅު ފެންނާނެހެން އުއްބައްތިއެއް ދިއްލާފައި ކޮޓަރި ނިންވާލާފައި ބަހައްޓާށެވެ.\nބައިވެރިޔާއާއި އެކު ހެދަކޮއްފައިވާ އުފާވެރި ދުވަސްތަކުގެ މަންޒަރުތަށް ދައްކުވައިދޭ ފޮޓޯތަށް އެއްކޮއްލައިގެން ސުލައިޑް ޝޯވއެއް ތައްޔާރުކޮއްލާށެވެ. އަދި ފޮޓޯތަށް ރޯލުވަމުންދާއިރު ހިތުގައި އުފެދޭ އިހުސާސްތަށްވެސް ސުލައިޑްވާހެން ލިޔެފައި ދައްކާލާށެވެ.\nބައިވެރިޔާ އެންމެ ހިތް އެދެ ކާއެއްޗެއް އަމިއްލައަށް ތައްޔާރުކޮށް ކާންހަދާށެވެ. އަދި ކެއުމާއެކު ލޯބީގެ ނޯޓު ފެންނާނެހެން މޭޒުމަތީގައި ބާއްވާށެވެ.\nބައިވެރިޔާއަށްޓަކައި ފުއްޕާހަމާއި ކަރުދާސް ފަދަ ތަކެތި ބޭނުންކޮއްގެން ކޮޓަރި ޖަރީކޮއްދޭށެވެ. އަދި ހިތުގެ ތެރޭގައި އުފެދިފައިވާ ލޯބީގެ ޖަޒުބާތުތަށް ދުލުން ކިޔާށެވެ.\nމި ނުކުތާތަށް ކިޔާލުމުން ފަހަރުގައި ހިނިއަންނަ ގޮތްވެދާނެއެވެ. މިއީ ފިލްމީ ކަންކަމޭ ހިތަށް އަރާފާނެއެވެ. އެކަމަކު މިފަދަ ކުދި ކުދި ކަންތަށްތަކަކީ ދެމަފިރިންގެ ގުޅުމުމަށް އިތުރު އަރޯކަމަކާއި ތާޒާކަމެއް ގެނުވާ ކަންކަމެވެ.


Bidheyseenge dhaftharu "Haraheri" tha-arafu kohfi\nބިދޭސީންގެ ދަފުތަރު "ހަރަހެރި" ތާއާރަފުކޮށްފި\nއިކޮނޮމިކް މިނިސްޓަރު ފައްޔާޒް އިސްމާއީލް ހަރަހެރި ޕޯޓަލް އިފްތިތާހުކޮށްދެއްވަނީ - އަހްމަދް އަޔާދް | އަވަސް\nރާއްޖެއަށް މަސައްކަތް ކުރަން އަންނަ ބިދޭސީން ދަފުތަރު ބަލަހައްޓަން ތައްޔާރުކުރި "ހަރަހެރި" ޕޯޓަލް މިއަދު އިފްތިތާހުކޮށްފި އެވެ. ޕޯޓަލް އިފްތިތާހު ކޮށްދެއްވީ އިކޮނޮމިކް މިނިސްޓަރު ފައްޔާޒް އިސްމާއީލެވެ. -- ހަރަހެރި މި ބަސް ބޭނުން ކުރަނީ ރަށްވެހި އަދި ހަރުދަނާ މި ދެ މާނައިގަ އެވެ.\nލޭބާ ރިލޭޝަން އޮތޯރިޓީގައި މިއަދު ޕޯޓަލް އިފްތިތާހުކޮށް ދިނުމަށްފަހު، ނޫސްވެރިންނާ ވާހަކަފުޅު ދައްކަވަމުން، މިނިސްޓަރު ފައްޔާޒް ވިދާޅުވީ، ބިދޭސީންގެ ކަންތަށް ބެލެހެއްޓުމަށް ކުރަމުންދާ މަސައްކަތަށް ހަރަހެރި ޕޯޓަލްގެ ސަބަބުން ޖުމްލަ ހައްލެއް ލިބިގެންދާނެ ކަމަށް ގަބޫލު ކުރެވޭ ކަމަށެވެ.\nހަރަހެރި އަކީ ރަށު ކައުންސިލްތަކުން ބަލަހައްޓާ ގޮތަށް ފަރުމާކޮށްފައިވާ ޕޯޓަލް އެކެވެ. އެގޮތުން އެރަށެއްގެ އުޅޭ ބިދޭސީން ޕޯޓަލްގައި ރަޖިސްޓްރީ ކުރުމަކީ ކައުންސިލްގެ ޒިންމާއެކެވެ. ރަޖިސްޓްރީ ކުރާއިރު ބިދޭސީ މިހާގެ ވަނަވަރުގެ އިތުރުން އެ ބިދޭސީ މީހަކާއި ހަވާލުވެ ހުންނަވާ ދިވެހި މީހާގެވެސް މައުލޫމާތު ހިމަނަން ޖެހެ އެވެ.\nހަރަހެރި ޕޯޓަލް އިފްތިތާހުކުރުމުގެ ތެރެއިން-- އަހްމަދް އަޔާދް| އަވަސް\nބިދޭސީންގެ ރާއްޖޭގައި ކުރަމުންދާ މަސައްކަތާއި ގުޅިގެން ކަންބޮނޑުވުން ތަކެއް އެބަހުރި ކަމެެއް މިނިސްޓަރު ފައްޔާޒް ވިދާޅުވި އެވެ. އޭނާ ވިދާޅުވީ، ބިދޭސީން ރައްޖޭގައި މަސައްކަތް ކުރާ މައްސަލަ ހައްލު ކުރަން ތަފާތު ތިން ގޮތަކަށް މަސައްކަތް ކުރަމުންދާ ކަމަށެވެ. އެއީ މިހާރު މިއޮތް ރާއްޖޭގެ އިގްތިސާދަށް ލޮޅުން ނާރާނެ ގޮތަކަށް ބަލައިގެންނާއި، ބިދޭސީންގެ ސަބަބުން ރާއްޖޭގެ އިގްތިސާދަށް ލޮޅުން ނާންނެނެ ގޮތަކަށާއި، ވިޔަފާރިތަކަށް ދަތި ނުވާނެހެން ކަންކަން ރާވައިގެން ކަމަށެވެ.\nފައްޔާޒް ވިދާޅުވީ، ވޭތުވެދިޔަ ސަރުކާރުން ފިހާރަތަކުގެ ކޭޝިއަރު ކަމަށް ބިދޭސީން ނުބެހެއްޓެނެ ގޮތަކަށް އިސްލާހުކުރި ކަމަށެވެ. ނަމަވެސް އެ އިސްލާހަށް އަމަލުކުރަން ފެށި ހިސާބުން ގިނަ ފިހާރަތަށް ހުންނަނީ ދެ ދުވަހުން އެއް ދުވަހު ބަންދު ކޮށްފައި ކަމަށެވެ. އަދި ބައެއް ވިޔަފާރިތަށް ބަގުރޫޓްވެގެން ދިޔަ ކަމަށެވެ.\nރާއްޖޭގައި ބިދޭސީން ވިޔަފާރިކުރަމުންދާ ކަމަށް ބުނެ އަމާޒުވާ ފާޑު ކިޔުންތަކަށް ރައްދު ދެއްވާ ފައްޔާޒް ވިދާޅުވީ، މިއަދާ ހަމައަށް އެކަން ފޯރައިފައިވަނީ ޒަމާނުއްސުރެ އެމައްސަލައަށް ހައްލު ހޯދަން ނޫޅުމުން ކަމަށެވެ. މިނިސްޓަރު ވިދާޅުވީ، ބިދޭސީ މީހައި ވިޔަފާރިތަށް ހިންގަނީ ދިވެއްސެއްގެ ނަންމަތީގައި ކަމަށްވުމުން، ގާނޫނީ ގޮތުން އެއީ ބިދޭސީން ހިންގާ ވިޔަފާރިއަކަށް ބެލެވޭނެ ގޮތެއް ނެތް ކަމަށެވެ.\nދިމާވެފައިވާ ބިދޭސީންގެ މައްސަލަ އެއްކޮށް ހައްލުކުރުމަށް އިކޮނޮމިކް މިނިސްޓްރީން މިހާރު ކުރަމުންދާ މަަސައްކަތުގައި ވިޔަފާރިވެރިންނަށް ގެއްލުންތަކެއްވާނެ ކަމަށްވެސް ފައްޔާޒް ވިދާޅުވި އެވެ. އިތުރުން ވިދާޅުވީ ބިދޭސީންގެ މައްސަލަ އެއްކޮށް ހައްލު ކުރެވޭ މާސްޓާ ޕްލޭން ތައްޔާރުކޮށް ނިމުމުން، ބިދޭސީން ކުރާ ވިޔަފާރިތަކަށާއި، ގަވާއިދާ ހިލާފަށް އުޅޭ ބިދޭސީންގެ މައްސަލަތަށް ވަރަށް ބޮޑުތަން ހައްލުކުރެވިގެންދާނެ ކަމަށެވެ.\nބިދޭސީން މިނިސްޓްރީ އޮފް އިކޮނޮމިކް ޑިވެލޮޕްެމަންޓް ފައްޔާޒް އިސްމާއީލް


vnews - Premier League: Swansea athun Arsenal balivi iru, Liverpool molhuvehjje\nޕްރިމިއާ ލީގު: ސްވަންސީ އަތުން އާސެނަލް ބަލިވިއިރު، ލިވަޕޫލް މޮޅުވެއްޖެ\nސްވަންސީގެ ކުޅުންތެރިން އުފާ ފާޅުކުރަނީ - ފޮޓޯ: ގެޓީ\nޕްރިމިއާ ލިގުގައި ސްވަންސީ ސިޓީ އަތުން އާސެނަލް ބަލިވިއިރު، ހަޑަސްފިލްޑް އަތުން ލިވަޕޫލް މޮޅުވެއްޖެއެވެ.\nއަންގާރަ ދުވަހުގެ ރޭ ކުޅުނު މެޗުން ސްވަންސީ މޮޅުވީ އާސެނަލްއާ ވާދަކޮށް 1-3 ގެ ނަތީޖާއަކުންނެވެ.\nސްވަންސީ ދަނޑުގައި ކުޅުނު މި މެޗުގައި ފުރަތަމަ ލަނޑު ޖަހާ ލީޑު ނެގީ އާސެނަލް އެވެ. މި ލަނޑު 33 ވަނަ މިނެޓުގައި ކާމިޔާބުކުރީ ނެކޯ މޮންރިއަލްއެވެ. އެހެންނަމަވެސް އޭގެ މިނެޓެއް ފަހުން ކްލޫކަސް ކާމިޔާބުކުރި ލަނޑުން ސްވަންސީން ވަނީ މެޗުގެ ނަތީޖާ ހަމަހަމަކޮށްފައެވެ.\nމި ލަނޑަށްފަހުވެސް ސްވަންސީ އަށް ވަނި ލަނޑު ޖެހުމަށް ފުރަތަމަ ހާފްގައި ފުރުސަތުތަކެއް ލިބި ބޭކާރުވެފައެވެ. ފުރަތަމަ ހާފް ނިމުނީ 1-1 ގެ ނަތީޖާއިން ދެޓީމު އެއްވަރުވެގެންނެވެ.\nދެވަނަ ހާފް ފެށިގެން ސްވަންސީން އެޓީމުގެ އެޓޭކްތައް ވަނީ ވަރުގަދަކޮށްފައެވެ. އެގޮތުން އާސެނަލްގެ ހާފަށް ބާރުބޮޑުކޮށް އެޓީމުން ވަނީ ގިނަ ހަމަލާތަކެއް ފޮނުވާލާފައެވެ.\nސްވަންސީން މެޗުގައި ފުރަތަމަ ފަހަރަށް ލީޑު ނެގީ 61 ވަނަ މިނެޓުގައި އަޔޫ ކާމިޔާބުކުރި ލަނޑުންނެވެ. މެޗު ނިމެން ދެ މިނެޓަށްވެފައި ވަނިކޮށް އެޓީމަށް ލީޑު ފުޅާކޮށްދިނީ ކްލޫކަސްއެވެ.\nމި ނަތީޖާއާއެކު އާސެނަލް އޮތީ ކުޅުނު 25 މެޗުން ލިބުނު 42 ޕޮއިންޓާއެކު ޕޮއިންޓް ތާވަލުގެ ހަވަނައިގައެވެ. ސްވަންސީ އޮތީ ކުޅުނު 25 މެޗުން ލިބުނު 23 ޕޮއިންޓާއެކު ޕޮއިންޓް ތާވަލުގެ 17 ވަނައިގައެވެ.\nއަންގާރަ ދުވަހުގެ ރޭ ކުޅުނު މެޗުން ލިވަޕޫލް މޮޅުވީ ހަޑަސްފިލްޑްއާ ވާދަކޮށް 0-3 ގެ ނަތީޖާއަކުންނެވެ.\nހަޑަސްފިލްޑް ދަނޑުގައި ކުޅުނު މި މެޗުގައި ލިވަޕޫލްގެ ފަރާތުން މޮޅު ކުޅުމެއް ފެނިގެންގޮސްފައިވާއިރު، އެޓީމުން މެޗުގެ ލީޑު ނެގީ 26 ވަނަ މިނެޓުގައެވެ. މި ލަނޑު އެޓީމަށް ކާމިޔާބުކޯށްދިނީ ކޭންއެވެ.\nމި ލަނޑަށްފަހުވެސް އާސެނަލް އިން ދިޔައީ ހަޑަސްފިލްޑްގެ ހާފަށް ބާރުބޮޑުކޮށް ނުރައްކާކުރަމުންނެވެ. އެގޮތުން ފުރަތަމަ ހާފްގެ އިތުރުވަގުތުގެ ތެރޭގައި ރޮބާޓޯ ފިރްމީނޯ ކާމިޔާބުކުރި ލަނޑުން އެޓީމުން ވަނީ ލީޑު ފުޅާކޮށްފައެވެ.\nދެވަނަ ހާފްގައިވެސް މޮޅަށް ކުޅުނީ ލިވަޕޫލްއެވެ. އެގޮތުން އެޓީމުން ވަނީ ހަޑަސްފިލްޑްގެ ހާފަށް ބާރުބޮޑުކޮށް ގިނަ ހަމަލާތަކެއް އުފައްދާފައެވެ.\nލިވަޕޫލް އިން ތިންވަނަ ލަނޑު ޖެހީ 78 ވަނަ މިނެޓުގައެވެ. މި ލަނޑަކީ އެޓީމަށް ލިބުނު ޕެނަލްޓީއަކުން މުހައްމަދު ސަލާހު ކާމިޔާބުކުރި ލަނޑެކެވެ.\nމި ނަތީޖާއާއެކު ލިވަޕޫލް އޮތީ ކުޅުނު 25 މެޗުން ލިބުނު 50 ޕޮއިންޓާއެކު ޕޮއިންޓް ތާވަލުގެ ހަތަރު ވަނައިގައެވެ. މެޗުން ބަލިވި ހަޑަސްފިލްޑް އޮތީ ކުޅުނު 25 މެޗުން ލިބުނު 24 ޕޮއިންޓާއެކު ޕޮއިންޓް ތާވަލުގެ 14 ވަނައިގައެވެ.


Ebbasvee Adheeb 20 Aharah Jalah Laan, Hukum Kurun Haveeru – adduLIVE\nއެއްބަސްވީ އަދީބު 20 އަހަރަށް ޖަލަށްލާން، ހުކުމް ކުރުން ހަވީރު\n1 Oct 05, 2020, 12:27 ހަސަން ރަޝީދު\nކުރީގެ ނައިބު ރައީސް އަހުމަދު އަދީބު މައްޗަށް ދައުލަތުން އުފުލާފައިވާ ހަތް ދައުވާއަށް އިއުތިރާފުވެވަޑައިގަތުމުން އަދަބެއްގެ ގޮތުގައި އަދީބާއެކު އެއްބަސްވުމަކަށް އައިސްފައިވަނީ 20 އަހަރަށް ޖަލަށް ލުމަށް ކަމަށް ދައުލަތުން މިއަދު ކްރިމިނަލް ކޯޓުގައި ބުނެފިއެވެ.\nމިއަދު އަޑުއެހުމުގައި ދައުލަތުން ވަނީ އަދީބަށް އުފުލި ދައުވާތަކަށް އޭނާ އިއުތިރާފްވުމުން އަދަބެއްގެ ގޮތުގައި ޖުމްލަ 20 އަހަރުގެ ޖަލު ހުކުމަކަށް އެއްބަސްވެފައިވާ ކަމަށެވެ. އަދި މިލިއަން ރުފިޔާ އިން ޖޫރިމަނާ ކުރަން ވެސް އެއްބަސްވެފައިވާ ކަމަށް ދައުލަތުން ބުނެއެވެ.\nމި އެއްބަސްވުމާއި މެދު އިއުތިރާޒެއް އޮތްތޯ އަދީބާއި ގާޒީ ސުވާލު ކުރެއްވުމުން އޭނާ ވަނީ މައްސަލައެއް ނެތް ކަމަށާއި އޭނާ ހުންނެވީ މިކަމުގައި އެއްބާރުލުން ދޭން ތައްޔާރަށް ކަމަށް ވިދާޅުވެފައެވެ.\nމި ހަތް ދައުވާ ވެސް އަދީބުގެ މައްޗަށް ސާބިތުވެފައިވާ ކަމަށް ގާޒީ ވިދާޅުވިއިރު، މި މައްސަލައިގެ ހުކުމް ކުރުމުގެ އަޑުއެހުން މިއަދު ހަވީރު ބާއްވާނެ ކަމަށް ވިދާޅުވެފައެވެ.\nމި މައްސަލައިގެ ޝަރީއަތް ނިމެންދެން އަދީބު ބަންދުގައި ބެހެއްޓުމަށް ކޯޓުން އަމުރުކޮށްފައިވީ ނަމަވެސް ބަލި ހާލަތު ހުރި ގޮތުން ކަމަށް ބުނެ ކޯޓުގެ ހުއްދަޔާއެކު އަދީބު މިހާރު ވަނީ ގެއަށް ބަދަލުކޮށްފައެވެ.


އޭޑީއެސްއެލް ކަނެކްޝަންތައް ދިރާގު ހައި ސްޕީޑް ފައިބަރ ޚިދުމަތަށް ބަދަލު ކޮށްލުން މުޅިން ހިލޭ! – Dhen.mv\nއޭޑީއެސްއެލް ކަނެކްޝަންތައް ދިރާގު ހައި ސްޕީޑް ފައިބަރ ޚިދުމަތަށް ބަދަލު ކޮށްލުން މުޅިން ހިލޭ!\nރައުފާ ރަޝީދު September 8, 2021 - 11:18 am\nދިރާގުން އެ ކުންފުނީގެ އޭޑީއެސްއެލް ޚިދުމަތް ގެންގުޅުއްވާ ކަސްޓަމަރުންނަށް އޮކްޓޯބަރ 2021ގެ ނިޔަލަށް ހިލޭ ދިރާގު ހައިސްޕީޑް ފައިބަރ ބްރޯޑްބޭންޑް ޚިދުމަތަށް ބަދަލު ކުރުމަށް ޚާއްސަ ޕްރޮމޯޝަނެއް ފަށައިފިއެވެ.\nމިއީ އެޑީއެސްއެލް ޚިދުމަތް ގެންގުޅުއްވާ ކަސްޓަމަރުންނަށް ރާއްޖޭގެ އެންމެ ބޮޑު އަދި އެންމެ ހަލުވި ފައިބަރ ނެޓްވޯކާ ހިލޭ ގުޅައިލެވުމަށް ލިބޭ ރަނުގެ ފުރުސަތެކެވެ. އެގޮތުން މި ޕްރޮމޯޝަނުގެ ދަށުން ހިލޭ ފައިބަރ ގުޅައިދިނުމުގެ އިތުރުން ފައިބަރއަށް ބޭނުންވާ ޚާއްސަ ރައުޓަރ ނުވަތަ އޯ.އެން.ޓީ ވެސް ހިލޭ ލިބިގެންދާނެއެވެ. އޭ.ޑީ.އެސް.އެލް ކަސްޓަމަރުން ފަސޭހަކަމާ އެކު ފައިބަރއަށް އަޕްގްރޭޑް ކޮށްލުމަށް ދިރާގު ވެބްސައިޓުގައިވާ މައިއެކައުންޓްwww.dhiraagu.com.mv/ocs މެދުވެރިކޮށް ފަސޭހަކަމާ އެކު ކޮށްލެވޭނެއެވެ.\nދިރާގު ފައިބަރ ބްރޯޑްބޭންޑް ޚިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ގިނަ އެލަވަންސް އަދި އެންމެ ގިނަ އަދި އެންމެ މަތީ ސްޕީޑްގެ ޕެކޭޖްތައް ހިމެނޭ ޚިދުމަތެވެ. އަދި ހަމަ އެހެންމެ، ދިރާގު ފައިބަރ ބްރޯޑްބޭންޑް ނެޓްވޯކަކީ ރާއްޖޭގެ އެންމެ ބޮޑު ފައިބަރ ނެޓްވޯކް ވެސް މެއެވެ. އެގޮތުން ރާއްޖޭގެ ގޭބިސީގެ %80 މިހާރު މި ޚިދުމަތް ދިރާގުން ވަނީ ފޯރުކޮށްދީފައިއެވެ. މީގެ ތެރޭގައި 64 ރަށް މުޅި ރާއްޖޭގެ އެކި ކަންކޮޅުތަކުން ހިމެނެއެވެ.\nދިރާގުގެ މަޤްސަދަކީ ޑިޖިޓަލް ވަސީލަތްތައް މެދުވެރިކޮށް ދިރިއުޅުމަށް ފާގަތިކަމާއި ތަނަވަސްކަން ގެނެސްދީ، އިތުބާރާއި ޔަޤީންކަމާއެކު މުޅި ރާއްޖޭގެ އެންމެނަށް ދިރާގުން ފޯރުކޮށްދޭ ޚިދުމަތްތައް ފޯރުކޮށްދިނުމެވެ\nދިރާގު ސަޅި ޕްރީޕެއިޑުން ދުވާލަކު2ޖީބީ ޑޭޓާ ލިބޭ ޕްރޮމޯޝަން ހުރިހާ ޕެކޭޖްތަކަށް އިތުރު ކޮށްފި\nދިރާގު އަމިއްލަ ޕޯސްޓްޕެއިޑުން މިހާރު އަންލިމިޓެޑް ކޯލްސް ކޮށްލެވޭނެ!\nދިރާގުން ސެމްސަންގް ގެލެކްސީ ޒީ ފޯލްޑް3 5ޖީ ފޯނު ޕްރީ އޯޑަރަށް ހުޅުވައިލައިފި\nދިރާގު ޕްރީޕެއިޑް ޑޭޓާ ސިމްތަކުން3ގުނަ އިތުރު ޑޭޓާ!


BREAKING: Male Schooleh Ge Principalaku Covid-19 Ah Fassivejje - Vaguthu\nމާލޭގެ ސްކޫލެއްގެ ޕްރިންސިޕަލަކު ކޮވިޑް-19 އަށް ފައްސިވެއްޖެ އެވެ.\n"ވަގުތު"އަށް އެނގިފައިވާގޮތުން އޭނާ ފައްސިވެފައި ވަނީ މިދިޔަ ހަފްތާ ތެރޭގައެވެ.\nއޭނާ ކޮވިޑް-19 އަށް ފައްސިވީ ސްކޫލަށް ނުކުންނަން ފެށި ފަހުންނެވެ. ނަމަވެސް ސްކޫލްތަކުގެ ކިޔެވުން ނުފެށެނީސް އޭނާ ވަނީ ފައްސިވެފައެވެ.\nމިކަމާއި ގުޅޭ އިތުރު ތަފްސީލެއް އަދި ހާމަކޮށްފައެއް ނުވެއެވެ.\nރާއްޖެއިން މިހާތަނަށް ކޮވިޑް-19އަށް ފައްސިވެފަައި ވަނީ 2400 އަށް ވަނީ އަރާފައެވެ. މި ބަލީގައި ނިޔާވި މީހުންގެ އަދަދު 10 އަށް ވަނީ އަރާފައެވެ.\nރާއްޖެއިން މި ބަލި ޖެހުނު މީހުންގެ ތެރެއިން މިހާރު ފަރުވާދެމުން ދަނީ 416 މީހަކަށެވެ.\nއަވަހައް މާލެއާ މާލެ ކައިރީ ރައްތަކުގަ މިސްކިތްތައް ބަންދުކުރޭ\nޖުލައި 3, 2020 19:02\nމިހާވަރުން ކިހިނެތްހޭ ދަރިން ސްކޫލަށް ފޮނުވަނީ؟\nޖުލައި 3, 2020 19:04\nޖުލައި 3, 2020 19:18\nމާލެއާއި މާލެކައިރީ ރަށްތަކުގެ މިސްކިތްތައް ތަ އަޅެ ބަންދުކުރަންވީ! ފައްސިވެގެން އުޅެނީ އައިސޫއީގަ ތިބި ބަޔަކު. އެހެންވީމާ އައިސީޔޫ އެއް ނޫންތަ ބަންދުކުރަންވީ\nޖުލައި 3, 2020 20:01\nއަނެއްކާ ނުބުނާތި އެއީ ކޮން ސްކޫލެއްގެ ކާކުކަން.. ހުރިހާ ކަމެއްވެސް ސިއްރުކޮށްގެން އުޅެންވާނީ ނޭވާ ހޮޅިއަށް އެޅެންދެން..\nޖުލައި 3, 2020 20:05\nއަދި ނުވޭ ސްކޫލުތައް ހުޅުވާކަށް\nޖުލައި 3, 2020 20:27\nޚކޮން ސުކޫލެއް އެއީ\nޖުލައި 3, 2020 21:26\nދޮގުހަދަަ އޮޅުވާލާ ހަތަރެސްފައި އޮޅޭ ސަރުކާރު. ހިނގާކަށް ހިންގާކަށް ކޮރޭކަށް ފިރުކޭކަށް ވެސް ނީންގޭ ހުސްވައްކަން ކަރަންޓްބިލް ވައްކަން ފެންބިލް ވައްކަން މިހާރު ކޮވިޑްޖެހިގެން ގެންދާމީހާ ވެެސް މުއްދަތެއްގައި ބަހައްޓާ ރަނގަޅުކަމަށް ފެނުނީމާ މުއްދަތު ހަމަކޮށްފައި ޓެސްޓްނުކޮށް ފޮނުވާލަނީ ހޭނާރާ ސަރުކާރު، ބޭރުޤައުމުތަކުން ލާރިނަގާގެން ނަތީޖާސަރުކާރު، ދީންމުގުރާ ސަރުކާރު.، ވެރިކަމާއިގެން ފިތުނަފަސާދަތައް އުފައްދާ ސަރުކާރު! އިސްތިއުފާ ދޭންޖެހޭ ވަގުތުން އެބަ މިސަރުކާރު، ވައްޓާލަންވީ ހަމަ ނުކުމެ~ ޤައުމުހަލާކުކޮށްފި.\nޖުލައި 3, 2020 23:09\nކޮބާ މަބްރޫކު! އަހަރެންގެ މަންމަ އާއި ޢާއިލާ ރިޒޯޓަކަށް ކޮވިޑްޖެހިގެން ގެންގޮއްސަ މިރޭ ގެނައީ މުއްދަތު ހަމަވެގެން ގެނެސް މާލޭ މަގުމަައްޗަށް އެއްލާލީ! ބަންގާޅިއަކަށްނު ތިހެދުނީ! ގެންދިޔައީ ގޭގައި ތިއްބާ އިމަޖެންސީކޮށް! އެންމެ ކުޑަމިނުން މާލެގެންނަކަންވެސް އަންގާލަންވެސް ވާނެ ދެއްތޯ! ނުރައްކާބައްޔެއްގަ މަންމަ ގެންގޮއްސަ ގެނައީ! ޓެކްސީއެއް ނުލިބި މަގުމަތިވީ މިއޮއްފަދަރޭގަނޑު! މީތޯ އުޞޫލަކީ؟ މަބްރޫކް މަންމަ އަށް މިފަދަގޮތެއް ވާން އެދޭނެތަ؟ މީ ސަރުކާރުން ކޮވިޑް19 އަށް ހުސްއަނގަތެޅި ބޮޑު ޚަރަދުކޮށްގެން! ދެކޮޅުޖެހޭތަ މިކަންކަން އެބަ؟ މުޅިދުނިޔޭގަވެސް އެންމެ ނުރައްކާ ބައްޔެއްމީ! ތި ހުންނަނީ ކަންކަން ކުރެވުން ގޮތް! ފޮނިކަނޑާފަ އަނގަހާވާތި މިސަރުކާރުން! ކޮވިޑް ޖެހޭ މީހުން މަދެއްްވެސް ނުވޭ! މި ސަރުކާރުން ދައްކާ އެއްވެސް ވާހަަކައެއް ދެކޮޅެއްނުޖެހެއޭ ބައްލަވާ މަބްރޫކް!\nޖުލައި 4, 2020 09:37\nމަބްރޫކެއްނޫން މިހާރު ތިކަމުން ސަލާމަތްވެއްޖެ. މަބުރޫކާ ނުގުޅާތި.\nޖުލައި 4, 2020 01:22\nހެޔޮނުވާނެ، އަދި ސުކޫލުތައް ހުޅުވަން މާ އަވަސް.\nޖުލައި 4, 2020 06:04\nރާއްޖޭގައި އެންމެ ފުރަތަމަ ބަންދުކުރާ، އެންމެ ފަހުން ހުޅުވާ ތަން ވީމަކަންނޭނގެ އެހެން އެ ބުނީ. މިސްކިތަށް ނުގޮސް ގޭގަ ނަމާދުކުރެވޭ ޙާލަތްތައް ހުރޭ. އެކަމަކު އެހެން ހުރިހާ ކަމެއް ކުރެވޭއިރު މިސްކިތްތައް ބަންދުކޮށްފަ ހުރުން އެއީ ވަރަށްވެސް ދެރަކަމެއް.\nޖުލައި 4, 2020 10:48\nއަދިވެސް ސްކޫލް ހުޅުވައިގެން އުޅެންވާނީ އިނގޭ 😒\nޖުލައި 4, 2020 13:51\nމަރުވި އިންޑަނޭޝިއާ މީހާ ކޮވިޑް އަށްޕޮޒެތިވް. ސަރުކާރުން ދޮގުހެދީ. މިވާހަކަ މި ބުނަނީ އެކަން ރަނގަޅަށް އެނގިގެން. މީގެ އެންމެ ދެރަކަމަކީ އެމީހާ އާއި ކޮންޓެކްޓިވް ޑޮކްޓަރުން ޓެސްޓް ނުކުރިކަން. ޑޮކްޓަރުން ޓެސްޓް ކޮށްދިނުމަށް އެދުނީމަވެސް އެޗް ޕީ އީ އިން ބުނަނީ ބަލީގެ އަލާމާތް ނުފެންނަންޏާ ޓެސްޓް ކުރަން ނުޖެހޭނެ ކަމަށް. މީ ބަލިމީހުނަށް ބޭސްކުރަން ތިބި ޑޮކްޓަރުން ނާމެދު ކަނކުރާގޮތް. ދެން އެހެން މީހުނަށް ހަދާނީ ކޮންގޮތެއް.


މި ފޮޓޯއިން ނިކަން ހަރުފައެއް ހޯދަބަލަ! – Dhen.mv\nމުޙައްމަދު ޝިފާއު March 2, 2021 - 10:23 pm\nފޮޓޯއިން އެއްޗެހި ހޯދުމަކީ ގިނަ ބަޔަކު ޝައުގުވެރިކަމާއެކު ކުރަމުން އަންނަ ކަމެކެވެ. ޚާއްސަ ކޮށް މި ދުވަސްވަރަކީ ބޭރުގައި އުޅުމަށް އެންމެ ރަނގަޅު ދުވަސްވަރަކަށް ނުވުމާއެކު ގޭގައި އޮވެލައިގެން ގިނަ ބަޔަކު މިފަދަ ފޮޓޯއިން ތަކެތި ހޯދުމުގެ ކުޅިވަރު ކުޅުމަށް ޚާއްސަ ސަމާލުކަމެއް ދެއެވެ. އަދި ގޭގައި މާގިނަ އިރުތަކެއް ވަންދެން އިނުމުގެ ސަބަބުން ފޫހި ފިލުވުމަށް ވެސް ގިނަ ބަޔަކު މި މަސައްކަތް ކޮށް އުޅެއެވެ.\nއެގޮތުން މަތީގައި ވެސް އެވަނީ ހަމަ އެފަދަ ފޮޓޯގަނޑެކެވެ. ވަޑާންް ކުރުމަށް ތަކެތި ބަހައްޓާފައި ހުރި ގުދަނަކުން ހަރުފައެއްް ފެނިގެން ތަންކޮޅެއް ދުރުން ނަގައިފައިވާ ފޮޓޯ ގަނޑެކެވެ. އަދި މި ފޮޓޯއިން އެ ނުރައްކާތެރި ހަރުފަ ފެނިފައި ވަނީ މަދު ބަޔަކަށެވެ.\nއެ ހަރުފައަކީ ޗޮކްލެޓް ކުލައިގެ ހަރުފައެކެވެ. އޭތި ވަނީ އެތަނުގައި ވާ ތަނބެއްގައި ވަރަށް ބޮޑަށް އޮޅައިލާފައެވެ. ޔަގީނުން ވެސް ވަރަށް ސަމާލުވެ އެކަމާ ވެގެން އެ ހަރުފަ ހޯދަން އުޅެފި މީހަކަށް އެ ހަރުފަ ފެނިދާނެއެވެ.\nކުޑަކުދިން ރުއްސަން ސްމާޓް ފޯނު ކުޅެން ނުދީ، ތިހެދެނީ ބޮޑު ގޯހެއް!\nތިހާވަރަށް ފަލަ ތިވަނީ، ގެންގުޅޭ ބައިވެރިޔާގެ ސަބަބުން ކަމަށް ވެދާނެ!


Jeans dhonnanvee mahaku ehfaharu: Thajuribaakaarun\nޖީންސް މާ އަވަސް އަވަހަށް ނުދޮންނަން ތަޖުރިބާކާރުން އިރުޝާދު ދެއްވާ\nތަޖުރިބާކާރުން ވިދާޅުވާ ގޮތުގައި ދޮންނަ މެޝިނުން މާ ގިނަގިނައިން އެއްޗެތި ދޮވުމަކީ ތިމާވެއްޓަށް އޭގެ ނޭދެވޭ އަސަރު ކުރާ ކަމެކެވެ. އެހެންވެ ދުނިޔެ ސަލާމަތް ކުރުމަށްޓަކައި ހުރިހާ އެންމެންވެސް ދޮންނަ މެޝިން ބޭނުން ކުރާ މިންވަރު މަދުކުރަން ޖެހެ އެވެ. އަދި މިކަމުގެ ސަބަބުން އިންސާނުންގެ ހަކަތަ ތަންކޮޅެއް ރަނގަޅުވާނެ ކަމަށް ވެސް ތަޖުރިބާކާރުން ވިދާޅުވެ އެވެ.\nސޮސައިޓީ އޮފް ކެމިކަލް އިންޑަސްޓްރީން ވަރަށް ފަހުން ނެރުނު ރިޕޯޓެއްގައިވާ ގޮތުން ގިނަ މީހުން ވަރަށް ގިނައިން ނުވަތަ ކޮންމެ ދުވަހަކު ދޮންނަ މެޝިނުން އަންނައުނު ދޮވެ އެވެ. މިއީ ހީނުކުރާ ވަރުގެ ބޮޑު ގެއްލުމެއް ތިމާވެއްޓަށް ލިބޭ ކަމެކެވެ.\nމި ރިޕޯޓުގައި ތަޖުރިބާކާރުން ވަނީ އަންނައުނު ދޮންނަންވީ ކިހާ އަވަސް އަވަހަކަށް ކަން ވެސް ކިޔައިދެއްވާފަ އެވެ. އެގޮތުން ޖީންސް ގިނަވެގެން މަހަކު އެއް ފަހަރު ދޮވުމުން ރަނގަޅުވާނެ ކަމަށާއި ޖަމްޕާޒް ކަހަލަ އަންނައުނު ގިނަވެގެން ދެ ހަފުތާ އިން އެއް ފަހަރު ދޮވުމަށް އިރުޝާދު ދީފައި ވެއެވެ. އަދި ނިދަންލާ ހެދުން ހަފުތާއަކު އެއްފަހަރު ދޮވުމުން ފުދޭނެ ކަމަށް މި ރިޕޯޓުގައި ވެއެވެ.\nއަބަދުލައިގެން އުޅެންޖެހޭ އަދި ފަސޭހައިން ހަޑިވާ ޖަނގިޔާ އާއި ޖިމް ނުވަތަ ކަސްރަތުކުރަން ލާ ހެދުން ބާލާ ކޮންމެ ފަހަރަކު ދޮންނަން ޖެހޭނެ ކަމަށް ތަޖުރިބާކާރުން ވިދާޅުވެ އެވެ.\nޖަނގިޔާ ފަދަ ކުދިކުދި އެއްޗެތި މެޝިނަށް ލުމުގެ ބަދަލުގައި އަތުން ދޮވެލުމުން ވެސް ވަރަށް ގިނަ ފެން ސަލާމަތް ކުރެވޭނެ ކަމަށާއި ޓޮޕާއި ޓިޝާޓް ފަދަ ތަކެތި ފަސް ވަރަކަށް ފަހަރު ލުމަށް ފަހު ދޮވުމުން ފުދޭނެ ކަމަށް ވެސް މި ރިޕޯޓުގައި ވެއެވެ. މިގޮތަށް މަދުން ދޮވުމުން އަންނައުނު ބާވެ ހަލާކުވާލެއް ވެސް ލަސްވާނެ ކަމަށާއި އޭރުން ވަގުތާއި ފައިސާ ވެސް ސަލާމަތް ކުރެވޭނެކަމަށް ރިޕޯޓުގައި ވެއެވެ.\nބްރާ ފަދަ ތަކެތި ހަފުތާއަކު އެއްފަހަރު ދޮވުމަށާއި ހެދުން ފަދަ ތަކެތި ހަތަރު ފަހަރު ލާފައި ދޮވުމަށް ވެސް އިރުޝާދު ދިފައި ވެއެވެ.\n"ދޮންނަ މެޝިން ވުޖޫދަށް އައުމުގެ ކުރިން އަންނައުނު ދޮންނަން އިންސާނުން ވަރަށް ބުރަކޮށް މަސައްކަތް ކުރަން ޖެހޭ. ނަމަވެސް މަދުން އެއްޗެތި ދޮންނަން ކުރެވިދާނެ އެތައް މިލިއަން ކަމެއް އޭރުވެސް ހުރޭ،" ސަސްޓެއިނަބްލް ކްލޯތިން ގްރޫޕެއް ކަމަށްވާ ފެޝަން ރިވޮލިއުޝަންގެ ކޯ-ފައުންޑާ އޮރްސޯލާ ޑި ކާސްޓްރޯ އިނގިރޭސި ވިލާތުގެ "ދަ މިރާ" ނޫހަށް ދިން އިންޓަވިއު އެއްގައި ވިދާޅުވެފައި ވެއެވެ.\nފެނުން އެއްޗެތި ދޮވުމުގެ ބަދަލުގައި އެ އެއްޗެތި ސާފުކުރާނެ ވަރަށް ހެއްވާ މަޖާ ގޮތް ގޮތް ވެސް ބައެއް ތަޖުރިބާކާރުން ކިޔައިދެއްވާފައި ހުރެ އެވެ. މިސާލަކަށް ޖީންސް ފްރީޒް ކުރުމާއި އިސްޓާކީނު ފަދަ ތަކެތި ސްޓީމް ކުރުން ފަދަ ކަންކަމެވެ.\nފައްވާރާއަކުން ފެން ފައިބާހެން ފެން ފައިބާ ގަހެއް\nއުޑަށް ރަތްކުލަ އެރުމުން ޗައިނާ މީހުން ބިރުން!\nކިނބުލަކާއި އިންސާނެއްގެ އާދަޔާ ހިލާފު ލޯބި


Insaafuveri hukumeh annaane kamaa medhu shakku: Gasim | Mihaaru\nމިއަދުގެ އަޑުއެހުމަށް ފަހު ގާސިމް ކޯޓުން ނެރެގެން ގެންދަނީ: އެ މައްސަލަ މިހާރު ބައްލަވަނީ ތިން ފަނޑިޔާރުންގެ ބެންޗަކުން --މިހާރު ފޮޓޯ/ހުސައިން ވަހީދު\nއިންސާފުވެރި ހުކުމެއް އަތުވެދާނެ ކަމާ މެދު ޝައްކު: ގާސިމް\n23 އެޕްރީލް 2017 - 13:36 19 comments\nޖުމްހޫރީ ޕާޓީގެ ލީޑަރު ގާސިމް އިބްރާހިމްގެ މައްޗަށް އުފުލާފައިވާ ދައުވާތަކާ ގުޅިގެން މިހާރު ހިނގަމުންދާ ޝަރީއަތުގައި އިންސާފުވެރި ހުކުމެއް އަތުވެދާނެ ކަމާ މެދު ޝައްކު އުފެދޭ ކަމަށް ގާސިމް މިއަދު ކޯޓުގައި ވިދާޅުވެއްޖެ އެވެ.\nރައްޔިތުންގެ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތް ކަމަށް ނެގި ވޯޓާ ގުޅިގެން މެމްބަރުންނަށް ރިޝްވަތު ދޭން އުޅުނު ކަމަށް ބުނެ ގާސިމްގެ މައްޗަށް ކުރާ ތިން ދައުވާއާ ގުޅިގެން ބޭއްވި އަޑުއެހުމުގައި ގާސިމް އެގޮތަށް ވިދާޅުވީ ތިން ފަނޑިޔާރުންގެ ބެންޗަކުން އެ މައްސަލަ ބައްލަވަން ފެށްޓެވުމުންނެވެ. ކުރިން ގާޒީ އާދަމް އާރިފް އެކަނި އިންނަވައިގެން ބެއްލެވި މައްސަލަ މިއަދުން ފެށިގެން ބައްލަވާނީ އިސް ގާޒީ އަބްދުލްބާރީ ޔޫސުފާއި ގާޒީ އަހުމަދު ޝަކީލް އަދި ގާޒީ އާދަމް އާރިފެވެ.\nމިއަދުގެ އަޑުއެހުން ފެށުމާ އެކު ގާސިމް ވަނީ ޝަރީއަތުގައި ކޮޅަށް ތެދުވެވަޑައިގެން، އެ މައްސަލާގައި އިންސާފުވެރި ހުކުމެއް އަތުވެދާނެ ކަމާ މެދު ޝައްކު އުފެދޭ ކަމަށް ވިދާޅުވެފަ އެވެ. އިސް ގާޒީ ބާރީ އަށް އިޝާރާތް ކުރައްވައި، ގާސިމް ވިދާޅުވީ ކުރީގެ އަޑުއެހުމުގައި އޭނާ ވާހަކަ ދައްކަވަމުން ދަނިކޮށް އިސް ގާޒީ ބާރީ މަޖިލިސް ނިންމަވާލެއްވީ ކަމަށާއި އެހެންވެ އިސް ގާޒީ މައްސަލަ ބައްލަވަން އޭނާ ދެކޮޅު ހައްދަވާ ކަމަށެވެ.\nޝަރީއަތަށް ފަހު ގާސިމް ދޫނިދުއަށް ގެންދަން ލޯންޗުގައި --މިހާރު ފޮޓޯ/ހުސައިން ވަހީދު\nގާސިމް އެ އިޝާރާތް ކުރެއްވީ އޭނާ މިހާރު ހައްޔަރު ކޮށްފައިވާ މައްސަލާގައި އޭނާގެ ބަންދާ މެދު ގޮތެއް ނިންމަން މިދިޔަ ހުކުރު ދުވަހު ހާޒިރުކުރި މަޖިލީހުގައި ހިނގައިދިޔަ ކަންކަމަށެވެ.\nއެކަމާ ގުޅޭ ގޮތުން އިސް ގާޒީ ބާރީ ވިދާޅުވީ ގާސިމްގެ ޖަޒްބާތުތަކަށް އޭނާ ވެސް އިހްތިރާމް ކުރައްވާ ކަމަށާއި އެކަމަކު އެހެން މައްސަލަތަކާ ގުޅޭ ވާހަކަތައް ދެއްކުމުގެ ފުރުސަތު މި ޝަރީއަތުގައި ނޯންނާނެ ކަމަށެވެ. އަދި މައްސަލަތަކާ ގުޅިގެން ވާހަކަ ދައްކަން ފަނޑިޔާރުން ފުރުސަތު ދެނީ އޮންނަ އުސޫލުތަކުގެ މަތިން ވަކި ވަގުތުތަކެއް ވަންދެން ކަމަށް އިސް ގާޒީ ވިދާޅުވި އެވެ. އެހެންވެ، އެ މައުޟޫއުގައި އިތުރަށް ވާހަކަ ނުދައްކަން ގާސިމަށް އެންގެވި އެވެ.\nއެކަމާ ގުޅޭ ގޮޮތުން ގާސިމް އިތުރު ވާހަކައެއް ނުދައްކަވަ އެވެ.\nއަޑުއެހުން ނިންމާލުމުން ފުލުހުންގެ ބެލުމުގެ ދަށުން ކޯޓު ރޫމުން ބޭރަށް ވަޑައިގަތުމުގެ ކުރިން އެތަނުގައި ތިއްބެވި ގާސިމް ބޭފުޅުންނާއި އަނބިކަނބަލުންނާ ސަލާމް ކުރެއްވި އެވެ.\nމަޖިލީހުގެ މެމްބަރުންނަށް ރިޝްވަތު ދޭން އުޅުނު ކަމަށް ބުނެ ގާސިމްގެ މައްޗަށް ދައުވާކުރަނީ އޭނާ ޖަލްސާއެއްގައި ދެއްކެވި ވާހަކަތަކާ ގުޅިގެންނެވެ. އެ ޖަލްސާގައި ގާސިމް ވިދާޅުވެފައިވަނީ މަސީހާ ދެކޮޅަށް ވޯޓު ދީފި ނަމަ އެ މެމްބަރުން އިތުރު ދައުރަކަށް ހޮވައިދޭން މަސައްކަތް ކުރައްވާނެ ކަމަށެވެ.\nއެ މައްސަލާގައި ގާސިމަށް ކުރަނީ ރިޝްވަތު ދޭން އުޅުމުގެ ދައުވާ އާއި ރަސްމީ ހައިސިއްޔަތުން ކުރަން ޖެހޭ ކަމަކަށް ނުފޫޒު ފޯރުވަން އުޅުމުގެ ދައުވާ އާއި ވޯޓު ދޭން ހުރި މީހަކަށް ނުފޫޒެއްް ފޯރުވަން އުޅުމުގެ ދައުވާ އެވެ.\nއެ މައްސަލައިގެ ޝަރީއަތް ކުރިއަށް ދާއިރު ގާސިމް މިހާރު ހައްޔަރުކޮށްފައި ހުރީ މަސީހުގެ އިތުބާރު ނެތް ކަމަށް ހުށަހަޅަން ތައްޔާރުވަމުންދާ ދެވަނަ މައްސަލައާ ގުޅިގެންނެވެ.


Gulf craft Hamidge, ge faaskoh baeh thakethi gengosfi\nގަލްފްކްރާފުޓް ހާމިދުގެ ގެ ފާސްކޮށް ބައެއް ތަކެތި ގެންގޮސްފި\nގަލްފްކްރާފްޓް ހާމިދުގެ ގެ، މ. ޝުރާމަންޒިލް ބަލައި ފާސްކޮށް ފުލުހުން ބައެއް ތަކެތި ގެންދަނީ -- އަވަސް ފޮޓޯ: މޫސާ ރަޝީދު\nގަލްފް ކްރާފްޓް މޯލްޑިވްސްގެ މެނޭޖިން ޑިރެކްޓަރު އަދި މަޝްހޫރު ވިޔަފާރިވެރިޔާ ހާމިދު އިސްމާއިލް ދިރިއުޅުއްވާ މ. ޝުރާ މަންޒިލަށް ފުލުހުން ވަދެ އެގެ ބަލައި ފާސްކޮށް ގިނަ އަދަދެއްގެ ތަކެތި ފުލުހުން މިރޭ ގެންގޮސްފި އެވެ.\nނައިބު ރައީސް އަހުމަދު އަދީބުގެ ބޮޑުބޭބެ ހާމިދުގެ ގެ، އަދި ކުރިން އަދީބު ވެސް ދިރިއުޅުއްވި ގެ ކޯޓް އަމުރެއްގެ ދަށުން މިރޭ ފާސްކޮށް ބައެއް ތަކެތި ގެންދިޔައިރު މިދިއަ ބުދަ ދުވަހުގެ ރޭ މެންދަމު ވެސް ފުުހުން ވަނީ އެގެއަށް ވަންނަން މަސައްކަތްކޮށްފައެވެ.\nމިރޭ ޝުރާ މަންޒިލް ފާސްކުރި އިރު ހާމިދު ވެސް އަދި ނައިބު ރައީސް އަދީބު ވެސް ހުންނެވީ ޗައިނާގަ އެވެ.\nފަރީދީމަގުގައި ހުންނަ ޝުރާ މަންޒިލްއަށް މިރޭ ވަދެފައި ވަނީ ގިނަ އަދެއްގެ މީހުންގެ ހިމެނޭ ގޮތަށް ފުލުހުންގެ ފޮރެންސިކް ޓީމެކެވެ. ގަޑިއެއްހާއިރު އެގޭގައި ފުލުހުން ހަރަކާތްތެރިވި އިރު، ކޮތަޅެއްގެ ތެރޭގައި ގިނަ އަދަދެއްގެ ތަކެތި ފުލުހުން ގެންދިޔައެވެ. އޭގެ ތެރޭގައި ކޮމްޕިއުޓާ ހާޑްތަކެއްވެސް ހިމެނެއެވެ.\nފުލުހުން ބުނެފައި ވަނީ އެގެއް ވަދެ ފުލުހުން މިރޭ ގެންދިޔައީ ފުލުހުން ބަލަމުން އަންނަ މައްސަލައަކަށް ބޭނުންވާ ތަކެތި ކަމަށެވެ. ނަމަވެސް އެ ތަހުގީގާއި ގެންދިޔަ ތަކެއްޗާ ބެހޭ ގޮތުން ވެސް ފުލުހުން އެއްވެސް ތަފުސީލެއް މިހާތަނަށް ދީފައެއް ނުވެއެވެ.\nނަމަވެސް ޝުރާ މަންޒިލް ފާސްކުރުމަށް ފުލުހުން ހޯދައިފައިވާ ކޯޓު އަމުރުގައި ބުނެފައި ވަނީ އެ ގެ ބަލައި ފާސްކުރަން ބޭނުން ވަނީ، ޓެރަރިޒަމާ ގުޅޭ، ހެކި ނައްތާލުމަށް މަސައްކަތް ކުރުމުގެ މައްސަލައަކާ ގުޅިގެން ކަމަށެވެ. އެ އަމުރުގައިވާ ގޮތުން ފުލުހުން ހޯދަން މަސައްކަތް ކުރަނީ، ރިޔާސީ ލޯންޗް ކޮޅުގައި އެއްޗެއް ގޮއްވާލި ހާދިސާއާ ގުޅިގެން ފުލުހުން ހޯދަން ބޭނުންވާ ސީސީޓީވީ ފްޓޭޖާއި އިތުރު ހެކިތައް ނައްތާލުމަށް މަސައްކަތް ކުރަމުންދާ ކަމުގެ މައުލޫމާތު ފުލުހުންގެ އިންޓެލިޖެންސަށް ލިފިފައިވާތީ އެ ތަކެއްޗެވެ.\nތަހުގީގު ކުރަނީ ކޮން މައްސަލައެއްކަން ސާފުވެފައި ނުވި ނަމަވެސް ރައީސުލްޖުމްހޫރިއްޔާ ހައްޖުގެ އަޅުކަމަށްފަހު ރާއްޖެ ވަޑައިގެން މިދިއަ މަހުގެ 28 ވަނަ ދުވަހު ރިޔާސީ ލޯންޗުކޮޅުގައި މާލެ ވަޑައިގެންނެވި ވަގުތު ލޯންޗުކޮޅުގައި އެއްޗެއް ގޮއްވާލި ހާދިސާގެ މައްޗަށް ބޭރުގެ ހަތަރުގެ ގައުމެއްގެ ފޮރެންސިކް އަދި އިންވެސްޓިގޭޓިވް އެކްސްޕާޓުން ހޯދި ހޯދުންތަކުގެ މައްޗަށް ކޮމިޝަން އޮފް އިންއަރީއަކުން ގެންދަނީ ތަހުގީގެއް ކުރަމުންނެވެ. މި ތަހުގީގު ހިންގާއިރު އެ އީ ރައީސް އަބްދުﷲ ޔާމީން އަވަހާރަކޮށް ދިން ހަަމަލާއެއް ކަމަށް ސަރުކާރުން ވަނީ ބުނެފަ އެވެ.\nއަދި އެ ހަަމަލާގެ ތުުހުމަތުތައް ބައެއް ފަރާތްތަކުން ނައިބު ރައީސް އަހުމަދު އަދީބަށް ކުރެއެވެ. މިރޭ އަދީބުގެ ބޮޑު ބޭބެގެ ގެ ބަލައި ފާސްކުރި އިރު އަދީބާ ގާތް ގުޅުމެއް އޮންނަ އަދި ހިންގެވުން އަދީބާ ހަވާލުވެފައި އޮންނަ ޓޫރިޒަމް މިނިސްޓްރީގެ ދަށުން ހިނގާ އެމްއެމްޕީއާރްސީގެ މެނޭޖިން ޑިރެކްޓަރު އަބްދުﷲ ޒިޔާތުގެ ދިރިއުޅުއްވާ ހ. ހިޔާކޯޅި ވެސް މިދިއަ ބުދަ ދުވަހުގެ ރޭ ބަލައި ފާސްކޮށް ބައެއް ތަކެތި ވަނީ ގެންގޮސްފަ އެވެ. އަދި އޭނާގެ ބެލުުގެ ދަށުން ހިންގާ އެމްއެމްޕީއާރްސީއަށް ވެސް މިރޭ ވަނީ ސިފައިންނާ ފުލުހުން ވަދެ ބަލައި ފާސްކޮށްފަ އެވެ.\nކުރީގެ ނައިބު ރައީސް އަހުމަދު އަދީބު ރައީސް އަބްދުﷲ ޔާމީނަށް ދިން ހަމަލާ\nރައީސް އަވަހާރަކޮށްލަން ލަންކާއިން ގެނައި މީހާ ހައްޔަރުކޮށްފި\nހާމިދު ސޭޓުގެ ބަންދަށް 15 ދުވަސް